text:
2015年4月7日 星期二
30個月
大家好﹗我今日30個月大,即係兩歲半啦﹗咁啱撞正復活節,請你哋食隻復活蛋吖﹗雖然今日無特別做D咩慶祝,只係簡簡單單食咗個牛奶蛋糕,但之前復活節假玩咗咁多日,就算呢日平平淡淡咁過都已經好滿足,聽日我又要開始返學啦,真係好唔捨得跟住爸爸媽媽四圍玩嘅日子呀﹗
呢個月嘅最大轉變就係變得大食咗好多,自從上個月痾咗一星期餓完後,我宜家餐餐都食到一個大人碗嘅飯,有汁撈嘅話仲可以添飯添,有蛋的話更加會不停添食,餐餐定必喺半個鐘內食完,唔使媽媽三催四請勞氣,除咗豆同黑色嘢之外咩都食,蛋糕零食更加係食到唔識停口,但飲水就要睇心情,間中都會扭計話唔飲.
食嘢好咗就輪到瞓覺差咗,晚晚都唔願瞓,到第二朝又唔願起身,試過十點幾入房瞓覺,喺床碌到十二點半仲未瞓,嬲到媽媽死, 唯有減少晏覺時間到一個鐘,但我次次叫極都唔肯起身,之後仲勁發脾氣扭足兩個鐘,嘈到媽媽個頭就快爆開咁滯.
活動能力好似靈活咗,行路行得快咗,上落樓梯順暢咗,入字腳問題亦再好咗DD,但一唔專心或者攰時,都係好容易跌低,最叻係去朋友屋企試玩scooter,唔使大人教一企上去就識玩(艾菲:其實佢點解會識㗎呢?),至於小肌肉都有進步,油顏色終於控制到唔出界(好有心機油時先得,其餘hea油都係出晒界),扭到上鏈玩具,亦終於成功用衫夾掛到衫,以後可以幫媽媽手做家務啦.
記性超級好,D嘢講/做一次就記得,認得行返學條路,有次媽媽發呆行過咗,我識得拉返佢轉頭,試過有次媽媽坐車話瞓陣(艾菲:當然係扮瞓啦),叫我出隧道要叫醒佢,我雖然都差D瞓著埋,都好堅持撐住唔瞓,一過隧道即刻叫醒佢,好少同小朋友爭嘢玩or鬧交,通常會避開D紛爭位自己搵其他嘢玩,但畀人搶咗我D嘢我都會即刻出手去搶返,大人叫我排隊輪流玩我會聽,勁鐘意小動物,完全唔驚貓貓狗狗,仲搶住去摸去抱添,媽媽話我都算合群同守禮嘅一類,不過就係唔肯主動講對唔住同謝謝唔該,來緊要著力訓練我呢樣自覺性喎.
最近學校教緊交通工具,令本身係車迷嘅我更加狂熱,日日放學都拉住媽媽企喺地鐵站到睇地鐵埋站,睇到如痴如醉唔肯走,仲會自己拎D圓形嘅物體扮軚盤揸車,然後叫住「紅燈停車」同「綠燈開車」就通屋走,而《Wheels on the Bus》更加成為我呢期熱播嘅新歌,成日行行吓街會大大聲咁唱「the wheels on the bus go round and round」,笑到爸爸媽媽肚痛.
自理能力有明顯進步,除咗除褲著褲同著襪著鞋外,我喺媽媽嘅幫忙下都可以自己除衫著衫啦(艾菲:只係幫佢第一吓反起件衫,同埋捲好件衫畀佢自己笠落頭),宜家每日返學都係自己著晒全套校服,再畀媽媽檢查就可以出門口,至於potty training都有好大嘅進步,我終於可以同大家宣布成功戒片啦(艾菲:應該叫做戒咗八成),宜家喺屋企同返學都唔使著片,係瞓覺同坐超過半個鐘車先要著片,但絕大多數嘅情況係乾片返屋企,急會主動出聲去廁所vee,就連瞓覺都試過幾次係起身時全乾片,當然間中係會有D估你唔到嘅意外出現啦(艾菲:遲D出blog再詳細講)﹗
把口係唔知點解可以有咁多嘢講,特別係睇車時可以十幾分鐘無停過口,做直播咁話畀大家知我見到咩車,媽媽話我講嘢嘅口吻越來越老積同學晒佢,有次佢沖涼前問我使唔使vee,我話唔使佢就提我佢沖涼期間我急都要忍無得去,我唔耐煩就應咗佢一句「哦,是但啦」,有次爸爸擒高咗抹天花,我就即刻對住佢大叫「你做咩企咁高?你快D落返來啦﹗危險呀﹗」,好多時我會不自覺咁學咗婆婆喝公公,對住公公大大聲話「喂,你唔可以咁㗎」,搞到媽媽要事後捉住我教育一番.
最後又講到情感發展,自從上個月見咗學校社工之後,摞地嘅情況係有所改善(但始終搣唔甩),但媽媽話我一扭起計上來個人都係好野蠻,呢期就特別鐘意有咩唔滿意即合埋眼大叫大喊,試過連續三日由一起身就喊到返學,由放學又喊到瞓晏覺,瞓醒晏覺又喊到食飯,疲勞轟炸到媽媽精神病發咁滯(艾菲:佢係對住爸爸媽媽先係咁㗎喎,返到學校或者出街都會好正常),仲成日玩口不對心,明明好眼瞓但死都話唔瞓喺到扭,明明好肚餓但媽媽煮完飯又忽然大喊話唔食,搞到爸爸媽媽都唔知我想點.
清楚知道媽媽已經抱我唔起,所以返學放學唔會扭媽媽抱,但出街就會同爸爸講「我無力」扭佢抱,唔再怕陌生人甚至會肯答人哋嘅問題,不過我都唔係個個都肯應㗎,有D我唔鐘意嘅我會擰歪面扮睇佢唔到聽唔到,佢再死心不息來搞我嘅話,我仲會大叫來嚇走佢添㗎(艾菲:呢D位媽媽就勁尷尬囉,事後又要輔導吓佢)﹗
訂閱: 張貼留言 (Atom)


c: text/html

text:
同冇追開日記o既朋友講番下.
今次呢一間係上個星期六,
我係我嗰區掃街o既時候問o既,
問左三間o既其中一間.
當然老闆唔係度,
所以我留左contact就走人.
一直都冇打電話俾我,
所以我都以為係唔洗諗架喇,
點知前日打電詁黎,
叫我今日去面試.
不過隔咁耐先叫我去面試,
即係話佢地唔係好等人用啦,
所以我都冇乜抱好大期望......
就正正係我差唔多要出門口o既時候,
出面落雨.
不過夾雜住啲噼噼啪啪聲,
打開窗睇, 原來落緊雹.
因為聽住大阪o既日本老師講大阪唔會落雪,
而且我係香港都未見過落雹,
所以即刻拎相機影低.
因為臨時臨急,
影得唔係好清楚,
地下白色一粒粒嗰啲就係.
因為只係一開始落左幾十秒,
同埋好快就溶,
所以都冇機會補飛喇.
仲有隻曱甴添~
不過話時話,
點解要係我臨出門口先黎搞啲咁o既野......
琴日又係, 出門口撞著黑貓,
你話《我妹》嗰隻黑貓就話啫......
(宅內容, 唔明可以唔洗理會)
去到, 間舖準備中, 未開門.
敲門入內, 有個大我少少o既女仔招呼我,
然後就見到個三十零四十歲o既大舊男人.
個男人正正係當日留我contact 嗰個,
睇佢啲氣勢, 似係話事人之一.
佢叫我坐低等下,
因為社長未番.
又叉開少少講,
成日聽到日本人話課長,部長,社長,會長,
究辦邊個打邊個呢.
簡單黎講, 課長即係部門仔o既主管,
我諗類似香港o既主任咁啦.
部長就係部門o既主管, 即經理左右.
社長就已經係管理層級,
即係總經理咁上下.
而會長, 就係成間工司楂fit嗰個.
當然,
細細間食店就冇分咁多級o既,
我諗嗰個「社長」已經係話事人.
等o既時候,
睇下menu呀, 同埋啲格局咁啦.
原來呢間並唔係屋酒屋, 而係拉麵店.
間野都幾光鮮新淨.
大概廿個位左右啦.
餐牌好簡單, 只係豬骨拉麵,
叉燒拉麵,炒飯咁上下,
加埋都唔夠十樣野.
價錢中等, 拉麵600-800yen之間.
等左一陣,
嗰個大舊男人走黎,
話社長唔黎, 由佢in我.
今次呢個interview比琴日嗰個logical好多,
起碼一黎就問我想番幾多個鐘,
同埋人工想要幾多.
琴日嗰個我唔問都唔記得講.
我唔敢講得太高啦,
話800yen算,
每星期想番25小時以上咁啦.
(我都想番多啲, 但一開始唔可以講咁高,
如果唔係對方meet唔到, 直頭唔請我)
起碼咁樣, 每個月都係80000yen,
夠交租同生活費, 仲有一兩萬yen淨.
講原最基本o既野之後,
都變左唔係interview, 而係傾偈.
當然都係圍繞我為主啦,
但佢都有自爆啲野.
原來間野都係上個月中先開,
唔怪得咁新淨啦.
傾完之後, 佢拎住我份履歷,
話咁樣應該冇問題.
然後問準備緊嗰個女仔有冇咩想問我.
結果個女仔只不過係加把口黎傾偈,
又再傾多幾分鐘.
今次見工o既反應, 係咁多次最好.
起碼兩個人都好appreciate我o既日文,
又話工作好簡單, 唔會有咩問題.
而且睇完我份履歷之後,
個男人好滿意咁話冇問題.
兩位仁兄又好似對我冇反感.
希望今次真係得啦.
我諗如果個「社長」唔係同中國人有咩血海深仇,
又或者係經濟問題的話,
應該冇問題掛.
結果係未來一兩日自有分曉.
當然啦,
見左咁多份,
我都學會唔好太樂觀.
所我已經決定聽日再去遠啲搵工.
琴日見嗰份居酒屋?
我冇提, 就梗係冇打電話黎啦.
好,
聽日繼續努力!
題外話,
成家人六月去完日本旅行之後,
我呀媽條旅行隱俾我挑起左,
拎左六千蚊之後,
而家走左去北京玩,
得番我老豆同我個妹係香港XD
好似係第一次聖誕+新年屋企係唔齊人

robotstxt: allowed

filter: keep


text:
因為手痛. 有藉口買咗個食物調理機. 可以用黎搓包包
不過出黎口感. 始終係較人手差d ge . 但冇法la. 搓得黎又手痛. 又想整. 就係咁la
見到呢個雞脾包. 就諗起以前有間名古屋的麵包店有得賣
食一個真係可以當lunch. haha
我呢個隻脾細d .但當早餐都可以頂好耐了
d 小雞脾係惠康見到賣2X 幾蚊得五隻, 覺得有D 貴冇買
跟住去到元朗D 街市. 人地賣十蚊三隻呀 ! 勁平
又啱啱好夠我整三個份量. YEAH !
開頭個做型要捲一條長的包住隻雞脾. 但我成日都唔夠. 係咁搓之下
好似有D 過咗籠. 哈哈
男友話佢咁大個第一次食呢D 包包呢 !
整包包多數都係FOR 早餐
有次係吉之島十蚊店見到呢款三文治袋. 即買
整完愛心三文治, 放埋入去. 街買一樣 (俾男友拎番工食)
真係人地見到. 都開心死. 哈哈 !!
《自家製麵包.2》
高筋麵粉 130g
乾酵母 2g
溫水 65g
蛋 15g
鹽 1g
糖 8g
牛油 12g
海苔粉 1茶匙
配料 :
雞腿 3隻
雞粉 1茶匙
鹽 半茶匙
胡椒粉 適量
(預先將雞腿脫皮醃好, 蒸20分鐘至全熟)
掃面蛋漿
芝麻 適量
基本麵糰→發酵→分3份,滾圓鬆弛→包餡(做型)→發酵→搽蛋漿, 加配料(芝麻)→180c, 焗15-18分鐘
tips : 雞腿要預先放涼才可包 上麵糰製作麵包


text:
快要八歲的Yuki終於都可以去睇佢咁大個女第一次嘅演唱會喇~
邊個歌手咁有吸引力? 就係曲婉婷Wanting嘞!
曲婉婷兩年前嚟香港果次演唱會因為Yuki都仲係頗細個,所淨係Daddy Mommy自己去睇,今年都差唔多八歲嘞,所以Daddy覺得可以俾Yuki試下去現場親身感所下現場氣氛!
Wanting出嚟喇! Hello!
Yuki被Daddy耳濡目染,成日坐車都聽住Wanting嘅歌~ 所以差唔多首首歌都可以跟住Wanting一齊唱!
兩個鐘頭話咁快就過去~ 要同Wanting say goodbye啦~
但係我哋唔走住喎~ 點解呢?
因為今年Wanting嘅演唱會完場後有多一個環節,就係有個見面會! 我哋一早準備好Wanting嘅兩隻CD希望俾佢簽名~
Wanting非常nice! 雖然Yuki有少少怕羞,都幫我哋簽哂兩隻CD~
最後請Wanting同我哋一切合照~ Yuki笑得好開心呀!
臨走前,同Wanting約好下次佢再嚟香港開演唱會我哋一定要再見!
Wanting, we’ll definitely meet again next time!
And, thanks for the message to Yuki!


text:
我同老公今朝6點幾便起床,梳洗好便落樓食早餐,食完便回家換衫出發,最攪笑就係當老公著起件恤衫時,竟然發現太大件唔啱著喎! 原來佢比起結婚嗰時真係瘦咗好多,好彩其他d恤衫都有燙過,不用即刻燙啫! 我們九點多便到達聖堂,導師見到我們都話我哋早,講真我哋兩個都唔係d慣性遲到嘅人,時間嘅嘢預鬆好過預緊,老公在聖物部買了一對戒子,佢話要用嚟紀念今日呢個咁重要嘅日子喎! 不過導師提醒我們這些是聖物,是要請神父祝聖的,還有我們要尊重它們.原本可以在今日彌撒後請神父幫戒子祝聖的,但因為我們要趕著喺畢業禮前影相,所以便要待下次見到神父時先再麻煩佢喇! 因為收錄禮在彌撒其間舉行,所以唔影得相,真係覺得有點可惜o架! 但原來聖堂有安排替我們拍照,希望到時我們可以買番啦! 當留個紀念嘛! 同埋希望影得靚啦! 個收錄禮都overrun咗一陣,我約咗我屋企人在大圍火車站等,一齊去香港大學影相同參加我嘅畢業禮,所以收錄禮一完我哋便以極速行去大圍火車站會合埋佢哋,一同向HKU進發.
到達HKU才12:00,好彩唔係太多人,我哋都可以喺正門影到相,之後便上荷花池再影,由於我約了我的老友記12:45影相,而我2:00又要去採排,所以同我屋企人影咗一陣,我便先去Starbucks食d嘢,Agnes 好早便嚟到,佢先生仲同埋佢一齊嚟添,好開心呀! 之後 Ling,Eunice同Jenny都相繼到達,我們先後在不同嘅地方影相,我今日真係好開心,因為有咁多人來同我分享我嘅喜悅,講真,我真係比我結婚時更加開心呢! 我真係好多謝我嘅家人同朋友,多謝佢哋咁多年來嘅支持同埋鼓勵.畢業禮在4:00開始,好好彩我屋企人早排隊,找到好前的位置,老公仲替我拍下短片添! 真係辛苦晒佢喇! 全日都充當我的攝影師.我老公話我老豆見到我上台時竟然有d眼濕濕呢! 畢業禮完咗,老豆話請我食飯,我哋就咗返咗沙田間pizza hut食,好彩早到咋,之後好多人呢! 今日真係好開心好開心,希望呢份開心可以延續落去,每日都咁開心就好喇!


text:
好友ISSY問我HALF TERM去唔去LEEDS CASTLE, 佢話佢有全年證, 佢會問朋友借埋個證畀我同影曦, 咁入場唔洗錢~ 咁筍我梗係話好啦~
約十二點佢渣車嚟接我地, 未起程就落雨:(
好彩去到停晒雨, 嗰到仲好乾,無落過雨嘅跡象添~全日好天:)
講下LEEDS CASTLE嘅小小歷史先
呢個城堡原建於1119年, 原本唔係城堡,只係一間"屋", 後來到1278年King Edward I of England同佢皇后加建到似而家咁嘅樣-包括護城牆,三個加建建築物嘅入口,閘口同吊橋.
之後一路都有貴族同皇室喺到住...
不過令LEEDS CASTLE出名嘅主要係因為HENRY VIII 嘅第一個妻子, CATHERINE OF ARAGON喺到住過, 佢地嘅女ELIZABETH I 喺加冕禮前(做皇后前喺到做特訓,準備成為皇后)喺到住咗一排
跟住一呢到一路都有貴族喺到住, 每一個主人都喺城堡加入少少"個人特式"...等陣你睇相就會見到
LEEDS CASTLE最後一個主人係LADY BAILLIE, 佢同佢第二任丈夫買呢個城堡時城堡非常殘舊,野草周圍都係. 佢用咗好幾年時間同設計師修復城堡嘅室內設計. 佢好鐘意雀仔㗎, 所以喺LEEDS CASTLE周圍都有雀仔~ 鴨, 鵝, 天鵝, 鴛鴦, 孔雀...隨處可見:) 仲有個AVIARY 養咗嚟自世界各地唔同嘅雀仔添! 由於LADY BAILLIE想LEEDS CASTLE公開畀遊客參觀,又唔想LEEDS CASTLE落入NATIONAL TRUST嘅手中,所以佢死前就成立咗LEEDS CASTLE FOUNDATION呢一個非牟利機構去管理 LEEDS CASTLE一切事務. LEEDS CASTLE 平日隨咗開放畀公眾參觀,你仲可以租用佢嘅會議室開會, 可以租用場地結婚(無錯,喺城𡋛結婚呀!!!), 仲可以喺嗰到住一晚. 佢仲有個GOLF COURSE畀人GOLF打㗎!好啦...講住咁多先...睇相!
一去到,𥄫𥄫地圖...個湖都幾大下㗎
喺到許個願先
搵個地方野餐先
見到有隻白色嘅PEAHEN喺到(女仔嘅孔雀...通常灰色,但呢隻係白色㗎~)
我地喺到落腳野餐, 同雀共餐
呢條唔係欄住孔雀嘅欄杆嚟㗎, 我地食緊野時, 佢行到好近下,一D都唔怕人
WILLOW UNDER A WILLOW TREE
排隊入去城堡參觀
CELLAR-以前D酒就係放喺樹㗎啦
兩座大嘅建築物就係靠呢條橋連接㗎啦
行到去另一邊,D裝飾即刻唔同咗(唔同年代嘛~)
呢張係皇后瞓嘅床
同一間房...皇后日間瞓嘅床
幾好VIEW! (留意下D窗~個個窗都唔同㗎!)
呢個係浴室. 以前嘅人無自來水,皇后想浸個浴,就要靠工人一桶桶水咁攞上嚟
又一個靚窗(呢個似係歌德式喎)
兩個人嘅兩枱...
好大個FIREPLACE(火爐)呀~冬天實好暖~
小公主~呢幅PAINTING好靚呀~
周圍都掛滿人皇室嘅人像畫
個FIREPLACE好正呀~
講住咁多先(呢篇咁嘅野我都打咗個半鐘!死未!)...仲有廿張相未UPLOAD!
密切留意LEEDS CASTLE (二) 啦!!!


text:
我地尋日買嗰張巴士day pass就大派用場喇!
由那霸市去北谷嘅路程唔算遠,坐咗大概35分鐘就到喇,我地喺軍病院前站落車.巴士上每個站都有指示,所以唔怕落唔到車.
落咗車行去酒店本身大概只有10分鐘路程,但因為我地拎住一件二件行李,所以行咗成二十分鐘先到..(攰)
我地住間酒店係Vessel Hotel Campana Okinawa,喺美國村隔離,一落樓就係Sunset Beach,個view靚得黎,行街食野都方便.因為酒店房咁早未拎得,我地放低行李之後就準備出發去海中展望塔喇.Check咗巴士個班次未夠鐘,所以我地沿路可以慢慢影陣相先.
反正時間仲早,我地決定食埋早餐先再出發,出到大路,不遠處就見到連鎖美國漢堡店AW.
食個豐富早餐先!
食飽之後,我地就行番出去巴士站等車喇.我地行番出去時發現桑江站其實仲近美國村,就喺間AW出面.可能距離頭站遠,時間好難好準確,架車比站上面寫嘅時間遲咗成十幾分鐘先到!曬到個頭出煙...
終於都等到車!張day pass又用得著喇!我地上到車,有個男人用普通話問我地係香港人定台灣人,佢話佢自己係台灣人,黎呢度公幹.可以黎到咁靚嘅地方公幹真係開心!(心心眼)佢問我地去邊,之後佢話都幾遠路程.我地之前search過,都要坐成一個鐘,同佢個講法都吻合.
呢個景點遠就真係遠咗d,但我地睇過d相又真係好靚,積對呢個景點更加係一見鍾情 (笑)!所以就算遠d都要去!其實呢架巴士係沿住北面行,所以沿路我地都見番尋日去過嘅地方,好似琉球村,萬座毛等等.所以如果唔join day trip,自己坐巴士都係去到.不過因為巴士班次都算梳,所以day trip都會係一個好選擇.
我地要係ブセナテラス前 (「BUSENA RESORT前」)站落車,坐咗成個鐘終於都到喇!
我地沿住指示向海中展望塔行過去.我地行入去,都未睇清楚d飛點買,個職員就同我地講架shuttle bus就快開,叫我地快d上車!所以我地未知乜頭乜路就上咗車先!
落到車就見到有個時間表,見到架玻璃底船就快開,我地就即刻去買咗飛先.我地買咗玻璃底船同海中展望塔嘅套票,好在我之前睇過喺機場拎嗰本旅遊書,有張8折coupon,我地又慳一筆喇!(沾沾自喜)
之後我地就去上呢架黑鯊造型嘅玻璃底船喇!
上到船,個個都向彎低晒腰向下望!上面仲遇到兩group香港人,估唔到遠離市區咁多都仲仍然見到香港人...
真係有好多魚,同我地上次去宿霧浮潛見到嘅差唔多咁靚.但唔同嘅係,我地今次係唔駛濕身都睇到,對於唔識游水嘅我地黎講,都係一個幾唔錯嘅選擇!記得上次第一次浮潛,我同積驚到死捉住個教練,認真失禮!(汗)
上番岸之後,梗係要同番隻船影相留念啦!
我地實在覺得個view太正!我地未行到去個展望塔,已經影咗成半個鐘!哈哈哈 XDDD
勁影完之後,我地終於捨得行去個展望塔喇!
沿途繼續影影影!!!
終於都入去喇!
喺D窗望出去,真係見到好多魚,仲有小丑魚nemo添!好得意呀!我地都睇到唔捨得走!
喺成個海中展望塔,我地都玩咗成兩個鐘,之後就行番出去搭車番去美國村喇!我地好好彩,一行出去就即刻有車!又再坐咗一個鐘頭車,我地又番番去桑江站落車喇.我地本身就諗住番去食壽司,出黎之前喺美國村隔離見到有間迴轉壽司店,本身都諗住去嗰間度食.點知,我地準備落車之際,見到路邊有間迴轉壽司店,我地就行去睇下喇!
呢間壽司店,喺門外鬼影都無隻,我地仲諗緊係咪無開...點知一入到去...勁多人!應該大部份人都係揸車黎,佢地喺停車場一落車就行入去,所以我地喺大路度就見唔到有人!因為佢近美國村,所以好多外國人黎食.
好彩佢個流量好快,我地拎咗飛就坐喺度等咗幾個字就到喇!
我地入到去本身都唔知幾多錢,見到寫住105yen,仲以為係105yen一件,都諗住ok啦!到我地入座之後問個侍應,佢話係105yen一碟,即係兩件,仲話平日係90yen一蝶,今日係星期六,所以105yen.我地心諗105yen已經平得好緊要!平日仲要係90yen!?(驚訝)
之後我仲問埋個侍應點落order,我地真係大鄉里出城!對面呢個全自助嘅點餐系統,真係覺得新奇又有趣!佢話迴轉帶上面如果有隻"船"裝住嘅,就即係有人落咗order,唔可以拎既.如果就咁係一隻碟就可以自己拎.
落order就係喺每個座位前面嘅touch screen度揀,揀完嗰款壽司之後,就揀要幾多碟,要唔要wasabi.最興奮嘅係,送上order嘅唔係侍應,你嘅order都係會從迴轉帶送出黎,就係頭先講嘅有隻"船"裝住.當你嘅order差不多去到你個位,前方嘅mon就會響起音樂,仲會有動畫提示你拎你order咗嗰碟壽司!酷愛壽司嘅我見到呢個點餐系統,加上價錢又咁平,興奮到係咁揀係咁揀!仲要好好味添呀!(心心眼)
仲有一樣要讚嘅,就連醬油都有5款俾你揀!
呢餐真係大滿足呀!!!
食飽飽之後,我地就快快行番去酒店度拎房喇!因為冬季好早就日落,所以我地要快快去Sunset Beach度欣賞日落!
間房有個大露台,可以望晒個沙灘!
酒店有條樓梯,可以穿過停車場直接去到沙灘,我地去到個石灘旁邊欣賞日落,享受一刻嘅平靜.
之後我地再慢步一陣個沙灘...
一眨眼就天黑喇...
之後我地休息咗一陣就出發去美國村行街食飯喇.
11月尾已經成個美國村都係聖誕裝飾,如果係臨近聖誕黎,一定仲有氣氛!
同酒店張咭去Blue Seal雪糕送多一球,一落去就食杯雪糕先!行完大半個美國村,都冇咩心水想食D咩.行埋去Aeon睇下有冇其他選擇,去到food court,見到個薯餅好似好正,又再食!但都係揀唔到晚餐食咩,因為係咁食嘅關係,根本都未肚餓.積話想食shabu shabu放題,本身都諗住去架喇,點知full晒無位...最後去咗食拉麵
本身以為日本間間拉麵都一定會好食啦!點知原來真係唔係架....(失望) 又加上可能我都唔肚餓啦,但真係唔好食囉...
食飽飽之後,最後衝刺去咗Aeon行多次supermarket,再買多pack sashimi同廣島蠔,留番聽日做早餐!!(真誇張)
番到酒店,佢有個公眾澡堂,佢分開男湯同女湯,即係我同積都要自己浸!仲要係裸浸,我都諗咗好耐去唔去好!但既然一場黎到,又難得酒店有呢樣野!點都試下啦!本身以為深夜11點幾12點會無咩人啦!點知,成個女湯Full晒!(汗) 一個唔係好大嘅女湯入面有成十幾二十個人,仲要大部分都係一班人一齊,好熱鬧!而我就一個人呆坐一邊...但我都堅持浸咗半個鐘先走! 番到房,積話佢男湯得兩三個人...又未免相差太遠掛?!
又係緊湊嘅一天,番到房都仲要睇多陣電影先捨得訓...真誇張!


text:
繼竹宮城後,TY 又一慘絕人寰食至中途止蝕離場之陰霾.
興記煲仔飯
差....真係無講大話,一煲咁樣既野叫臘味飯 (臘味飯)
蘇豪東
不眠王子:
好 耐 無 出 流 克 ,今 次 真 係 唔 出 死 亡 筆 記 唔 得 ,一 間 走 中 高 檔 路 線 嘅 泰 菜 餐 廳 ,食 到 嘅 竟 然 係 咁 差 嘅 水 準 ,侍 應 生 服 務 尚 算 合 格 ,反 而 個 黑 面 經 理 最 不 知 所 謂 . . . 全 間 餐 廳 十 幾 張 枱 晚 飯 時 段 只 得 2 枱 客 ,王 子 跟 老 友 一 行 4 人 shopping 完 一 袋 二 袋 ,於 是 問 經 理 可 唔 可 以 將 旁 邊 嗰 張 無 人 坐 嘅 二 人 枱 泊 埋 過 嚟 ,佢 竟 然 即 時 黑 面 皺 眉 頭 粒 聲 唔 出 移 張 枱 過 嚟 然 後 行 開 . . .
我 去 九 龍 城 最 普 通 嘅 泰 菜 小 店 都 唔 會 遇 到 咁 嘅 招 呼 ,最 好 笑 係 呢 間 泰 菜 酒 吧 餐 廳 竟 然 無 泰 國 啤 酒 賣
話 明 碼 頭 餐 廳 ,每 當 有 船 泊 岸 ,近 到 喺 正 旁 邊 ,其 實 夜 晚 拍 拖 嚟 食 吓 嘢 真 係 幾 好 feel 架 . . . 唉!可 惜 . . .
泰 式 生 蝦 刺 身 連 加 一 要 $75 絕 對 唔 平 ,啲 蝦 好 重 雪 味 唔 新 鮮 都 算 ,因 為 單 係 見 到 個 賣 相 就 知 好 有 問 題 . . .
生 同 熟 嘅 食 物 要 分 開 呢 啲 咁 基 本 嘅 常 識 都 唔 知 ,你 睇 真 啲 張 相 ,炸 完 蝦 頭 嘅 油 浸 埋 隻 生 蝦 度 ,離 晒 大 譜
青 木 瓜 鮮 蝦 沙 律 令 我 哋 嘅 失 望 指 數 直 插 谷 底 ,托 住 沙 律 嗰 幾 塊 又 老 又 殘 嘅 葉 唔 知 用 咗 幾 多 次 ,沙 律 整 到 鬼 咁 求 其 配 料 又 少 ,喺 九 龍 城 想 搵「咁」嘅 質 素 都 幾 難
咁 嘅 質 素 要 $46 ,我 去 九 龍 城 食 好 過.
幾 隻 蝦 亦 係 唔 新 鮮 ,食 落 無 蝦 味 ,只 得 好 重 嘅 雪 味
碼 頭 燈 塔 其 實 只 不 過 係 炸 雲 吞 ,幾 件 仔 竟 然 要 $37?
最 初 以 為 係 炸 到 熱 辣 辣 ,頂!凍 嘅?似 一 早 炸 起 . . .
明 爐 青 檸 蒸 蟹 真 係 無 得 頂 . . . 蒸 魚 嘅 爐 去 蒸 蟹 ,王 子 大 鄉 里 ,第 一 次 食 咋 !好 地 地 一 隻 蟹 砌 到 變 形 金 剛 咁 ,蟹 蓋 喺 頂 ,蟹 爪 喺 中 間 ,蟹 鉗 喺 兩 邊 . . . 拆 到 散 晒 ,賣 相 騎 呢 又 肉 酸 .黑 面 經 理 話 隻 蟹 有 斤 幾 兩 斤 ,我 哋 一 致 肯 定 隻 蟹 唔 夠 一 斤.Well!佢 可 能 連 埋 個 爐 計 啩
廚 師 唔 知 係 唔 係 泰 國 人 ,我 食 過 無 數 間 泰 菜 店 嘅 青 檸 蒸 蟹 ,配 料 多 數 係 用 泰 國 貨 ,呢 度 大 部 份 似 係 本 地 貨
最 慘 係 隻 蟹 唔 新 鮮 ,蟹 肉 散 收 收 又 無 肉 味 . . .
蟹 羔 乾 硬 化 ,一 咬 落 去 散 晒 出 嚟 . . . $185 唔 好 去 搶?
埋 單 接 近 $500 ,4 個 人 好 似 無 食 過 嘢 落 肚 咁!


text:
上個禮拜唔記得星期幾,同Pong同事去打邊爐,我食瀨尿蝦比佢d剌吉到,插住左又拎唔返出黎,過左幾日又變左兩粒飛滋
今日晉晉一歲啦,一陣要去佢滿月個間酒樓食飯同佢慶祝,我仲買左份禮份比佢!!
祝晉晉快高長大!!!聽教聽話!!!
由細到大都好鐘意跳舞,係電視見到d dancer跳得好靚好型,成日都好想去學,上網睇過好多學跳舞嘅地方,但都係得個講字睇字,頭先Pong打比我又勾起我條根啦...
又想講下Pong弟弟個女朋友,佢每日都係朝早起身沖涼,本來公司未改制度之後對我黎講係無影響,但以家改左之後真係好麻煩,沖涼沖足半個鐘,搞到我以家晚晚攞定牙擦放係廚房,但係擦完牙洗完面就會急尿,次次都急到我死,當佢沖完涼之後4個人就會排隊去廁所,尼排Pong都早左返工,連佢都唔多like
星期四個日諗瞓前望下個魚缸,多左隻蝦,仲幾大隻喎,唔知尼隻係咩品種嘅,係咪食污糟野嘅蝦呢???
前幾日Pong判頭話請佢地星期三返大陸食飯,咁我諗住去做運動,點知老闆臨時話唔得閒,所以我都無去做運動,成兩個禮拜無做啦,坐村巴返左屯門市中心,如果去市中心坐村巴真係好唔洗轉車,不過返屋企的話就太慢啦,因為太多人等小巴啦
世伯伯母去左旅行,所以星期日Pong叫左佢d朋友黎玩下,1點幾去超市買汽水薯片,跟住清潔屋企,清潔個時真係好辛苦,但係搞掂之後就好滿足,下晝4點幾佢地就黎到啦


text:
我今日開Pong個facebook見到佢弟弟個女朋友打左句野,睇完之後我叫Pong睇,佢就覺得好過份洗唔打句咁嘅野喎,大家唔好誤會我check pong野,而係我玩petpet同restaurant啫
4日復活節假只係行下街,世伯仲買左4個紅白藍比我地執冬天衫,距離搬屋仲有8日咋
昨日開始放復活節假啦,係屋企hea到1點幾先換衫出街,去左九龍灣嘅Ruby tuesday度食野,因為之前係百老匯買野送左張6折比我地,我都係第一次去食咋
唔記得幾時Post過一張對唔到焦嘅白掌花上黎,
星期六個日終於開左啦,好似枝羅牙捧咁,
可能佢個體積大左對所以對焦都容易左
昨晚終於都睇草蜢忘我演唱會,真係好緊張架,8點鐘可以入場,8點9先開場,睇嘅人大約都係廿幾歲以上,原來我地個位都算前架,就係咁先影到相咋,真係要多謝Pong個同事啦
好野聽日有得睇草蜢忘我演唱會啦,尼期真係好多演唱會睇呀,5月又有謝安琪啦,不過劉德華同鄭秀文唔知幾時會有呢,最想睇係佢地兩個
昨晚放工出左尖沙咀,諗住睇下north face同埋patagonia嘅運動型d嘅喼,我地就睇中左patagonia不過太貴啦大嘅要$4xxx細嘅$31xx,不過細嘅又怕唔夠用,north face就$16xx不過Pong話怕佢隻料唔耐用喎,之後行行下就去左食new york fries


text:
我同Pong玩Body combat多數都係企係前第二排,但會隔開少少位,因為有時會起飛腳同出拳.昨日同今日放工都有去玩,一樣都係企係差不多位置,但我企那個位後面有條鏡柱,通常都唔會有人企,因為太迫.
昨日竟然有兩個女仔企係度,我心諗你貼住條鏡柱你自己玩唔到,不過最大嘅問題係阻住我呀,算啦,可能一陣郁下郁下就會走位.未開始時佢兩個已經不停咁講野同笑,阿Sir到左第一句會問有無人第一次玩嘅,咁之後就會教點企啦,手點放,原來佢兩個人第一次玩嘅,但阿Sir有阿Sir講,佢有佢兩個講野,到開始時佢兩個企係度傻笑,又跟唔上〈我第一次玩都無咁差〉,之後Pong都頂唔順,因為果兩個白痴剛好阻住Pong起飛腳,所以佢嬲得滯走左去後面,之後成堂兩個白痴都無咩郁過.
今日又見到兩個白痴但多左一個,入到去佢又係企係昨日個位,我同Pong就企左第二度,開始時佢地一係傻笑,一係左右調轉,唉!我心諗,佢地係咪有學習障礙呢??望佢教練好似似鏡咁,而且每個動作會重複好幾次,第一,二次做唔到咁第三,四次都得掛??但佢地都係傻笑多過郁.
Pong話見到佢地就嬲啦,但我又一d都唔覺嬲喎,我真係睇馬騮戲個笑,我諗每個人第一次玩都無佢地玩得咁差,佢地無心玩,就唔好阻住人啦..........


text:
17 三月 溫哥華一日婚紗之旅
其實而家美金對加幣咁差﹐無咩事既話我哋都好少去㗎啦.但上個星期六我哋就同麥包屋企人去咗溫哥華一日遊﹐主要目的有兩個﹐其一就係我哋去剪頭髮﹐其二就係因為有人就嚟結婚啦﹐我哋就去婚紗舖睇婚紗package.溫哥華同西雅圖唔同﹐有唔少既婚紗鋪﹐但我自己結婚既時候就無去睇過﹐因為聽朋友話就唔係特別好﹐亦貴過香港同台灣唔少.所以﹐今次都係我第一次去溫哥華既婚紗鋪.質數方面都真係有好大variations﹐令我覺得最意外既就係其中一間我哋去睇既真係幾掂㗎.
呢間幾掂既婚紗鋪叫"紅娘"﹐佢哋既拍攝手法都好多元化﹐由傳統既大頭相去到好似雜誌﹑廣告既版本都有.又咁岩撞到麥包個妹既朋友個日去揀相﹐見到佢既婚紗相真係影得好靚呀~﹗不過﹐呢間婚紗鋪既價錢牌就唔係咁靚啦﹐我諗係喺台灣影既三倍以上﹐幾千蚊加幣既packages都冇咩嘢包咁.但係standard of living唔同﹐又確係唔可以咁比較既.(順帶一提﹐個位朋友既靚靚婚紗相係價值不菲既﹐我個人覺得好貴﹐但又真係好靚喎﹔我同麥包講﹐如果係我既話﹐唔知我會唔會咁癲洗咁多錢係婚紗相到呢﹖)
雖然唔係自己影﹐但都有少少戥新娘子覺得興奮﹐唔知影出嚟既相會係點呢﹖好想睇呀~
§ photo obtained from “紅娘婚紗攝影" §


text:
話說呢個迪士尼之旅應該係上年艾菲生日之後去嘅...事源米高喺艾菲生日當日要返工陪唔到我哋兩母子去海洋公園,就問艾菲想點補祝生日想補償返,咁艾菲梗係打蛇隨棍上話帶燒腩仔去迪士尼啦,難得唔like迪士尼嘅米高肯應承,仲主動話買銀卡,咁我哋就約好咗生日後個星期三去,點知...舊年年尾個意外,呢個迪士尼之旅想唔取消都唔得啦,本來都以為燒腩仔同迪士尼無緣(之前幾次朋友有免費飛我哋都夾唔到時間去唔成),但上個月中銀卡加價前嘅一星期,艾菲就忽然抽起條筋,想兌現返份生日禮物同順便彌補返燒腩仔聖誕節無得四圍玩,所以就造就咗今次嘅迪士尼之旅啦﹗
雖然我哋有銀卡可以慢慢玩,但話晒今次都係燒腩仔第一次入迪士尼,個心始終想佢玩得盡慶D, 所以揀咗上星期四同佢逃學去玩(以為會少人D),我哋一早就起身出發,十一點左右已經到迪士尼.
可能真係第一次來,未知迪士尼有幾好玩,所以沿途一D都唔興奮(除咗坐米奇列車),來到正門同城堡嘅影相位,連叫佢落BB車或者望吓鏡頭都唔肯. >.<
唯有帶佢入城堡搵吓Mickey先啦,原先想帶佢睇Golden Mickey,見未夠鐘就諗住排小飛象打發時間,點知...今日唔知做咩勁多人,再加埋前面班強國人不停打尖,都等咗成九個字先玩到,玩完過返去已經full晒無得入啦﹗
無得睇Goldne Mickey,就轉咗去小小世界坐船仔,為免畀D強國人喺我哋後面大叫嘈住晒,艾菲同米高決定主動爭取坐船尾,果然坐船尾係特別寧靜同舒服,燒腩仔睇得勁興奮同投入,沿途四圍望仲不停話我哋知見到咩.
坐完船仔出來就去搵食,好好彩好快就搵到張枱食飯,不過米高買嘢食時艾菲就時運極高,見到個五六歲嘅男仔喺我哋後面嘅花叢對住艾菲同燒腩仔淋花(同我哋個位嘅距離只係一米左右)﹗﹗﹗而重點係洗手間只係距離佢企嘅位置四十步左右﹗﹗﹗而更重要嘅係個男仔嘅媽媽係完全無理過個仔﹗﹗﹗OMG﹗﹗﹗
食飽我哋見夢想花園唔太多人排隊,就決定爭取時間入去同卡通入物影咗相先,不過要一個兩歲小朋友乖乖地跟住大人排隊,都實在係有D難度,好彩艾菲都早有準備,帶定兩包糖入去,一扭就畀一粒佢食,食完又呃吓佢飲吓水,總算無大吵大鬧保持住好心情.
我哋第一個見嘅就係燒腩仔第二至愛Mickey啦,每次睇返呢四張連環圖艾菲就會忍唔住笑,呢排叫親佢影想都樣衰衰嘅燒腩仔,見到Mickey即刻上晒身咁,握手摸面再大笑合照都無問題,仲懶叻咁自己整個Happy Face出來畀艾菲影添呀﹗
之後同Pluto影相,燒腩仔就扮唔識人,Pluto攬佢時仲想走佬添,但明明晚晚都攬住Pluto公仔瞓,睇親《Mickey Mouse Clubhouse》都叫住Pluto㗎喎﹗
到Goofy呢,都係衰樣勁唔合作,先來伸脷,再來唔望鏡頭,好彩影相姐姐有心機幫手氹佢先好少少.
同卡通人物影完相就出去等睇parade,我哋預咗半個鐘等,咁要燒腩仔乖乖地一齊等,艾菲當然又要出D法寶啦,除咗一早準備定坐墊(呢張坐墊細細張坐三個人啱啱好,係想當年去日本旅行時買,專係去主題公園等睇parade時用),亦準備好tea time零食,再開巧虎畀佢睇吓,加上大會嘅廣播,半個鐘都算容易過.
艾菲同米高都有幾年無入迪士尼啦,之前睇咗幾年都係一模一樣嘅花車終於換晒,新呢D花車都幾靚呀,亦多咗D同觀眾嘅互動位,可惜我哋坐個位唔係對住花車停嘅位,艾菲想帶燒腩仔出去玩時,D staff已經話太多人stop咗我哋唔畀去.
睇完parade,燒腩仔即刻上咗BB車瞓晏覺,艾菲同米高就剩機食吓嘢行吓街,等燒腩仔起身就過去Toy Story Land繼續玩,早一個星期日艾菲先畀咗《Toy Story》第一集燒腩仔睇,所以佢都大概知道胡迪係乜水,但初次見面都係樣衰衰咁,反而架搖控車就勁like,自己整晒happy face畀艾菲影...
呢邊有三個game玩,但沖天搖控車太激啦,轉轉彈弓狗又勁多人排咁,艾菲見玩具兵團跳降傘好似幾過癮就問燒腩仔想唔想玩,一問米高已經想話艾菲,但燒腩仔就好堅定咁同艾菲講「玩呀」,畀佢喺出面睇多次人哋玩,佢都依然話想玩,於是艾菲就同佢去排隊,留低米高喺出面等我哋,結果啦...個game嘅離心力比艾菲想像中大好多(一個81cm高就玩得嘅game,未免太刺激啦),燒腩仔好興奮咁坐上去等玩,但上到半空就驚到手都震晒,嚇到艾菲仲驚過佢,好彩落返來時問佢仲驚唔驚佢都識答「唔驚」,問佢下次仲玩唔玩更加係即答「唔玩」.
玩完跳降傘之後,我哋就出返去邊食pizza邊等睇光影巡遊啦,果然係好值得睇嘅parade,D花車真係好靚,中咗《Cars》毒嘅燒腩仔,一見到Mc Queen出場,仲興奮到企咗起身想衝出去添呀﹗
光影巡遊同煙花相隔大概一個鐘左右,由於都已經天黑無咩好玩,搵咗靚位睇巡遊嘅遊客睇完都多數繼續留守,咁我哋都跟大隊留守咗喺城堡前,但為免燒腩仔頂唔住,期間艾菲都帶咗佢去探巴斯光年,仲約好咗下次要去玩巴斯光年同渣車,之後路過車仔檔有人見到Mc Queen即衝咗埋去搞搞震,好彩艾菲話同Mc Queen影張相就bye bye都肯,無扭買玩具超合作.
睇埋城堡煙花我哋就閃人啦,臨走前買咗個Mc Queen鬧鐘畀燒腩仔,佢開心到即晚已經搶住話用,第二朝仲真係聽到鬧鐘響就即刻起身㩒停佢添呀﹗


text:
地台...um...隻色好似啡咗少少,唔係我心目中嗰隻銀胡桃色,不過佢地話check過啱喎,可能係影相色差掛!
原先嘅計設係有油壓床,但因為加個油壓床架會高咗成9“!床架加埋地台同床褥就會同個窗台(即係我個梳妝枱)一樣高,咁就會好古怪!所以為咗我個梳妝枱,唯有放棄個油壓床架啦!
弧型樓梯,為咗佢,間房嘅儲物空間會細咗好多!不過我堅持要!!
D電制位收咗入地台,所以叫佢地加咗個活動蓋可以伸返D電線上嚟~
衣櫃...得5尺應該好快滿座!!間格係抄serve我地個哥哥屋企個櫃,佢send咗張相比我睇,從來未見過男仔個衣櫃可以咁整齊,真係好想POST佢張相出嚟分享吓,不過冇理由揭人私隠啫!
加咗兩格拉得出嚟嘅格仔斗放un un同𧙕~
下面掛衫,長到落地台底~
衣樻門會有呔架同全身鏡~
梳妝枱得個初形,前面嗰四格係櫃桶,我見好多人會造塊揭得起嘅鏡喺枱面,不過我唔中意,一來會少咗好多位放嘢,二來我中意成塊玻璃面,所以會自己另外買塊靚靚鏡放喺枱面!
飯廳C字櫃,都係嗰句 ﹣ 簡單就是美!
睇相就好似唔錯啦!不過一日未收貨一日都唔知O唔OJ!最怕係送貨時hi花撞損,又怕個地台唔FIT SIZE,始終唔係現場造嘛...
ORIENTAL FORTUNE DESIGN & DECORATION COMPANY
東祥裝飾設計工程
深水埗元洲街17號地下
Tel: 2254 6210


text:
不過CHECK OUT都發生小插曲, 話說我一早訂左東橫INN, 好彩一直無CANCEL到, 雖然之前無諗過去札幌睇CON, 咁個朝成9點諗住去酒店食早餐, 但係一落到去一個位都無, 咁我同老公講唔食啦, 然後攪ONLINE CHECK-IN, 我見CATHAY比我MARK BIZ CLASS座位, 因為今次個booking我同老公分開book, 所以得我mark到, 但係佢又唔抵得, 死要mark坐埋一齊, 攪下攪下成10點三, 東橫inn d職員打黎催我地check-out, 咁唯有走啦, 我地落到樓下部機再攪online check-in, 跟住就撞到B小姐, 原來佢又係比職員催佢check-out..... hahaha..... 咁我地係lobby吹左一陣前一日個con
分開之後, 我地係札幌駅搵地方食早餐, 呢間真係超讚
然後行地下街去大通, 超長廣告
我發覺小朋友特別鍾意jun jun, 個個都要同佢合照
跟住去時計台, 好多嵐飯
再去SAPPORO TOWER, 第一次見充滿鮮花的大通公園
行左無耐, 又要番札幌,怱怱忙忙食左個冷麪, 當晚都有CON, 好多FANS BOOK定餐廳慶功
呢.... HEHE
因為我地知新千歲空港有好多野行, 所以BOOK左2點55分車去空港, 今次比貴D都買
RESERVED SEATS, 唔想同人迫
新千歲空港真係好多新野呀, 例如有ROYCE工房
同埋DORAEMON
當然最受歡迎既野都係售罄
最後同老公都可以坐上BIZ CLASS
而更加開心係, 再遇嵐JET


text:
2014年4月14日 星期一
夏水禮
15 則留言:
今個夏天我都唸住帶肚B去玩水呢~回覆刪除
蛇仔明為媽咪送上一肌暖流……^^” 如果游水片片兜唔到尿,咁其實係咪只係一條泳褲嘅作用呢?回覆
我覺得個作用係呃錢多啲囉 -_-刪除
我同事都送左一包游泳片片比我,不過仲未有用武之地.回覆刪除
我都好鍾意你地一家望鏡頭戈張,蛇仔明食瓜個樣好得意哦^0^回覆
蜜瓜食得架嗱? 咁你係用圍住條頸果D水泡?回覆刪除回覆
我好求其架咋, 依家都差唔多一歳, 我除咗調味嘢, 已經乜都俾佢食刪除
嗰日我都有猶豫, 跟住問姑奶, 佢話咁多水果入面最容易致敏嘅係strawberry, @_@, 我一路都唔知, 好細個都已經俾蛇仔明食, hahahahahhaha, 最致敏嘅都冇事, 所以我就好放心咁俾蜜瓜佢食囉
咁快落水啦!我都好期待同包包去游水,但咩都未買!回覆刪除回覆
去啦去啦, 相信包包會好enjoy 架, 我覺得可能越細個去游, 越唔怕水, 越快學識添~刪除
不如入來愉景灣海灘同O仔一齊游啦! 呢個夏天,我地都準備下水呀!回覆刪除回覆
ok 喎, 係泳池定海灘?刪除
我用HUGGIES游水片, 除出黎 pat pat 係乾架!回覆刪除回覆
咁神奇?我下次都買huggies試吓先刪除
咁快就落水,我仲係得把口,成日唔記得搵返件泳衣出來畀燒腩仔試吓仲啱唔啱著添...回覆刪除
我上年用Huggies遊水片,又無出過事喎,不過pat pat就可能掩咗D泳池水,會有少少紅咁囉,但搽返pat pat 膏又即刻無事


text:
收工就同同事周wing wing去灣仔會展呀
去會展做咩呀? 就係去08年嘅美食博覽咯
mami之前唔多去呢d exhibition架 一來覺得d野唔平得咁多
二來好多人 最怕呀 三來冇興趣呀
尋日wing wing同事已經問我去唔去 因為佢有業界票 free 哩
搞搞下 mami心動喇 還掂收5點 就去啦 仲好搞鬼咁帶定多d錢 懶興奮咁出發
去到會場 哇 好多人呀 但d人喺度排隊買票 而我地就好輕鬆直入會場
真係好多野食買呀 mami買左好多野食比ti爸 仲有titi呀
好多試食 最搞鬼係恆香月餅比四分一塊月餅人試食 勁開心呀
另外唔少得呀靚湯試飲 仲有特飲呀 鮑魚呀 雪糕呀
結果兩個著晒西裝嘅麻甩人喺度狂試野 仲比d客見到
唉 平時好pro嘅形象冇晒喇 c咯c咯 ^^
仲話咩CFP CFA accountant 形象好緊要 唉 廢話 ~_~
你地呀 (同事) 平日夠食住banana去執基金架
不嬲都冇形象架啦 哈哈 最有形象都係我咯 嘻嘻
上網見bb可以食提子乾 就買左d比titi食 哇 佢一試落就不得了喇
搶住食呀 初初mami仲擔心佢唔識咬咁細粒野 特登"meet"粒提子乾做一半
原來都唔洗架 佢自己識"梅"下"梅"下 仲可以食好耐呢
個衰豬食得好開心 好sweet咁 睇嚟佢好鐘意mami買嘅新零食呀
但小心呀 提子乾要買有機先好比bb食呢 貴少少都要呀!
有機嘅食落口冇咁甜 食完之後個口好清新 (冇誇張架)
唔似平日買紅色盒嗰d (知邊隻啦) 食完個口有d澀 所以要買有機啊 嘻嘻
喺美食覽度 有機提子乾賣三十蚊兩包 good good呀~
最後 mami仲買左dessert比titi 呢個今晚整左 聽日先試咯
如果好食嘅就再交流啦 ^^ good nite~


text:
中西合壁?早前與同事傾開﹐佢問我會唔會同美國人(非華裔)拍拖. 其實呢個問題我都被人問過好多次.香港既朋友問可能係覺得我係美國甘耐﹐好可能已全盤西化.美國朋友問可能係出於好奇.當然愛情應該係唔分種族﹐中外通婚成功例子亦不少﹐而且將來既野好難話得埋.但係好坦白講﹐我連諗都無諗過同美國人拍拖﹐基本上就算同係中國人﹐如果言語不通(當然係指唔係講廣東話)﹐我都會好有保留.唔係因為家人會反對﹐其實我屋企都有個鬼佬﹐M&D 都預左佢娶鬼妹.只不過我覺得文化背景太大差異﹐一定會遇到好多問題.雖然我係美國日子唔淺﹐日常與同事朋友相處無咩問題﹐但係拍拖結婚就好唔同﹐牽涉到好多傳統﹐價值觀既野﹐唔係甘容易compromise. 講真﹐男女既諗法﹐溝通方法都已經夠大分別﹐同background 既人拍拖都可以誤會重重﹐再加上中西文化分冀﹐我就覺得會好煩啦.
不過其實對我黎講﹐最重要既係我好希望可以同一個跟自己關係甘密切既人毫無保留地分享自己既諗法﹐經歷﹐同自己鐘意既野呀甘.雖然自問英語流利﹐但係有好多野都係要用廣東話講先得.而且如果我同佢講金庸﹐衛斯理﹐考會考﹐粟一燒﹐雞蛋仔﹐竹野內豐﹐林文龍﹐佢唔知我講咩﹐我會覺得好無癮囉.
唔知大家又點睇呢? 請發表下意見啦!


text:
2016年8月15日星期一
Kehlsteinhaus鷹巢
一點半車.一點有巴士到站以為係呢架啦,原來要再等多一班.但係巴士司機好好人,叫我哋企喺度等吓.如果開車時有位剩我哋可以上. 最後真係有位.
上到嚟另一惡夢開始.去搭lift嘅通道塞滿人.
https://en.wikipedia.org/wiki/Kehlsteinhaus
( 冇睇等咗幾耐)終於去到lift口.
鷹巢依家係間餐廳.
下圖遠方嘅平地就係Salzburg
石縫中一個展望台.
呢度算係最高嘅位.
風景冇乜變.都係睇國王湖.
左邊所見其實已經係奧地利. 上嚟呢度睇吓奧地利山景都唔錯.
去咗博物館知道呢種係阿爾卑斯山特有嘅雀仔.類似烏鴉.
中間(第二矮嘅)就係Jenner耶拿峰喇.
仲見到吊車站添.
Berchtesgaden貝希特斯加登
Schloss Berchtesgaden 王宮.
山腰嘅巴士站.
落山時有車就可以上.
但係搭lift落山去巴士站都係要排.好彩唔係等太耐.
Dokumentationszentrum
呢日喺度用咗好多時間,三點幾都未食lunch.太多人又唔想喺上面食喎.
36 則留言:
點解個名會叫鷹巢?回覆刪除
咁除了有間餐廳仲又乜嘢睇,唔通真係睇風景?回覆
真係唔知喎. 會唔會係因為個地勢呢??刪除
齋睇風景㗎咋.
早前看紀錄片,也有介紹原來鷹巢的建築歷史!回覆刪除回覆
建築歷史呢度有少少圖片睇吓.刪除
唔搭升降機行上去要幾耐? 環境優美,空氣清新,我或者會行山運動吓.回覆刪除回覆
係可以行㗎,但唔知要幾耐.刪除
我曾經想去架,不過搭車好似好複雜咁回覆刪除回覆
開頭資料搜集時都覺複雜,但實際好簡單.刪除
天氣唔太熱既,有路就行上去睇得仲多野, 等成個鐘咁煩.回覆刪除
咁多人一齊等, 係香港分分鐘係臭C左 XD回覆刪除回覆
西人都唔係好得好多啫.刪除
搭lift上到去,一出lift唔係鷹巢入面咩?轉咗做餐廳就無野睇?回覆刪除回覆
係呀,喺入面.但係入面冇嘢睇個囉.刪除
雖然搭lift有啲迫, 但上到山個景又好靚!!!回覆刪除
算啦你冇幾可要大排長龍,咪同啲鬼鬼逼下趁下熱鬧囉XXD回覆刪除
條隧道咁多人我只怕會好焗,如果時間夠都有興趣去行上山.....
山上個view係好靚,排長龍都值!!!
除咗王子之外好似唔見有其他亞裔遊客回覆
咁又係喎.咁多人氣好少有.刪除
條隧道其實都幾涼.一啲都唔焗.
都有㗎,但係冇國王湖度咁多.
困住喺好似山洞地方等lift, 要好有耐性先得囉.回覆刪除回覆
係呀,冇嘢睇又唔可以行開.刪除
鷹巢以刻喺希特拉同惰人的秘密別墅喎,又喺納粹黨秘密基地,點解乜都無??回覆刪除回覆
建築歷史呢度有少少圖片睇吓.刪除
條隧道入面係唔係又多臭汗味又焗?回覆刪除回覆
條隧道其實都幾涼.一啲都唔焗.刪除
見到咁多人我會想退後走😅😅回覆刪除回覆
專程嚟睇,多人都冇計.刪除
山上風景好靚!回覆刪除回覆
又可以望埋奧地利嗰邊.刪除
好靚呀!回覆刪除
但係等lift都等咁耐..果個位會唔會好焗? 好似好密封咁~回覆
係密封,但係條隧道都幾涼.一啲都唔焗.刪除
響高高石山上面,真係好似真的鷹巢呀!!!!回覆刪除回覆
我估個名因為咁嚟.刪除


text:
2015年12月6日 星期日
冰火之行~大霧先上大霧山
今日見到多雲,個FD又放飛機,即刻搭車上大霧山就係博大霧,體驗另一番風味.
因為係元朗,所以搭54到上村轉51(另外一個比較方便方法就係荃灣西或荃灣地鐵站上51,係郊野公園站落車,應該全世界都係呢個站落)
落左車向住呢個方向行一分鐘就到入口.今次因為得一個人,唔直接行晒成段麥理浩徑8段(大帽山至鉛礦坳),只係行少少就落番川龍.
沿車路直上.
唯一補給點同廁所位~大帽山士多.
何謂冰火?就係行緊上山,我個身入面出晒汗,出面勁大風又吹到頭都痛,我頂帽都被吹甩兩次.
成條路上山頂都係平路,今日個景就係睇霧.
自拍一張,無落雨,但成頭,成身,所有野都濕晒.
呢道已經係正常人行正常路去到最高處(大帽山係唔可以去最高處)
之後調番轉落山,過左呢道閘就唔可以俾車上去.
有D唔夠喉見川龍都快又係落山,諗住跑落去,但之後係堅後悔.
沿路會經過青年旅館(認真咁山卡啦搵鬼去咩!)
一開始都係車路,到左青年旅館之後就變樓梯同小路.呢個時候落勁大雨,搞到我係咁跑落山.
前面就係青年旅館.
跑左十幾分鐘終於細雨左,不過D路濕左都唔係易行.
落到底就接番車路.
終於見到個亭可以避下雨,仲見班中童上山諗住露營.
行多兩分里就入左川龍,好好奇點解係個交通不便地方都做到燒烤場生意.
行多十分鐘就到村口,完成今次旅程.走個時可搭小巴80或巴士51落山.
是次行程紀錄.時間:3小時
補送被霧包圍GE大帽山.
注意事項:
1.平日唯一上大帽山交通工具51係一個鐘一班,請係出發前事先開定九巴APPS睇定開出時間
2.大霧時方向難認,如第一次行請行大車路上頂,如不沿路落山,最快出口會去到一個亭,之後左邊有路落梧洞寨瀑布,起碼4小時
如有任何疑問可電郵:chiukit2001@gmail.com或PM我
訂閱: 張貼留言 (Atom)


text:
Sunday, 6 April 2008
Cloverfield
本來對呢齣怪獸片就不抱期望, 因為搞得太多 gimmick o野, 可幸結果亦冇乜失望, 我覺得成績唔錯, 娛樂性 ok. 好多人投訴話o係戲院睇到頭暈, 但係我o係屋企睇就冇呢個問題, 可以接受. 呢齣戲作為怪獸片算唔錯, 特技做得出色, 並唔會用個搖搖下o既鏡頭又或者黑媽媽o既燈光o黎含糊過關, 有幾場 d 特技的確清楚可觀, 如過大橋同炸怪獸.
缺點就在於文戲. 齣戲用開始二十分鐘, 幾乎三分一o既片長講主角之間o既關係, 但係講得膚淺, 我就唔覺得有特別關心幾個主角o既下場, 其中講男女關係o既情節亦見無聊. 花咁多時間o黎鋪排, 而又不起作用, 算係非常失敗. 同埋用呢種 Blairwitch 式鏡頭o黎拍, 我覺得相當無謂, 令人睇到頭暈係預期中o既大缺點, 但係我又睇唔到有乜大優點去平衡返, 所以講到尾, 只係一個無聊 gimmick. 同 Blairwitch 唔同, 當年我睇完 Blairwitch 真係有心寒感覺. 但係怪獸出現o係曼克頓市中心本來就一 d 都唔真實, 而家又想用呢 d 鏡頭o黎扮晒有真實感, 根本就係矛盾.
Posted by Howtindog at 18:30
Labels: 電影
0 comments:
Subscribe to: Post Comments (Atom)


text:
2016/09/13
[暑假最後活動]Harmonic Motion@IFC
IFC今個暑假舉辦了呢個Harmonic motion既活動, 大大個手工做既繩網係正IFC商場當眼位, 大人同小朋友可以瘋狂地爬上爬落, 真係諗地都開心, 不過活動初期只接受電話預約, 聽聞好多媽咪打到個電話爛先至book到, 所以返工中既莎拉就更加唔駛諗了.
好彩後來就有了online booking, 不過要book到真係一啲都唔易, 每日10am開放system, 唔駛5分鐘就book滿了, 所以真係要set定alarm先book到. 幸運地係活動完結前幾日book到位, 真係滾動到喊呀!!!
當日一放工就回家接陶寶B飛奔去IFC, 呢位小朋友等入埸時望住其他小朋友係個繩網度不斷玩, 自己就睇到傻笑, 好彩係BOOK咗先帶佢嚟, 如果唔係只有得睇無玩真係會喊都似.
時間一到陶寶B就飛快爬上去, 哈哈哈, 不過原來唔係每個窿都爬到上去架, 傻瓜!
爬到上去後, 陶寶B好努力咁想爬高啲, 但原來係好難爬, 出面睇就好容易, 但實質就好難呢.
幾經努力, 陶寶B終於爬到上去頂啦, 之後仲會Sir落嚟, 不知幾好玩呢.
繩網上仲有好多窿, 小朋友或大人都可以坐落去, 好得意架.
真係唔好睇少爬繩網呢個活動, 因為體力消耗係好大, 我地呢啲老人家陪小朋友上去癲既, 玩了10分鐘都已經好攰了, 仲要陶寶B唔好郁影相真係挑戰自我.
參加既人每日節可以玩20分鐘, 老實講俾多10分鐘我玩都投降啦, 因為陶寶B可以不斷地上上落落, 我真係跟唔到!
不如我地乖乖地返去地面同嗲哋影張相先啦, 佢有得睇無得玩呀!
其實老實講, 呢個Harmonic motion既活動真係好好玩, 大人小朋友都會玩得好開心, 如果下年再有, 莎拉都會舉手要去玩呀.
Subscribe to: Post Comments (Atom)


text:
聖誕曼谷遊 2012 - 第一天 (1)
第1天(Thu, 27th):香港國際機場>早餐:翠華>曼谷蘇凡納布機場>酒店 Check-in>午餐:東方文華下午茶>晚:Asiatique Riverfront>晚飯:Baan Khanitha by the River
雖然話口語寫等懶蟲可以快D交功課,但是就非常咁流水帳加上多左好多廢話!結論都係交唔到功課(唔好掟蕃茄~~~)
出發前一日…
雖然去旅行的次數唔少,但係絕少公眾假期起行.敗家仔好多時唔記得先事網上check-in,揀唔到好位!今次特登提佢要提前check-in,但係到出發前一晚睇,D機位爆到唔清唔楚,咪又因為旺季.成架機的經濟位得返單丁位,仲要得4個.驚死無得上機,都係Check-in咗.最衰敗家仔日頭又出左街Check-in唔到啦,搞到懶蟲又唔多高興.就係咁,我又再次怪罪旺季去旅行.
出發!
坐早機的關係,家住郊區的懶蟲要天都未光就要出發去機場.偏偏響咁Critical的時候鬧鐘無響,好在4點幾有醒過,唔係處於熟睡狀態好可能瞓多咗幾個鐘都唔知.好匆忙咁出門口,急到無化過妝,勁樣衰.不過依然送車尾,搭唔到頭班巴士,唯有坐的士去機鐵站.哇!懶蟲都未試過咁有米坐機鐵仲要打的出機鐵站.今次都係因為Visa訂機鐵飛六折咋!又坐早機,咪任性下,雖然打的個程係一個意外.Btw,依家無咗六折變左做買一送一喇(詳情:http://www.mtr.com.hk/chi/fares_tickets/intro.html)坐機鐵真係快好多,依家啲車仲幾密添.10分鐘唔洗就一班,miss 咗頭班車的懶蟲都可以6:25到機場.敗家仔就慘啲,無得坐機鐡,要勁早起得轉車入機場.坐早機真係有啲辛苦,下次都係聽敗家仔話唔好咁早.
泰航的櫃位響T2,例牌排隊寄行李,入閘,出境.可能係T2所以唔算多人,然後坐無人駕駛去T1食早餐.繼續例牌食翠華早餐,超長龍,今次真係體會到旺季點多人.食下食下發現原來已經7:30,立刻極速ko我杯熱鴦跑去搭無人駕駛.又拔足狂奔到閘口.好在61號閘響wing頭,但係已經final
call緊.搞到連指定嘅閘口相都影唔切就上左機.
香港>曼谷
未瞓醒嘅懶蟲傻下傻下,明明G係路口位仲要淨返呢個吉位仲懷疑坐錯位.航班繁忙的關係乘客上曬機坐低就開,超級趕.今日天氣好似麻麻地,呢架機都幾chok.起飛之後又有兩次氣流帶.另一個旅遊旺季的特色係多細路,其中後面外國兄弟就極嘈.好在佢地起飛之後收斂咗,或者可能係懶蟲睇馬達加斯加3開太大聲遮曬嘅緣故,whatsoever~
早餐有炒麵同煎蛋卷.仲飽到上心口嘅懶蟲當然揀咗貌似無咁飽嘅蛋,咁咪同我份翠華早餐一樣?! 其實入面仲有啲薯仔蕃茄同雞肉腸.餐包就真係食唔落,無要到.今日好似唔多alert影相所以無影低.飛機餐黎講,佢都算幾好食.
睇完馬達加斯加3就差唔多落機.入境過程算幾順利,又唔使點排隊.
行李帶附近的牆身都有超大幅帶泰國特色的壁畫.
出閘就見到一堆電訊公司counter,我哋響呢間買左Sim card上網.好彩早一步咋,一買完勁多人(可能因為我哋快拎到行李出閘)搞咗大約一個鐘,終於離開機場.
大家不妨搵下呢個機場的外型,係一條螺旋形隧道黎,所以響入面都成日好似望唔到盡頭咁
曼谷,we are here!
之前有提過少少,由機場去酒店會坐CityLine,去到Phaya Thai站再轉BTS 去Asok.機場行去地鐵的指示都尚算清晰,但係D扶手電梯就同平時見慣斜個D唔多一樣,係斜平斜咁設計,唔知有咩好呢? 上網睇資料提過,Express係紅色售票機,而普通的City Line就係藍色,仲以為D token 都係.其實佢係紅色架XD!
機場的city line D車迫迫地之餘仲舊舊地,明明呢條線開左無幾耐咋喎~ Side track 一下,呢條線開之前響機場走都係要坐的士.不過呢,上的士的時候會有一張紙寫左的士同車程的資料,好似幾點上車去邊度咁.唔知大家有無Keep起佢呢?原來係俾人有咩問題去投訴用,我個frd 唔講我會直接當垃圾丟左佢.
又或者可以參考曼谷幫介紹,好詳細:
坐到去轉車站,有唔少人都提過係無電梯的.拎行李落兩層樓梯都真係唔輕鬆.過天橋去對面BTS站.然後當然又要再買票.極之建議大家買儲值卡,因為票務處係無飛賣架!要排售票機,但係好多唔係咁新/大的站都係唔收紙幣的.BTS D飛要30/40 THB起跳(其實都好貴),兩個人買一張都要差唔多十個大餅.大家有散銀都盡快用左佢啦,點會袋住四圍去.所以成要去票務處排隊換散紙,然後又排隊買飛.
Bts嘅哥哥幾好人,我哋響一邊入閘機折返去拎一邊諗住有電梯,佢就埋黎guide我哋.
曼谷幫BTS指南:http://bangkokgoplay.pixnet.net/blog/post/44964979
第一站:酒店
出咗地鐵就衝左入T21行咗一圈先發覺衰衝動酒店入口響另一邊.要行過一條長走廊,牆身有D荷葉狀的裝飾,再落電梯就到大堂勒~
一入去就有人幫我哋keep行李,竟然即刻有房,所以即刻又拎返行李.如果有咩特別事,就係呢度Check-in要印曬住客嘅passport,唔止一本.
即刻參觀下咩環境先~
首先梗係大堂,大堂大堂,梗係大啦.樓底勁高,無論吊燈,擺設定裝飾的花花草草,全部都係King Size~~~Btw,大堂呢個似蓮花蕊的擺設由外形到用色真係好有泰國特色.
仲有就係好似好格格不入的聖誕樹,呢度咁熱辣辣,似放暑假多過過聖誕啦
近年大家黎曼谷都興住Service Apartment,呢間響T21樓上的Grande Centre Point Hotel & Residence都係其中一間.所以唔同一般酒店得個放滿收錢零食汽水的雪櫃仔,有大雪櫃,Sink盆,抽油煙機,電池爐,微波爐,仲有洗衣機添.不過除左熱水壺同餐具其他懶蟲全部都無用過,有無都無所謂啦~


text:
講左幾日反洗腦, 輕鬆一下啦, 由於我妹最近去完泰國旅遊, 但就竟然可以一D都冇黑返o黎香港~~
就係咁, 係到講下香港人同外國人對美白o既不同啦!
中國人有句說話「一白遮三醜」,
我同另一個妹呢d由細到大一到夏天都係成日去游水o既人,
總是一身小麥膚色,
次次聽到人地咁講我都會話「我就係靚到無醜好遮所以曬黑自己」. <-- 係咪好想嘔呀??? 我咁講之後d人就會收口ga啦!!
係呢到等我出賣下我個妹啦, 睇下佢出完海玩都可以唔黑,
究竟我父母製造我時係咪基因突變呢??
我一曬就好易黑ga啦,
成個泰妹咁架喎!!
o係香港出街, 通常都會見到d女人 (唔係女仔喎)一定會擔遮,
最憎見到佢明明係簷蓬底下都仲擔, 阻住晒,
有時多人係到, 真係好驚俾佢隊親眼,
有時嬲起上o黎老納真係恨不得一掌推開佢把遮.
就算d女仔唔擔遮都會揸防曬,
我有戶外活動都會揸ga, 驚會生皮膚癌丫嘛!
平時出街呢, 就記得先用啦~~~哈哈!!
**唔係賣廣告, 我求其搵屋企有o既防曬用品影ga咋**
我以前中學時有個靚女同學,
佢一定會係d有陰影o既地方下行,
以免陽光, 所以佢真係好白,
諗返起, 佢當時係好多男女同學o既女神~~
我亦有朋友試過同佢女朋友去泰國諗住享受一下陽光與海灘,
點知個女仔成日都話怕曬, 要留係室內, 去o黎都無謂.
仲試過帶佢去行山, 著黑衫黑褲 (仲要長袖),
搞到差d中暑咁滯, 又要照顧埋佢一份.
但係美加, 仲有我個妹話係澳洲 (佢去左working holiday),
d外國人, 不論老嫩, 十之八九佢地真係好鐘意曬太陽!
有d唔用防曬之餘, 仲會搵標榜Bronze o既太陽油,
同埋Bronze body lotion o黎揸,
總之就有咁黑得咁黑, 追求蜜糖/小麥一樣o既膚色.
除左我上次係芝加哥想搵有美白成份o既body lotion都得個吉外,
我都冇係美國見過好似香港咁成日有美白產品o既廣告.
返到香港就有美白BODY LOTION啦~~
其實外國夏天短, 佢地好珍惜有陽光o既時間,
好似鬼仔爸爸個女朋友咁, 一到夏天就坐係佢屋企個露台曬曬曬,
仲有之前係芝加哥時隔離屋個女人, 都係成日坐係花園, 日曬夜曬, (我也很無聊, 經常監視鄰居)
係公園時仲有好多人都會好似曬咸魚咁, 訓晒係到狂曬,
就算出街食飯, 只要間餐廳有露天座位佢地都實揀坐外面,
個個唔甩皮都唔收手.
但佢白人比我地亞洲人更易出斑斑,
所以d洋妞都係細細個已搞到成身/面都雀斑,
就好似Lindsay Lohan 咁, 有冇睇過佢素顏相?? 嚇鬼死你!!
過份曝曬, 曬得多皮膚好易老化,
所以d洋妞除左多雀斑之外,
佢地好多時廿幾歲已經望落好老,
老個d女人更加恐怖, 雞皮鴨殼咁,
d紋仲多到好似用蜘蛛網做mask咁,
都咪話唔嚇死人!
曬太陽呢方面我就覺得同飲食一樣, 都要適可而止,
其實, 人體九成以上的維他命D來自日曬,
只要唔過份曝曬絕對好處多過壞處o既,
因為可以預防骨質疏鬆, 多發性硬化症, 風濕/關節炎仲有抑鬱等等~~
雖然, 皮膚白有白o既好睇,
但如果當左自己係彊屍, 見光死, 一樣唔多好ga,
就好似陳皮咁都要曬一曬, 吸收一下適當o既陽光, 對人體好ga!!


text:
見Ambrose對畫畫有興趣,又鍾意做手工油顏色,所以媽咪一直都想幫Ambrose報畫班,不過始終佢年紀細,出面畫班好多都要三歲以上先得,所以媽咪一直等一直搵!終於,媽咪搵到一間收N班小朋友嘅畫班喇!因為畫班唔係親子,要小朋友自己獨立上堂,一上又係一個鐘咁耐,媽咪擔心Ambrose未必肯,所以只係同佢報左一堂試堂,睇左佢情況點先至決定!
今日一早起身就去上畫班,因為新年關係,中心都唔多小朋友上堂,計埋Ambrose只係得三個人,而Ambrose係最細嘅!同Ambrose著左手工衣,佢有少少怕羞咁企左响個位度唔坐,媽咪真係擔心,唔知呢堂會唔會告吹呢?好彩過左一陣佢就ok喎,坐定定等埋其他人一齊上堂!中心其實好細,只係一個商舖大細,一行入去就已經係上堂地方,門口玻璃貼有中心海報,但仍可望入去睇到上堂情況!
今堂老師教畫龍,不過明顯Ambrose太細唔係好跟到老師,老師要再三教佢點畫,可幸是Ambrose都有反應,唔係一碌木咁坐响度!有 時 老師可能叫佢攞指定顏色出黎,Ambrose有時都要攞 一兩 次先啱,都好嘅,順手學埋認顏色麻!眼見其他兩個小朋友都畫得ok,人地真係畫一條龍,但Ambrose果條又細又幼,成條蟲咁嘅樣,媽咪都忍唔住隔住玻璃笑左出黎!哈哈哈!最攪笑係老師教佢畫龍兩邊面,要成“Z”形咁畫,但Ambrose似乎完全get唔到,佢停左响度發夢,之 後 老師再教,佢又唔多明,又走左去畫龍額頭,攪到條龍有“蔭”咁,不特止,佢可能太confused唔知點畫,重用手托住個頭,好似好煩惱咁,超攪笑!
畫完條龍,老師俾活動眼睛小朋友痴上,Ambrose無問題,一見已識做!之 後 老師俾左張錫紙小朋友,要小朋友撕成細片再痴上龍身.但Ambrose撕紙唔係好得,見到佢攞住張紙用九牛二虎之力去搣,面仔都紅哂都搣唔到,真係又可憐又可笑!老師其實都唔係好理到佢,同埋都睇唔到佢有困難,最後Ambrose都勉強搣到,但張張都大大張咁貼上龍身,笑到媽咪死死吓!
整好哂之後,老師就幫小朋友剪條龍出黎,再整埋觸鬚,再剪開後落活動釘,加兩條幼幼飲管就可以舞龍喇,呢個手工又真係幾特別喎,做完又玩得,唔錯唔錯!
媽咪全程都企左响Ambrose前面嘅玻璃度睇佢上堂,只有幾張海報貼住,但Ambrose全程都睇唔到媽咪,可想而知佢係幾咁專心上堂!最後,媽咪都有幫Ambrose報左下個月嘅畫班,即時攞埋個畫袋袋住條龍!
總結:呢堂整龍真係幾好,不過唔知係咪因為新年,所以只有一個老師在中心內,今日只有三個小朋友都可以,但如果八個小朋友都齊哂,一個人好似handle唔到咁多咁!今日係第一堂試堂,驚行開左Ambrose唔肯會想走人,雖然門已關上,但都有少少怕佢會走到出黎,加上Ambrose只係著左底褲仔入去,媽咪一諗起佢可能有機會想去vivi,得老師一個人可以點攪呢?所以媽咪唔敢行開囉!希望過埋年再上堂會多個人睇頭睇尾啦,至少有小朋友想去廁所都有一個人可以帶到去麻!雖然話有人手同中心太細好似好易走到出黎問題,但媽咪欣賞老師唔會因為要交差而去幫Ambrose完成畫龍,佢真係俾佢自己黎,無點幫過佢,不過實情又可能係佢都忙於不斷攞手工材料出黎,所以佢都無時間理Ambrose咁多,如果之後真係返齊八個小朋友,唔知情況會唔會重差d,所以媽咪雖然報多一個月畫班,都係抱住個心態係試多幾堂睇真d情況先至決定繼唔繼續响度學落去,反正又唔算好貴,買左嘅畫薄同油粉彩唔再上堂都可以在家玩,唔算投資太大丫!
趣事一則,落堂 時 老師叫小朋友將手工衣除左收拾入畫袋度,但Ambrose試堂無畫袋,佢竟然自己除左之後走埋去對面個同學仔度,將自己件手工衣塞入人地個畫袋度,笑死媽咪喇!


text:
今日Ambrose要去啟思面試,雖然啟思唔係我第一心水學校,但因為位置在樓下,返學都唔使五分鐘,而心儀學校要夠歲半先可以交表,兼且只收到八月bb,Ambrose勉強趕得切,但歲半先交表五月先面試,相比其他學校已經進行面試更有一d有埋結果,心儀呢間都有d凍過水,所以啟思如果收,都係一個唔錯嘅選擇!所以對於呢個面試我都有少少緊張!
同Ambrose著靚靚斯斯文文去學校,一入去就見到奶奶個朋友,佢地寒喧一番,又撩Ambrose玩,不過Ambrose無見過佢地,加上佢未瞓覺,狀態麻麻,個呀嬸又大大聲,都幾煩,我係Ambrose都唔鍾意佢地啦,Ambrose唔啋佢地避去我地度,呀嬸又大大聲話佢渣渣,我唔係覺得自己個仔好叻,又唔係唔鍾意人話自己個仔,不過我覺得你做得幼稚園都應該知道小朋友係怕生,你一埋去就想佢接受你真係唔得囉,重要咁大聲話佢渣,我覺得佢咁樣惡攪Ambrose,都唔知會唔會刺激佢扭計兼且面試時表現差添呀!為左分散注意力,同埋避開d“煩”音,我同Ambrose去左隔離個爬架度玩,希望佢玩得興起會無咁吽,生猛少少同埋有番平日嘅笑容,但係無瞓覺就無瞓覺,都係比較吽一d!
玩左無耐就叫名入房喇,都好快!我地坐低左發現房入面計埋我地有兩堆人,果堆應該係面試緊嘅.我地坐定左一陣之後,個朋友遲黎都入埋黎等面試喇!點不知有個老師好快行埋佢地度開始左,而我地坐左响度就無人理.眼見有兩個女人在遠處背對住我地傾野,但又有時望吓過黎又轉返去,我就覺得有無攪錯,要我地入黎等都唔緊要,點解人地遲黎重遲入房都快開始面試過我地,要知道要一個咁細嘅小朋友坐响度咁耐都真係好考定力架麻,雖然响張台度都有d玩具氹住Ambrose!等呀等,其實個心又嬲嬲地,面都好想黑出黎,但呢個係面試,又唔知果兩個人係老師定係雜工,見有d家長講出面d名校幼稚園都睇好多野,考左你都唔覺,,我都唔敢黑面,驚俾人見到丫麻!
終於果兩個女人其中一個攞住份form行埋,望住Ambrose問佢叫咩名,Ambrose得果十六個月人仔,唔好話名啦,佢都未識講其他野啦!加上個女人又眼定定係咁望住Ambrose問佢,我覺得Ambrose有d怕左佢,個女人問左幾次Ambrose都無反應,場面都幾odd架,我咪唯有出聲代Ambrose答係呀我個名叫楊XX呀!之後個女人係咁話Ambrose好似女仔呀,重話咩見張form寫係男仔但有個女仔坐左响度喎,我真係好想講頂你囉,一入黎佢有人已經俾張名字大label貼左响件衫度,你覺得佢係女仔,而我地又坐左响度等咁耐,你唔識睇吓label上面個名架咩,怪不得我地等左咁耐都無人理啦,佢就掛住傾計,睇都唔睇吓我地叫咩名,重行埋黎起勢咁話Ambrose成個女仔咁,唔知原來係佢,講到好似係我地唔啱咁,不知幾慶呀!一輪咀講完之後佢又再眼定定去研究Ambrose個樣,都幾乞人憎,做咩啫,係咁望,而家面試幼稚園之麻,又唔係選美!之後佢又話Ambrose好baby喎,都short short地架,佢雖然都歲幾,不過點計佢都真係一個baby喎,你咁話佢好baby,係咪即係話我個仔望落咩都唔識咁丫,佢唔啋你或者唔理你都好正常啫,我唔覺得佢唔啋人有咩問題喎!
之後個女人就撩Ambrose玩台上面嘅玩具,其實都只係放响佢面前睇佢玩,佢又係牛咁眼眼定定望,唔出聲,都唔知佢想點!突然間問你佢平時鍾意玩咩野,咁Ambrose都無話特定玩d咩,成日流流長佢咩都玩哂架啦,咁佢好明顯對動物有興趣,咁啱Ambrose又係玩緊台上lego動物,我咪話佢平時玩動物多,揸住行行行囉,咁講好似好扮野,因為咁啱佢又真係玩緊,不過我都係講事實!問左呢句之後,佢又無野講!又係dead air咁望住Ambrose玩,無啦啦又彈一句出黎,問平時邊個湊佢,答左佢係奶奶湊,佢又無出聲!我覺得佢覺得Ambrose表現麻麻地所以走黎問邊個湊,係咪我地involve得少咁,我都有少少不滿!因為如果佢係真係想知我覺得佢應該都會有follow-up問我地平時陪佢多唔多之類問題,但佢無問,我直覺佢睇完Ambrose表現之後make左少少assumption,再開口問我地confirm一下,問左原來係佢心目中諗嘅野咪唔問落去囉!再之後就重嬲,佢無啦啦問Ambrose平時响屋企講唔講野喎,十六個月人仔,我唔知點為之講野,我話佢成日一大堆外星話,係成篇咁一連串唔停,佢就問Ambrose有無講一d有意識嘅野,SHIT!咩叫有意識,我真係唔知,其實佢係咪想問Ambrose識唔識講野咋,佢係咪見Ambrose一路唔聲唔聲自己玩又唔理佢覺得佢係自閉呀,都痴線架!佢不如直接d問好過啦,真係嬲呀!
之後咪又係眼定定望望望,無野講!後尾台上有一籃珠仔同電線,個女人咪同Ambrose串珠仔囉!其實幼潛都串過通粉同飲管粒,Ambrose都做到,我都唔太擔心,不過似乎係個女人覺得Ambrose唔識,佢一手揸住條電線,要Ambrose串d珠仔入去,但其實係佢自己隻手郁去就Ambrose粒珠黎令Ambrose成功串到,一路串佢都係唔出聲望住,我好想同佢講Ambrose係可以自己揸住電線同珠仔自己串架!基本上,佢俾我嘅感覺係佢唔覺得Ambrose可以做到d咩,因為佢重係好baby,同埋佢唔出聲!其實我覺得Ambrose呢part表現唔錯架,因為串珠仔係同個女人有互動,佢都無抗拒,好合作咁做,重要有一粒珠仔跌左落地,佢念念不忘成日望個台底好想去執番好佢,只係個女人無叫佢咁做,唯有爹爹執起!同埋個女人叫Ambrose俾珠仔我同爹爹同埋佢,Ambrose都有做到,我覺得已經算唔錯喇!
再之後個女人問我Ambrose識唔識眼耳口鼻果d,我話佢識,個女人就叫我叫Ambrose指出黎!Ambrose都成功指出我地要求佢嘅部位,呢part佢又係表現唔錯!
其他都唔記得做過d咩,係佢無啦啦話重有咩問題問,我至覺得頭先嘅一切原來係已經開始左面試,佢唔係d校工走埋黎撩Ambrose玩!我問左少少問題就無咩好問,佢話我地可以出去玩吓喇!我重好緊張咁同Ambrose企起身,要佢推番好張椅子先好行,點不知個女人企响身好似有同我地講再見(都唔sure有無喇),之後佢望都無望我地就行左去!有人話出面d學校都會睇小朋友推番椅子回原位,呢個係加分位,好明顯,呢度唔需要,做左都唔會有人欣賞!
出左黎之後我同爹爹講開,佢話佢唔知果個女人係老師,佢唔知面試已經開始左!我都有呢個感覺,起碼佢坐埋黎自我介紹係咩老師都無,一黎只係問Ambrose叫咩名,又唔見佢有mark野,又唔覺佢問d咩野,我地只係坐左响度咁,真係唔知呢d就係價值三十元嘅面試費!爹爹話個女人直頭全程用手托住個頭黎睇Ambrose,佢唔講由至可,我都唔知佢係全程托,我只知佢好似有托,佢俾我感覺係我個仔表現麻麻,好悶,佢好唔耐煩咁,爹爹一講我真係火都黎埋,一出門口我地已經話呢間收Ambrose我地都唔會去讀架喇!呢d老師咁無愛心又無禮貌,送個仔入去都驚俾佢地教壞啦!
出奇地,當我地同奶奶講話啟思收我地都唔會去讀時,佢非常贊成,重話啟思唔好,至於點解咁講,佢就唔肯講喇!等我重報埋佢個歲半playgroup,好期待可以响屋企樓下返playgroup咁爽架麻,而家咁都唔知去唔去上好喇!


text:
粟米片同麥片種類都好多㗎〜 Yuki話未試過咁樣扭啲粟米片落嚟㗎~
星期日, 9月 08, 2013
布吉遊-Day 2 (8/27) : Siam Safari
Sunwing食早餐嘅餐廳都幾大下喎~
粟米片同麥片種類都好多㗎〜 Yuki話未試過咁樣扭啲粟米片落嚟㗎~
粟米片同麥片種類都好多㗎〜 Yuki話未試過咁樣扭啲粟米片落嚟㗎~
其他都有基本嘅煙肉,腸仔,奄列咁喇〜
食飽早餐就準備出發去今日嘅半天團喇〜
司機叔叔準時到達,上車時仲有啲其他外籍遊客喎〜
車程大約要四十五分鐘〜
嗱!下面紅色呢啲就係布吉另一種交通工具:兩排車〜 不過因為我哋自己租咗車,所以一次都無坐過〜
終於都嚟到Siam Safari嘞!
Siam Safari嘅範圍有成個山頭咁大〜
每隻大象背脊都有張椅〜 好彩Yuki仲細,我哋可以兩個大人加一個小朋友咁一齊坐〜 Yuki再大個啲我哋就要分開坐㗎喇〜
為數十隻以上嘅大象排哂隊咁行山〜 坐落感覺幾特別〜
好! 影返幅連埋大象全身嘅合照先〜 唔該哂你呀!
Yuki第一次咁近距離餵咁大隻嘅動物,有少少驚,不過都OK喇〜
睇片!
呢度唔單止對大象重視,對照顧佢哋嘅訓練員都幾認真㗎〜 每個組合都有張相介紹佢哋嘅樣同資料〜
騎完象之後仲有其他嘅節目喎:睇採橡膠,煮咖哩,整椰子,飲泰式咖啡〜
啲橡膠樹每日可以切一條斜痕俾啲橡膠液流落個收隻杯度〜 右邊個姨姨頭頂有支爉燭燈〜 因為佢哋通常係夜晚做呢樣嘢㗎〜
兩隻小象,你哋嘅表演好精彩呀〜
係喎〜 爭啲唔記得仲有得坐水牛車呀〜
啲水牛力大無窮,拉住啲犁不費氣力咁就反開哂啲泥〜
稍事休息,坐低飲杯泰式咖啡,食泰式甜品〜
呢位就係我啲今日嘅導遊:Ma
另外呢位叔叔成日同Yuki玩㗎〜
半日行程最後一項係坐船食自助午餐〜 不過就要再坐車去碼頭先!
到咗碼頭仲有條咁長嘅路出去落船嘅位置呀!望都望唔到盡頭喎...
原來再有另一架車載我哋出去嘅〜 出到嚟見到啲海水好清,好靚呀!
食物有泰式咖哩,炒河,炒菜,白飯,炸魚〜 都幾好味㗎!
最開心就係可以一路食嘢,一路睇到Chalong Bay嘅景色〜
嘩!Yuki學埋揸船添喎〜
船河完畢就送返我哋返酒店嘞〜
Day 2其他活動下篇再講! Stay tuned!
訂閱: 發佈留言 (Atom)


text:
2012年8月2日
潛往海底, 探索屬於小魚仙的海洋宮殿...
呢篇文章將會分享到 東京迪士尼海洋 嘅第三個主題園區,美人魚礁湖 Mermaid Lagoon.呢個園區嘅佈局好特別,除咗戶外區域,仲有一個都幾大嘅室內區域.而個室內區域更加設計到好似 小魚仙 嘅海底宮殿,就連個入口都整得特別瑰麗.但其實,響以下張相可以見到呢個入口位置正進行粉飾工程,不過都依然係非常漂亮!
呢個入口整到好似珊瑚礁咁,除咗有啲小瀑布之外,珊瑚上更加有一粒粒嘅海星!
之前嗰日得我一個去 東京迪士尼樂園,所以都唔太方便同 Duffy 佢地影相.至於呢日黎到呢邊,有爸媽一齊,終於有機會同佢地影下相啦!其實我本身都冇諗住同佢地影相,因為佢地兩個好乖坐咗響我個袋入面,影相的話就要拎佢地出黎,幫佢地擺好姿勢,影完之後又要放返入去,有啲麻煩同頗為需時... 不過去到呢個位置,媽媽突然提議幫佢地兩個影下相,咁就同佢地影下啦!
好啦,同佢地影完相,睇返周圍嘅佈置先.呢到有一個 艾莉奧 嘅銅像.
有 艾莉奧 響到,當然就唔少得佢嘅好朋友,小胖 啦;不過就見唔到 沙巴信.
行到入去仲有人魚之王 King Triton!佢仲坐咗響海豚車上面,好有氣勢!
呢到真係有好多銅像,果然係皇宮!國王旁邊仲有一啲魚侍衛嘅銅像.
開始深入宮殿裡面啦,周邊都有好多小裝飾,感覺上好似真係去咗海底咁.
牆上面全部都係珊瑚同埋岩石.另外,雖然有燈,但係呢條通道都有啲暗,造出潛落海底嘅效果.
終於黎到宮殿嘅深處啦!呢到就好似係一眾海洋生物嘅小天地咁!
入面呢到都有好多不同嘅遊樂設施,不過主要都係俾小朋友玩嘅.例如有 旋轉海藻杯 The Whirpool,即係海底版嘅旋轉杯啦,仲有 跳躍水母 Jumpin' Jellyfish,我會將佢形容為兒童版嘅 玩具兵團跳降傘.以下呢張相入面嘅就係 河豚氣球競賽 Blowfish Ballon Race,應該都係同 小飛象 差唔多.
呢到亦有一個叫做 艾莉兒遊樂場 Ariel's Playground ( 佢地譯做艾莉兒 ) 嘅遊樂設施.係一個同 泰山樹屋 同類型嘅遊樂設施,都係俾賓客探索故事世界,而呢到就用 小魚仙 做背景.上網睇返,先知道原來佢個範圍都幾大,有好幾個場景,我當日只係留意到呢個噴水區.同之前嘅 要塞探險 一樣,呢到亦有提供探索地圖,不過我就拎唔到,又係上網睇返先知.
除咗以上提及過嘅遊樂設施,室內呢到亦有一個 美人魚礁湖劇場 Mermaid Lagoon Theater.上演嘅,當然都係同 小魚仙 有關嘅故事啦!仲要係真人演出嘅音樂劇黎架!呢到仲有一條沉睡中嘅大鯨魚,其實係一間商店黎嘅,好得意.
每論係兩個主題公園入面,定係渡假區內其他位置,都有好多奇妙鑄幣機,呢到都有一部.
我就冇特別影低每一部嘅奇妙鑄幣機,但其實每一部都跟返所屬區域嘅主題,仲設計得好靚架!我自己都整咗好多個奇妙鑄幣留念,之後會再同大家分享!:)
於 21:46
標籤: 東京迪士尼之旅2012 [海洋]
訂閱: 張貼留言 (Atom)


text:
15/10/2009 陰天香港 à 新加坡
今次同行只有我細妹 – 大笨蛋,到出發當日仍未認真咁去搵資料,睇旅遊書.第一次完全冇行程喺手就出發啦!
去到機場未上得機,玩吓Happy Farm hea吓時間先!
航班準時10:30起飛.
新加坡航空確實比國泰航空好好多,食個飛機餐瞓返個覺,好快就到咗新加坡墇宜機場啦!
好大好空曠嘅機場啊! 過關都用咗頗長時間,唔知點解關員對每一入境者都發出很多題問,有一部份更須要被帶入房嚟個詳細訪問,當初我都擔心我哋唔知會唔會成為被訪對象,但好彩關員只係問咗我個名就比我過嘞!
攞咗行李就去找換店換咗哩幾日嘅使費.
然後就去星航嘅服務櫃台換取機場酒店接送車票同埋一啲優惠coupon,包括有一啲觀光熱點嘅入場費50% discount,觀光巴士任搭(Free),同可以機場內使用嘅SGD40 coupon(2人) .
搞掂換領手續後就喺counter旁等shuttle bus接我哋去酒店,每人須要貼上個label. 星航職員會集齊一班人然後分批車到唔同嘅酒店,所以如果旺季要腳步快少少,如果唔係巴士滿咗就要等下一輪咖啦!
搞掂換領手續後就喺counter旁等shuttle bus接我哋去酒店,每人須要貼上個label.
星航職員會集齊一班人然後分批車到唔同嘅酒店,所以如果旺季要腳步快少少,如果唔係巴士滿咗就要等下一輪咖啦!
好快半個鐘就出到市區,我哋三點九已經不費吹灰之力就可以去到酒店嘞!Hotel Royal @ Queens
Check in 咗後就攞埋行李上房,房間雖不大但感覺乾淨企理,而且開啟全房嘅燈都係用輕觸式嘅電子板,好似好先進咁呀!
正想話三星酒店都算唔錯時,嗰個輕觸式嘅電子板竟然冇反應喎!擺明就hang咗機啦!唉…!真係讚壞添!call人嚟check,竟然打咗兩個字電話都冇人接,有冇搞錯,最後都搵到人嚟修理.最後都搞到成四點半先落街啊!
打開旅遊書揭咗一陣,就決定先去新加坡第一旅遊景點 – 嘔吐獅子魚啦!咁跟住睇一睇張自製地圖,如果搭MRT的話,最近嘅站係Bugis,但就只係搭一個站去City Hall,而且重喓喺Dhoby Ghaut轉車,好似有啲費時,從地圖了解由酒店行去City Hall都唔係好遠,所以我哋就決定行落去嘔吐獅子魚到嘞!
酒店旁嘅美術館
其實新加坡天氣都幾熱,但佢哋啲街道大多建築物都有騎樓底又或者兩旁種滿樹,所以行起上嚟唔會好辛苦,而且重不時有啲風吹埋嚟,沿途睇吓嘢認吓路,好快就去到榴槤劇院.
途經Raffles City
好多香港人都會簡哩間酒店 - Swissotel Stamford
由於我同大笨蛋都唔食榴槤,所以我哋不時將榴槤劇院講成波羅劇院呀!後來就直情將錯就錯叫波羅劇院嘞!
喺劇院門口有檔雪糕檔,大笨蛋買咗磚粟米雪糕夾餅乾試吓,佢話好好味啊!我因為咳緊唔食得,真可惜啊!
影咗一陣相又繼續行,好快就已經見到嘔吐獅子魚喺不遠處出現啦!
魚尾獅像坐落於市內河畔,是新加坡的標誌和象徵.該塑像高8米,重40噸,獅子口中噴出一股清水,是由雕刻家林南先生和他的兩個孩子共同雕塑的,於1972年5月完成.
在魚尾獅像背面的一小塊場地有四塊石碑,碑文講述了魚尾獅象徵的故事,近旁還建有一座小魚尾獅像與之相伴.
細嘅嘔吐獅子魚
獅子魚食濟咗,所以嘔得好犀利啊!
Singapore Flyer,我哋冇去到啊! 只係喺遠處影個相留念啊!
喺Singapore Flyer 對面就係起緊賭場嘅地盤啊!


text:
不得不承認人老了 接近中年嘅女人真係特別多病痛 麻計煩 ~~
呢幾日受胃痛折磨 我覺得係食抗生素嘅關係 因為食一次痛一次 西藥真係醫得一樣就傷一樣 真係唔掂呀 ~~
我頭痛都無咁驚 最怕係胃痛 因為痛到好似個胃想爆出黎咁 連飲啖水 行步路都痛 真係人都顛呀 ~~
唉 做女人都幾煩 有每月一到嘅痛啦 生仔又痛喎 到咁上下又多婦女病 最慘係容易老丫嘛 病一病個樣真係好快殘 真係照鏡都驚架 ~~
諗番起自己後生時 真係好似好遙遠嘅事咁 晚晚玩到朝早 5 點都唔及依家瞓小一個鐘個樣咁殘呀 ~~
後生我唔會用日霜晚霜 敷 mask 呢 d 麻煩嘢 但 d 皮膚都好好架喎 但依家呢 見到 d 幼紋就想暈 笑都唔敢咁大動作呀 依家仲要緊記每星期要敷 mask 每日要查日霜晚霜 瞓覺唔好側埋一邊等等等等 ~~
唉 好在 ( 我覺得 ) 里奧大人唔介意我人老豬黃 仍唔介意我花錢買護膚品咋 如果唔係我真係唔想出街見人呀 ~~
唔舒服咗成個星期 搞到個人好奄悶 唔係出街食 就係番屋企 一係就去醫院探奶奶 情緒真係有點低落 但又唔想叫里奧大人陪我出街行下 hea 下 ( 意思係衝出大埔 ) 佢身心都好攰啦 ( 工事繁忙 + 功課更繁忙 + 隔晚探奶奶 ) 我又無咩煮飯好似好衰咁 倒不如有時間嘅話用黎滾啖湯煮下飯好過 等佢有 d 營養嘛 ~~
唉 有時真係好唔明奶奶 成日要 d 仔女晚晚都要探佢 (即係每日必要有人探佢) 講真 d 仔女要搵食 年紀又唔係細 頻頻樸樸真係好辛苦家嘛 點解佢唔會體熟 d 仔女辛苦嘅呢 我都住過醫院 我都好明白住醫院真係好悶 但我最唔開心係里奧大人 2 家姐話話得一兩個探佢 佢係唔滿足架 聽完之後我覺得真係有 d 掹架 ~~
不過老人家係咁架喇 又知道自己無啦啦突然心臟病發 又真係好驚嘅 今日唔知聽日事 做得幾多咪幾多囉 但我真係好心痛里奧大人咁辛苦囉 ~~
唉 自己將來病咗 唔知會唔會成日想仔女黎探我嘅呢 不過應該係會好想 不過仔大仔世界 都唔輪到妳話想就想 lu ~~
so 由呢一刻開始 都係對里奧大人好 d 晚晚煮飯過佢食 等佢老來都身體都好 d 我又咩事佢都可以晚晚黎探我嘛 因為另一半才是終身伴侶啊 ~~
痴咗線 無啦啦講呢 d 嘢 ~~
講番尋晚食咩先 本來好想去 shakey's pizza 但個胃真係好痛 所以都係食 d 正氣嘅嘢 (小公主話有病要食 d 正氣嘅嘢架) ~~
去川滬小館食嘢 因為想食熱嘢 暖下個胃好似好 d 不過 d 嘢食都幾油膩 食完都幾辛苦下 ~~
番到屋企開機洗衫 如果唔係又唔知等幾時架喇 里奧大人本來話想跑步 但又覺得 d 嘢食好似仲未落格咁 心大心細唔知點好 我就話幫下手熨自己嘅西衭 當做運動囉 又可以陪下我 一舉兩得 同埋最主要原因係我唔係咁識熨 又無佢咁有心機熨嘛 ~~
做哂嘢即沖涼 之後坐定定睇 "家好月圓" "女麻 女麻" 同 sa 姨鬧交又幾搞笑 我覺得有 d 驚喜 依家我開始鍾意睇呢套戲 lu 但一有鍾家欣同黃宗澤果 part 就最唔鍾意睇 成日喊 悶到爆 ~~
今朝個人超攰 唔知係咪尋晚食飯時飲咗兩啖茶 搞到瞓唔着 同埋個人好似好 "藝" 咁 勁唔舒服 ~~
今朝太眼瞓 所以食腿蛋治 + 奶茶 ($16) 唔記得叫烘底 但估唔到又幾好食喎 同埋無咁熱氣 我其實點解成日要烘底係因為覺得三文治嘅麵包好似成日有陣 "酸酸叔叔" 咁嘅味 但烘底就無嘅 所以咪多數食烘底囉 ~~
番到菇場撞計 個個都話眼瞓 包括自己在內 真係無哂 mood 啊 ~~
晏晝同里奧大人去 kfc 1 個餐 + 1 個包 $46.5 搞掂 不過好計漏 ~~


text:
加多加多飯團 ( Gado-gado Lontong ) - 今次要大辣 真係幾辣 其實我鍾意食加多加多原因係好多菜呢 但之後 d 沙爹醬就開始好甜咁 有 d 反胃
次次 d 蝦片唔脆嘅 @@ 白色果嚿唔知咩來 d 口感好得意 不過次次都係食唔哂 d 豆腐同白色果嚿 好脹胃咁呀
黃薑飯 ( Nasi Kinung ) - 佢地話小咗茄子 後尾用個碗仔裝番 d 茄子比我地 其實唔比都唔知 我其實只識讀 Nasi 之後教里奧大人讀 佢覺得我好勁呀 之後我求其再 up 整鬼佢 嘩哈哈
加咗茄子
巴東牛肉 我覺得唔辣
蝦醬蝦米炒通菜 ( Cah Kangkung ) - 都 ok 好味 最緊要有菜食
里奧大最鍾意飲嘅椰汁
( 9-NOV-2013 SAT )
一覺瞓到 9 點醒一醒 其實都精神 但見里奧大人唔喺身邊 咁我都懶下床 差唔多 9 點半 佢仲未入房 原來佢話個有 d 搞肚痛 所以費時入房出房 不過我都起身 lu 想早 d 去 CCBA 開戶口 咁里奧大人之後就入房再瞓 ~
初初約 11 點架 諗住自己遲起身 估唔到 9 點半都醒咗 早 d 去 d 搞掂 因為上次里奧大人喺呢間銀行搞 d 嘢 排咗 45 分鐘 因為 counter 得 1 個人 做得又慢 但果時都有成 10 個人 都唔明點解唔開多個 counter 真係完全嘥人時間企喺度等囉 ~
10 點幾搞掂喇 里奧大人都起身 lu 咁即刻沖涼換衫去 Mega Box 喇 ~
差唔多 11 點左右到 Mega Box 第一件事係去 UA 換飛睇戲呀 睇 " 雷神奇俠 2 : 黑暗世界 (Thor : The Dark World ) 因為生日飛要即場買 今日唔睇 之後又唔得閒就嘥咗張飛架喇 好感恩買到嘅位置都唔差呢 雖然係細院 但時間啱嘛 最正唔駛睇 3D 我真係好驚帶副 3D 鏡 次次帶完之後 個鼻樑會好痛架 ~
又去飲茶 呢間開始飲到有 d 厭喇 飲到 1 點半就走喇 想去大眾幫家姐買 mouse pad 呀 感恩買到 ~
第一次早餐食蝦片咋 雖然爆緊瘡 但都照食 呵呵
鮮蝦翠苗餃 - 爆蝦呀 隻蝦好似我隻手指尾咁大隻 抵食喎
蜜餞叉燒腸粉 - 我唔鍾意食叉腸 不過里奧大人就鍾意食
蟹籽燒賣皇 - 唔知叫咩好 所以叫燒賣 想食 d 傳統嘅點心
菜家鄉煎薄撐 - 今次幾好味噃 之後里奧大人話想叫珍珠雞 我話可唔可以叫 d 唔好咁飽肚嘅嘢呢 @.@
之前喺荃灣買架 係我最鍾意嘅紅色
我最鍾意嘅碎花
我鍾意有間線 如果唔係會越寫越上 同埋 d 字會越寫越細粒 唔知點解 哈
之後去睇戲喇 睇 1 點 15 分 買埋爆谷套餐就入場 lu ~
爆谷套餐 ( 中爆谷 + 2 杯大汽水 ) - 爆谷食極都有咁 不過食得好滿足 嘻嘻 但汽水真係飲咗 10 啖左右就無飲 嘥哂添
其實睇過第 1 集 覺得唔係咁吸引 但最慘係呢排好似無戲好睇咁 所以咪揀 "雷神 2 " 囉 估唔到超有驚喜 我覺得勁好睇呀 有感人有搞笑 我覺得無冷場添呀 之後里奧大人話我真係好鍾意睇 因為我講咗幾次話雷神 2 好好睇呀 ~
睇完都係 3 點幾 又唔餓 所以去 Aeon 行下 買咗頂帽比媽咪呀 咁佢朝早做運動唔駛驚大風呢 ~
之後到我買咗 Line 嘅八達通套同生日公仔 勁開心呀 ~
坐 shuttle bus 去九龍灣 再搭地鐵去深水埗高登 要幫晴晴買 printer ink 佢唔夠 1 個月就用哂 真係肯定係又 print 唔係又 print 啦 但澳洲買 ink 好鬼貴 所以我地買咗 5 盒加大寄比佢 咁樣實夠用喇啩 ~
買完都差唔多 6 點 今晚去阿明食印尼菜 不過食完有 d 反胃 應該唔會再去架喇 ~
食完就行去坐 van 仔 途經寵物店 有隻白色松鼠狗咬住隻公仔好過癮 之後里奧中人話唔係公仔黎架 但我望嘅時候 佢係完全唔郁嘛 再望真 d 原來係芝娃娃 之後佢地係咁咬頭仔撐腳仔打交 勁鬼可愛呀 里奧大人都覺得佢地可愛 仲一齊入去睇呢 佢居然同我講話屋苑唔比養狗 如果唔係想買咗佢地呀 呢句說話以往完全唔會喺里奧大人口中出現嘅 我問佢點解咁講嘅 佢話隻芝娃娃望住佢好耐呀 好似好想跟佢咁喎 嘩 咪講到咁慘啦 我都希望佢有戶好人家收養佢啦 ~
坐 van 仔嘅時候見到 d 舖頭嘅捲簾 吹到想跌咁呀 大風到好似打風咁 好犀利呀 ~
去埋百佳買生果就番屋企喇 第 1 次去完街 番到屋企都係 7 點幾咋 實在太好呢 ~
沖埋涼 一齊睇之前錄咗嘅戲 又食薯片 勁驚架 不過勁想食 呵呵 ~
聽朝番教會 所以 12 點要瞓喇 ~


text:
( 4-MAR-2013 MON )
星期一喇 又新開始 今朝雖然有太陽 但都凍噃 同埋好乾燥 不過咁都好 好過灰灰暗暗又落雨嘛 ~
今日係 Green Monday 但上次 Green Monday 好似食極唔飽 所以夜晚食到好鬼飽 個金字塔倒轉咗 咁唔得呢 所以今次早餐食芝蛋治烘底 要飽 d 呀 ~
菇場又係靜 好多同事上咗大陸 所以更加更加靜 ~
晏晝出去食白粥同炒米粉 勁有病 feel 之後再去一田買蛋糕就番菇場喇 ~
買比里奧大人嘅蛋糕
是日懶餐 - 菜甫炒蛋 + 炸菜絲炒麵 + 腐乳唐生菜
菜甫炒蛋 - 真係諗唔到整咩先整炒蛋 咁菜甫又惹味 等里奧大人無咁 dry ~
炸菜絲炒麵 - 全蛋麵同韭菜都懶去買呀 就咁用 3 個蝦子麵 順便清埋去 加咗 d 炸菜絲 不過完全係唔覺有佢嘅存在 所以都係要配甜醬辣醬食呢 ~
腐乳唐生菜 - 尋日喺超市買架 因為星期一真係好懶去買餸呢 ~
6 點半開飯 7 點半食完 8 點沖涼 d 時間實在太好用喇 如果晚晚係咁就好啦 ~
沖完涼要熨 2 機衫 不過又唔係好攰 之後睇電視又做下運動 太耐無運動同埋睇聖經 不過今晚太攰 做完運動就瞓喇 都無睇聖經 太懶喇 ~


text:
( 2-MAR-2013 SAT )
今朝同 8 卦食早餐 走嘅時候 d 雨都幾密 又大風 8 卦話好似打風咁呀 真係幾次架 ~
菇場忙呀 忙咗 2 個鐘 之後等放工 ~
去完萬寧買嘢先番屋企 抖陣就同里奧大人行遠 d 食 tea 食完又行下德福 去埋三聯買書就番屋企喇 ~
番到屋企已經 4 點半 今晚公司春茗 我約同事 5 點半喺九龍灣地鐵站等 一齊去佐敦 掛住傾計 落錯車 好在無出閘咋 ~
去到酒店都係 6 點 10 分 但春茗 6 點 45 分先開始 咁就同 d 同事傾下計啦 無咁悶嘛 ~
玩咗 3 個枱獎先食嘢 之後一路食一路玩遊戲 今年蛇年 所以英文字有 SNAKE 就可以玩大獎遊戲 我抽到 A 字 細老闆抽到 N 字 上年我係大獎 細老闆係 2 獎 所以 d 同事話又係我地 2 個呀 最後我同細老闆同另一高層抽到唔同嘅蛇 所以可以玩大獎遊戲 最後係玩捉鉛筆遊戲 我玩到第 4 板就輸咗 但細老闆話佢其實玩到第 2 枝時係跌咗 1 枝 所以應該係已經輸咗無得再玩 佢講咗幾次 咁 MC 就問大老闆算唔算輸 咁大老闆話算輸喎 所以我就同另一高層玩大獎遊戲 好感恩我抽到 2 獎呀 因為我覺得如果唔係細老闆話自己輸 其實真係無人知囉 所以我真係好多謝細老闆呢 ~
差唔多 10 點幾就走喇 我又同埋同事一齊搭地鐵 有個伴都幾好 因為我認唔到路呀 ~
番到屋企已經 11 點 沖埋涼已經 11 點幾 要瞓喇 聽日要 6 點半起身呀 ~
2 獎係 $2000 ^^ 感恩感恩


text:
例如有一次崇拜完左之後撞到個朋友,正所謂擇日不如撞日,不如一齊食個晏吹下水,對方答我約左外母.咁我應該叫佢掉低個外母同我一齊食,定我一齊去同佢外母食飯呢,最後答案當然係得返我自己一條友食啦,我又唔會話怨佢唔陪我.
呢D變化係好實在,兼且經常都會遇到,我寧願大家真係去面對當中嘅轉變,搵到一個新模式去相處,而唔好唔當作一回事,當我講笑,郁下開口埋口就整句「你未結婚生仔,你唔明架喇!」我真係火滾架!
特別係去到當大部份朋友都結婚後,變成絕對大多數時,反過來都要接受同適應有D人無得轉變,佢就真係會無啦啦見自己得閑就約左你老公落街打波而無辦法陪你,佢真係會無聊得濟約左你老婆出黎睇戲食飯.
對住一班資深單身人士,大家好多時因為關心,而過份踩入佢地嘅私生活入面,例如知道我可能對某個女仔有意時,唔好三五七時咁盤問我做過D咩,有無約佢出黎,咩蘇州過後無艇搭呀,又話男仔就等得啫,女仔要生仔唔等得架,睇啱就去馬唔好等.我知道大家出於好意,但,喂呀,我只係對佢有小小小小好感,無諗過送盒百力滋比人,係whatapps寒喧問暖幾句,就要比人用放射燈咁照住,就要同人天長地久,同人生仔咁大件事架.(如果一包百力滋就搞得掂,係都唔錯.)
而且之前都講過,教會入面好多人都有意無意咁將一個人的處境,同佢靈性生命掛勾,認為你落在呢種處理中,必然係生命有一D野出錯咗,要幫你撥亂反正,從而踏上美好人生.係呢D情況下,咁就大檸樂,身邊D人無時無刻會拎住個放大鏡黎睇黎,一旦發現任何小問題都會無限放大,並且拉到去你獨身處境之上.
就正如《令人噴飯的謝飯》咁講,基督徒好鍾意「好人做蠢事」,以為存好心就可以橫行無忌,識背幾句聖經就可以處理世界所有事情,傷害到人仲不自知.
所以我近年都真係好怕好怕同信徒朋友見面,見親都如履薄冰,步步為營,唔知邊下就會比人潤一野又無仇報,新年流流收利是,又要比人整一句「收埋今年下年唔好收喇」,我覺得真係補唔返,你唔派難道我真係希罕果廿蚊咩,有D仲要得十蚊添!有日唔記得帶紙巾出街,又比人話一句:「連紙巾都唔帶,唔怪得之你追唔到女仔啦.」咁我係咪日日帶返十包八包紙巾出街就溝到女先,係嘅我日日帶無所謂架,帶十卷八卷纏係身扮木乃衣都無所謂.
最後寧願一個人去睇戲,一個人去食飯,一個人去行街,又再加深我資深毒男嘅形象.
男男女女,單身拍拖,永遠都講唔完,都係時間夠鐘收皮.
各位仲係無著落嘅教會朋友,一路好走.


text:
2012年5月5日
進入幻麗的世界, 探索宇宙的奧秘...
考完試冇咩特別野做,於是拎返之前啲電腦遊戲出黎玩.好耐之前講過其中一隻好幾鍾意玩嘅電腦遊戲,係興建主題樂園嘅.我仲試過響遊戲入面整咗個翻版 沖天搖控車!
今次,我想分享呢個遊戲,係同宇宙有關嘅,名為 Spore.以下張圖就係響遊戲入面影嘅,呢個只係目錄.連目錄都整得咁靚,真係唔怪得我咁鍾意呢個遊戲!
遊戲入面係模擬一樣物種由一個單細胞慢慢進化... 由細胞,野獸,原始部種,現代城市,再去到最後嘅太空,分了五個時期.你可以自己創作不同嘅物種,但玩法都係一樣嘅.整個遊戲亦設計得非常真實,好有邏輯.呢張相入面嘅係一個城市.
當去到最後嘅太空時期,先至係遊戲嘅重點.你可以探索宇宙,同其他超文明物種溝通,佔領人地個星球... 仲有好多唔同嘅內容,所以真係可以玩到好耐架!以下張相就顯示我身處響一個「熔岩星球」入面.
呢個遊戲都買咗好耐了,之前已經玩完大部份遊戲內容.但係之後部電腦死咗,所以冇哂啲儲存資料,要重頭玩過.呢張相就係當時我去到 宇宙中心 嘅時候影.要去到嗰到真係唔易,因為 宇宙中心 嘅周邊全部都係邪惡聯盟嘅佔領區.當你經過,就會立即有佢地嘅戰機走出黎攻擊.
仲有其他有趣嘅宇宙星體,包括黑洞,能夠將你即時送去一個非常遙遠嘅位置.
遊戲中另一樣得意野,就係可以搵到我地嘅 太陽系!當然,又係唔係咁易搵得到!
呢個遊戲真係值得一讚,仔細得恐怖!因為入面可能有超過一萬個星體!同一時間,有部份玩家仲好有心機地整咗一個遊戲百科,非常詳細地講解遊戲嘅每一個細節.遊戲中亦有一些蘊藏的背後小故事,令佢變得更加神秘!的確係一隻好詳細亦好有心機整出黎嘅遊戲,所以我之前一玩就著迷了!
訂閱: 張貼留言 (Atom)


text:
拎到印印龍計劃最高級o既鑽石大獎.
呢次換取禮物日期有啲古怪,同學校參觀交通安全城日子重疊,
結果 Bryan 份禮物由其他同學代為揀選
結果 Bryan 同我講話唔開心,因為屋企有盒一模一樣o既
我哋同佢講唔緊要啦,反正都係鼓勵性質,
於是佢將禮物轉送比表哥,
點知表哥禮尚往來,話送番隻佢嫌棄o既彈珠人比佢,
Bryan o係 whatsapp 見到實物,即刻開心到 yeah 出嚟
事隔幾日,同 Bryan 身處迪士尼樂園o既我收到班主任電話,
話 Bryan 經老師推許,拎到飛躍學童獎,
會有一張獎狀同兩張迪士尼樂園門票( _ _" !!) -- 可以轉送比家姐了
我聽到都愕一愕然,因為記憶中,我哋冇參加過任何比賽,
而且 Bryan 最多都係中文科有少少進步.....
後來Bryan 話老師同佢講,係讚佢由開頭好似鵪鶉咁,
到而家夠膽舉手發問之類大有進步,值得嘉獎云云... (大意係咁)
見 Bryan 咁乖仔,卒之買埋另一盒佢恨到口水流o既 LEGO 比佢,
希望佢下個學年繼續努力啦
同晚,屋企窗口望出見到美麗夕陽,
Bryan 叫我拿拿聲影低佢,
嗯,係同我上文無關o既....
(完)


text:
第一次住NEW OTANI, 聽個名好似好高級, 其實都幾高級, 但係因為有PROMOTION, 係JALAN訂只係14000YEN一晚, 仲有1400POINTS回贈, 咁咪即係12600YEN?? 我地1點已經去到酒店, CHECK-IN時間係兩點, 但係由於D房已經READY, 所以比我地早CHECK-IN, 大酒店D SERVICE, 真係唔同D, 酒店職員仲即刻比D郵件比我, 當然係我網上BID個D野啦....賣家成個信封都貼晒ARASHI呢....
入到房好開心, 好少係東京住咁大間房
呢個係酒店VIEW, 不過外面天氣真係好麻麻
兩點零出番去坐JR, 開始有雨同有風喇..... 呢D就係春の嵐, 其實係春天時, 低壓區遇上高壓區所產生的爆彈低氣壓
唔好講笑, 等於香港打8號風球, 我老公去左原宿配眼鏡.因為我係HOT PEPPER買左青山一丁目某餐廳既COUPON, 所以特登坐地鐵去食..... 點知間餐廳話要DINNER先用得, 超激氣, 又大風又大雨, 路過見到一間吉野家, 老公話入去食..... 十勝豚肉丼, 好鬼正呀..... 香港無得食
老公錯手叫左香港都有既牛肉丼, 真係無MUD分別, 不過外面橫風橫雨, 呢度有野醫肚仲有無限量熱茶供應, 真係超窩心
我地唔知仲奇怪點解下晝4點幾都咁多人坐地鐵, 原來因為天氣差所以上班族都可以早收工
因為大風, 所以好多電車都DELAY, 呢位女士真勇敢, 得佢先敢企前面
當晚約左朋友食韓燒, 當然係秘密嵐都去過兩次係赤阪既大地啦.... 呢間係本店
呢度其實淨係得豬肉食, 不過如果各位飯有機會去既話... 首先味道只係一般, 同埋店員係會幫你燒埋嫁, 佢地話食得先好食呀, 話晒係豬肉, 唔熟就唔好啦
靚靚韓國女店員幫我地剪埋, 包住菜就食得喇, D菜好重薄荷味
我諗係因為春の嵐, 夜晚8點幾間舖已經無MUD人, 連佢地坐張大枱都空空如也
呢張係第二朝補影


text:
落雪既地方好多
我地都好想衝出亞洲
可惜金錢有限
其實亞洲落雪既地方都唔少
今次我地揀左韓國
3日滑雪渡假村
3日去反首爾
出發lu
為左玩盡佢
當然係坐零晨雞出發喇
本來一早(都成16個鐘之前)想係網上check-in
點知一check就發現冇晒雙坐位
同唐生傾完之後
都係唔好係網上check-in
去到雞場先再算
一去到雞場
職員問我地有冇網上check-in
我地話冇
就只係問佢可唔可以坐埋一齊
個職員一粒聲都唔出
好似聽唔到我地講嘢咁
我地唔理又等左陣
個職員乜都冇講就比左張雞票我地
原來無喇喇
upgrade 左business class喎
嘩!!真係開心屎我地呀
實不相瞞
我地哩d草根階層既
都係第一次坐business class咋
一坐低就已經有welcome drink
仲有紅酒白酒list比你揀
唔知係咪心理作用
連食物都好似好味d咁
不過由於已經深夜
加上飲左杯啤酒
好快就瞓著左了
三個半鐘好快就過左
到左韓國雞場都係好早
都係大約6點左右
我地係香港網上已租用pocket wifi
到雞場攞
走時都係雞場還
好方便
我地就係s roaming租
之後就那那臨去買巴士票
我地要去Alpensia 渡假村
每日只有兩班巴士由仁川機場出發
班次係0930 同1630
miss左班車就有排等喇
賣飛處就係等車處隔離gate 9c
每張票26000w
順利買左飛都仲有成2個鐘先上車我地反入去雞場食個早餐先
第一餐既韓國餐
車飛~
食飽再hea多陣就出去等車
天氣真係好凍
順利上左車
坐大約兩個半鐘就到了
沿途一路有pocket wifi 好方便
好清楚自己係邊樹
瞓唔著都可以係咁玩candy crush添
因為我地架巴士唔係終站落車
司機叔叔到左後就提我地要落車
一落車周圍到係厚厚既雪
天色唔係太好
但都已經好開心
今次我地揀左Alpensia滑雪度假村
因為哩度將會成為2018年冬季奧運會主場
我諗差極都有個譜呱
Alpenisa 渡假村有兩間酒店
分別係Holiday Inn Suite Alpensia Pyeongchang Suites(平昌阿柏斯假日套房酒店)
AND
哩個度假村自成一各
基本食店超巿乜都有
所有嘢都好新淨
比我預計既更加好
我係網上見到洲際靚d
雖然貴少少
但我地都係揀哩間
住得舒服d丫嘛
之前係網上搵左好多資料
話由洲際行落去主村到都要10分鐘
但去到發現其實唔洗根本都好近
洲際酒店服務當然好好
間房好大好靚又舒服
有個露台
露台出面既境
天色唔係太好
所以白濛濛一片
洗手間又大又乾淨
Lobby都好靚
Check in完都成3點
之後當然去睇下雪下行個村
D雪真係好厚
氣溫大約-1 /-8度
真係好鬼凍
所有嘢都比厚厚既雪包住
當然要黎個雪戰先喇
你睇佢個兇悍樣
再周圍行下
哩度都好大下
根本就睇唔到佢寫乜囉?!
見肚餓
5點幾
去食個早早既晚飯
因為夜晚我地要仲有節目
食完嘢我地再去超巿行下
好大灌啤酒呀
反房hea一陣又再出發
我地book哩間度假村既其中一個原因
就係因為佢有一個暖水水上樂園
Ocean 700
每個時段價錢都唔同
我地玩夜晚果節
入口處
d水溫都有成39度架
所以真係唔凍
個場唔係好大
但都有幾條激激地既滑梯
掛住玩冇影相
反而有一個露天池
出面冰天雪地
十足十浸溫泉咁
d 蒸氣好勁
所以最清得哩張咋~
玩完沖完身就再周圍行下
睇下夜境
不少得既當然就係滑雪場喇~
夜晚既滑雪道巧令令
佢total有5條滑雪道
我地最失敗既
就係唔記得帶腳架
哩兩張都要搵路人甲幫我地影
我地見時間尚早
去超巿買完嘢
再走左去酒吧飲杯嘢食小食
飲飽食醉後就反酒店lu
第一日完


text:
2009年1月10日 星期六
驚嚇的一天
琴日做完義工後
蕩蕩就好樣衰咁同anna講佢唔得閒去佢姊妹學校
之後我地就走左去葵芳諗住行街
點知becky原來都係葵芳
咁就約埋一齊去剪頭髮
為我悲哀的一天拉開序幕
開始時係無咩事
佢同我講洗完頭會幫我剪碎返上面少少
咁佢幫becky剪完後就幫我剪
佢開始無耐就話你介唔介意個頭似蓋
我話:下?
佢就無理我繼續剪
剪完後面到剪留海
因為佢將我成個人轉過去面對佢
所以becky同蕩蕩可以偷睇我
我聽到好大聲既蕩蕩笑聲及becky細細聲既笑聲
佢地既笑聲係連幫我剪緊頭髮個男人都望左佢地幾次
我都望到坐我隔離個女人/仔? 眼都唔眨咁望住我
我已經feel到無好野
個男人仲要同我講:好似越黎越蓋
我都唔知俾咩反應佢好
佢仲問我:你D朋友係咪會笑你?
我話..佢地慢慢會接受掛
唉..就是這樣
我呢個新髮型就此誕生
之後就俾屋企人同low B Club 會員既圍觀
不過蕩蕩諗住發生人財
佢打算向每一個觀看既人收錢
價格表如下:
睇背面:$100
睇正面:$200
所有收益都會撥捐low b club作慈善用途
就係因為我個新髮型淡化左我個GPA
搭緊車己經收到阿SAM既SMS
佢真係好緊張
可惜我係到頹緊
仲係插水式
太令人興奮了
好彩之後阿SAM同BB搵我時因為我為左個頭充斥住一股唔開心既氣氛
所以佢地都無問我
只有霖霖..睇黎佢FEEL唔到
不過無所謂啦..反正佢又唔會過分曬命OR過分自卑
唔係我真係會頂唔順
之後肥婆仲去叫我去嚇BB
嚇到BB不斷講SORRY
但肥婆好開心
睇黎佢報復成功..所以佢個心理即刻平衡哂
訂閱: 張貼留言 (Atom)


text:
今日阿B訓到差不多十點,早上屋企得我與阿B,佢都好聽話冇扭計,雖然,我係陪住佢,但有時我都會行去整少少野,我發覺每次都係得我與他時都會比平時乖,就好似今日咁‧‧‧
我行左入房執野,平時佢知道就會跟住入嚟攪攪振,但出乎意料今日冇,我又見好靜得電視機聲,唔通佢眼訓訓左,差不多執完就出去睇下佢攪咩!佢冇攪野,好乖坐係到睇電視,之後又繼續執埋D手尾.
出到去佢又係好乖咁坐係到,過多陣又趴底係到睇電視.我問准左阿B先去煲粥,期間阿公打長途搵阿B,同阿B講明天回來,夜晚佢地話尋日阿公都有打番嚟搵阿B,不過阿B未起身,之後就陪佢訓覺.
2點幾就醒左,我再煲滾粥細碗阿B自己食,大碗我餵佢食.粥熱未涼阿B就食,結果吐返出嚟,我話粥熱要吹下先食,之後佢再冇自己食,到我話粥涼食得喇!佢先至有自己食.
娣婦放工未入門口阿B已拎左袋〝麥麥〞入嚟,頭先打過回來吃什麼?阿B為食到流晒口水,佢拎左袋雞出嚟!但比我〝哦〞佢就即刻放番入去,佢又放唔到只擺係袋口,想用兩隻手護住,但都係跌出嚟!後尾我放左係枱到,佢就望住個袋笑.其實係今朝我係〝麥麥〞買左個〝豬柳蛋漢堡〞只吃左2啖和麵包皮,其餘餡都比阿B食晒,佢食完仲望住個袋笑又用手篤個袋.
我地晚餐食〝Pizza Hut〞阿B都同我地一樣好努力密密食,阿媽話佢唔識食,攪到污〝租〞等佢餵阿B,我話唔駛喇!細路係咁架喇!其實,阿B呢方面比其他小朋友叻,係唔講野啫!我心諗樣樣都咁呵護咁樣佢點長大呢?要選擇呵護.
阿B食完野自己走去玩.
到我地食完同佢玩就撞到個頭喇!想喊但又冇喊出嚟!
跟住又走左去睇佢至愛既〝Noddy〞.


text: 香港地借錢真係容易過借火,相信大家經常都會收到銀行或財務公司打嚟問你想唔想借錢,有啲仲話唔使入息證明添.幾個月前,新婚不久嘅陳宛蔚(Calinda)屋企都中招,疑遭家傭偷咗銀行月結單,一次過借咗七間「財仔」十幾萬,最後被追數公司寄陰司紙去屋企,超恐佈!Calinda今日接受《蘋果》電話講番整件事,佢話﹕「我諗工人係有啲用我哋嘅bank statement,有啲就自己借,佢突然話屋企人有事就飛走咗.冇耐有財務公司打電話嚟屋企搵佢,對方粗口爛舌話我哋包庇佢,仲寄陰司紙嚟我哋屋企,當中夾咗屋企人嘅bank statement,話『我知你哋住邊0架,小心啲.』」Calinda同家人商議後,亦有報警求助,佢話:「好彩我哋有啲移民入境事務署發嘅信,證明工人已經離開咗,我哋唔需要承擔呢個數字,警方亦好好,間中會打嚟問仲有冇被騷擾,0依家都停止咗.」Calinda呼籲大家要好小心處理個人文件,佢話:「大家都應該買部碎紙機喺屋企,原來攞bank statement,唔使身份證都可以借錢,真係唔知仲有咩其他用途,始終係好personal嘅嘢.」Calinda黑仔事件唔止一單,早前自己張信用卡又畀人盜用作海外簽賬,佢嘆氣謂:「我睇電話短訊,突然發現有人喺英國簽賬,十分鐘過咗七條數,好奇怪.我即刻打去銀行問發生咩事,原來係一個網站不斷碌卡,數額由百幾至七百蚊左右,我梗係話唔承擔呢條數啦.我上網check過嗰間公司,原來2013年開始,已經有人試過畀佢盜用信用卡資料簽賬,銀行咁大間機構,都應該blacklist佢啦,好彩最終銀行都扣番我呢筆數,但大家都係要小心.」另外,Calinda今午喺微博貼咗張碎紙機嘅相,並表示:「家中一定要有碎紙機,私人文件小心被盗用!」


text:
有日爸爸湊小檬返學,夜晚小檬同我講
"今日爸爸湊我返學呀,媽咪你都可以架!!"
媽咪個心真係實在一吓..其實媽咪都好想可以湊你返學
自從轉咗下午班之後,我都已經冇咩機會湊佢返學,
除非啲活動日子,啲生日放假都可以湊吓放學.
尋日係下學期學校茶聚時間,
就諗住安排吓湊小檬返學...不過爸爸又唔係香港=___=
於是睇吓舅父得唔得閒,好在舅父返晏,呢段時間OK.
(有時之前果晚放得夜都唔好意思叫佢早起身架!)
叫舅父中午去我屋企接小檬去學校,
我再喺公司出發,喺學校附近會合
Perfect!!
點知舅父仲話嚟接埋我,唔使我lunch時間周圍搵的士
梗係好啦..更加Perfect!
真感動!!
有人接媽咪,真係太好喇..
有個小朋友興奮中!
感恩有個好錫我哋嘅舅父!!
媽媽愛錫仔女都算天經地義,
難得舅父都咁錫小檬同我
感恩有個愛錫我哋嘅舅父!!
有時真係會為冇得湊而唔開心(雖然只係送上校車)
不過有時都叫自己唔好focus喺一點而唔開心,
成個畫面都係美好嘅
除咗返工我已經全部時間陪住佢地,好多時間都一齊!
小朋友成長媽咪都要開始放手..
唔可以永遠躲係喺媽咪身邊...
我開始語無倫次!!哈哈
雖然落左車只係短短一段路,不過我哋好珍惜分秒
重質唔重量(自我安慰中)
兩母子一齊嘅時光,永遠都咁開心!
又整蠱做怪~ =p
雖然呢次安排好無聊,特登車小檬出嚟,
為左我湊佢行入去嘅一段路
不過媽咪能夠做的,可以做的
都會為你做!


text:
雖然scale細, 但都叫做有少少decor加強下氣氛
可能家人會覺得我既行為有d把鬼
之但係我自己覺得, 既然叫做1st birthday party, 如果我一d都唔decorate, 即係同平日屋企食飯冇乜分別
芝士餅既集郵冊好似欠缺o左少少, 將來佢大個回望既時候就miss o左少少
在我來講, 我e家見到自己一歲去影樓影既生日蛋糕相都好回味呢
所以係budget唔太多又afford到既時候, 我都想為餅餅做少少野留念下
其實今次既decor唔算貴, 有部份仲要係响淘寶寶淘番來呢
係大少奶篇blog見有blog友問起係邊樹訂...........貢不如我寫篇blog出來分享下啦
個人化banner, poster , invitation card (不過呢張卡冇送出街, 因為生日會日期後來改鳥) 同小回禮
以上都係淘寶寶淘番來, 見媽媽會有媽媽整都幾令
加上價錢平, banner同poster只係1x-2x人仔, invitation card 約2蚊人仔
作為mini scale party, 真是好reasonable
我知好多有心思既媽媽會DIY再拎出去印 (但個price一定貴過我e家個total數)
而且以我貢懶又冇藝術細胞既人, 都係搵template俾相人o地整好d
而且佢都幾多款template揀, d 韓文字又可以改為中/英文
賣家會係你交相後send 1st draft 俾你comment 1次 (之後會再send revised version俾你去confirm)
當然, 以貢既價錢, 我就冇好煩貢叫人左改右改, overall okay 就算數 (所以就overlook o左個typo)
overall 我覺得qualtiy同服務都幾好 (我見兩日冇reply, send msg俾佢就即回)
不過塊banner真係mini o左d...........for 我屋企都叫ok, 但如果係club house / 出去搞就要考慮下 (我見淘寶寶個賣家就左右用d波波花同吊飾整下佢)
另外盒回禮卡都幾好..........而且真係平令正 (13蚊人仔/盒)
因為之後我幫老媽晒d 餅餅2R相俾舅父母外娑一干人等 (原來2R成$2/張, 我O地晒O左過百張)
早知就係呢樹訂多幾盒仲平好多tim
另外既party balloons, candles同 tablewares
呢D我係Party for Less買既 (之前餅餅百日宴都係柏迪派對訂balloons, service都幾好)
但見呢間d種類好似多d (唔單止卡通人物), 於是搵o左日lunch time去將軍澳來個quick shop
end up 仲join埋VIP, 即時買野有85折
其實淘寶寶都有氫氣球賣, 不過唔入氣, 所以就算平都買不得
而且我只係買3個, 所以就係香港買 (好在咋, 因為生日會後來改O左期, 我可以將D 波波keep係佢o地到一段時間)
呢個個人化mini ballon
原先冇打算買...........但見折o左$46, 又唔水用氫氣 (只要之後自己pump下氣) 就可以keep住, 所以又敗鳥
總的來說, 以上既物資都令我巧滿意
希望以上既資訊幫到大家啦 ~
p.s. 其實淘寶寶仲有其他商鋪既文儀用品都幾正, 用來整d DIY乜乜物物 / 相簿都好stylish


text:
行程:Te Anau - Milford Sound - Te Anau
今朝起身見落雨,心情即時差左一節,不過無計啦! 事關呢到一年只有 200 日有太陽,所以都無辦法囉! 大約 9:00 am 就出發去 Milford Sound,一路上 d 雨越落越大,所以都唔敢開得太快.
由於雨實在太大,所以就算途中再有其他景點,我哋都無停車影相,等回程先再算! 中段喺要經過一條約 300 米既好黑隧道,點之一出隧道,架車既前後玻璃窗都濛晒,能見度係零,重要有個 25 度既彎位,攪到我越過隔離線,好在隔離線無車咋! 唔係都幾危險.我個 Friend 即時攞紙巾係咁抹我前面個玻璃窗,所以提醒大家如果都係撞正落雨天去,要特別小心呢個位同情況.
大約 11:10 am 就到達 Milford Sound,由於所有私家車 (旅遊巴除外) 都要泊喺離 Visitor terminal 300米外既停車場,再步行入去.我哋報左 12:30 pm 既 Tour,諗住行入去 Check-in 後再食個 Early lunch,跟住就可以上船遊覽.點知原來裏面係無任何餐廳架!! 卒之要再行返出去停車場附近既餐廳搵食,所以提議各位泊好車後,先喺出面既餐廳食埋嘢,先再行入 Visitor terminal,咁就唔駛行嚟行去,只要喺你 Join tour既時間前 15 分鐘去 Check-in 就 OK 架啦!
開船啦! 雖然落大雨,但都忍若見倒 d 峽灣.
峽灣之形成係由於冰河侵蝕而形成深谷,之後海水流入深谷,就形成峽灣地形.而紐西蘭既峽灣形成係約 100 萬年前既冰河時期,由於呢倒既海岸線都係厚厚既冰層,等到冰河時期結速後,由於溫度上升,冰河開始融化同周圍四處移動.當時冰河侵蝕山谷既谷底,因而形成 U 字型既深谷.後來海平面上升,海水就流入U 字型既深谷裏面,因而形成依家我哋見倒既峽灣.由於今日天氣唔好,所以唔可以好清楚咁睇倒 d U 字型既深谷.
Dinner 就出左一間叫中國城既中菜館食飯,呢間中菜館係香港人開架! 叫左個二人套餐,分別有栗米湯,錦滷雲吞,甜酸魚,雞肉炒腰果西芹,炒飯同雪糕,埋單 NZ 50.
住宿:Te Anau Lakefront Backpacker (詳情請見 Day 7 資料)


text:
( Cantonese / Tradition Chinese / English )
經典皇座不保
呢隻GAME都出左幾年,我都玩左幾年.原因唔係佢太好玩,係太悶我又唔忍心唔玩佢.
我將佢既劣處寫低:
1) 唔對應震動手制
2) 速度太誇張,太偏離真實感
3) 同第6代比,大概只係多左4條賽道
4) 最後的賽事同第6代一樣,都係拎左魔鬼同天使車鬥餐死
5) 關數比第6代多,其實只係加左好多無聊同重複的賽事
大致上,咁應該唔可叫做 RR 7,叫佢做 RR 6 加強版就差唔多.換句話,玩過第6集都無必要曬時間玩第7集,畫面係精緻一 D,但對玩樂的影響唔大.
為左滿足自己對RR系列的執著,我就過去幾年間,間中拎來玩幾場咁(另一原因,係去左玩GT 5),到今日終於打爆機.不過,原來打爆左,又會多左 D 超難賽事,最後有4場我放棄左,即使拎左天使車,都係超難拎第一名,情況跟同6代相同,我就唔想好似個自閉仔咁,係咁係度磿條賽道,係度輸完又輸咁,好得閒咩!固中要做到零犯錯的難度,真係太大壓力了!我打機係求開心啫.
輕易取得天使車同魔鬼車的攻略:
如以上所講,完成左主線賽事就會出現超難的EXTREME賽,再完成多廿場左右,就會出現天使車同魔鬼車的賽事.對於 MONSTER 怪獸車果場,可能都會好難取勝,咁可以先拎左天使車再返來決勝負.
魔鬼車攻略:
呢架車會係第三圈終點前停低吋你,你就跑到第二圈掉頭輕輕力咁掂佢個車頭,只要係佢既正方(或側一 D 都無所謂),一下一下咁踩下油門,慢慢咁去推佢,留意地面的白間線,就會留意倒佢架車係有向後移,大概推到距離終點有3架車位遠,畫面會指示出你要限時內衝線,咁你就可以起程,係終點前果條隧道就快出來之前,按 X 3 的 NITROUS.就會輕易取勝!
天使車攻略:
選車身最長的火箭車出賽,走到觀眾席上斜坡時,留意右邊有個小廣場可以駛入去,再駛番出來,車頭向著逆線打斜咁停係路中心,做成一個障礙將佢引入廣場.呢個時候,要停係度按實殺車制,等佢撞到你的車身就會引左佢入廣場,佢會困死自己唔識出來,咁就可以輕易取勝!
雖然呢2架最勁的車都輕易得手了,但之後有4場賽事仍然係超難,既然無第二個 ENDING 畫面,我都唔花心機玩落去了.
總結:
此遊戲的賽道係好用心去設計,但玩法巳經誇張到失去以前果種真實感,相信本作巳經唔能夠再加入 D 咩新意,無法再將呢個賽車寶座延續落去.我就好懷念 RR 4-5 果時的感覺.今日,呢隻遊戲只係賣120蚊(25.11.2013).


text:
2014年3月18日 星期二
Charco仔與天師仔
見到另一隻貓嗎﹖
Charco仔匿係紙盒裡面呢
Charco仔走出來了
好有霸氣o既左右貓神
床上兩貓
難得咁親密
睇佢哋 pat pat 黐 pat pat 呢
睇完啲相之後,大家一定又會話分唔到邊個係Charco仔,邊個係天師仔啦,係咪
48 則留言:
- 回覆
分唔到唔緊要啦,知道兩個都係靚仔咪得囉,嘻嘻刪除
Charco 大隻D, 毛毛鬆D回覆刪除
天師仔 D毛貼身D
岩唔岩呀?回覆
大隻嗰隻係天師仔呢刪除
总之係兩个靓仔咪得啰!回覆刪除回覆
說得對,真知我心意刪除
那幅patpat 對patpat相真cute!回覆刪除
如我無認錯,天師仔在左邊,而Charco仔是右邊那patpat.回覆
好叻喎,剩係睇pat pat都分得到刪除
到今天為止我都係分唔到佢地兩個呀.回覆刪除回覆
分唔到唔緊要啦,當睇型靚貓囉刪除
又真係難分難解呢^0^回覆刪除回覆
大部份都人都分唔到,不過唔緊要啦刪除
左右 mon 神, 哈哈哈哈...回覆刪除
佢地拍埋一齊時,好似樣,真係分唔清呢回覆刪除
教我點分呀?回覆
天師仔大隻啲,長尾,對眼無Charco仔咁成日碌大對眼刪除
Charco仔細隻啲,短尾,有時會哨隻彊屎牙出o黎,哈哈
patpat個張好得意呀回覆刪除回覆
真係相似度99%!回覆刪除回覆
其實無99%咁多,其實佢哋真係唔係咁相似的刪除
網誌管理員已經移除這則留言.回覆刪除
連體嬰呀,佢地2個好似樣呢回覆刪除回覆
其實都唔係咁似o架咋刪除
左右貓神~勁過滙豐對獅子回覆刪除回覆
我就梗係覺得我嗰對型過嗰對獅子啦刪除
嗰張左右貓神,佢哋個樣好鬼正經,真係笑鬼死我!回覆刪除回覆
佢哋幾時都咁正o架啦刪除
佢哋感情幾好喎!回覆刪除
我知! 似大貓,塊面闊啲嘅係天師仔!回覆
佢哋感情一般啦,點都唔會攬頭攬頸黐埋一堆,除咗打交嗰陣刪除
妳一定會認到啦,似大貓嗰隻係天師仔
两個系理一齊就分到,一大一細,分開反而分唔到回覆刪除
左右貓神 ^^ 你一定好自豪啦回覆刪除回覆
自家寶貝就梗係覺得一定係靚同型o架啦刪除
佢兩個,真係有玩不完的玩意!難得又咁好感情回覆刪除
話時話,黑貓好多都係黃眼,Me Me都係(雖然佢未算純黑),你有留意嗎?回覆
佢哋感情都唔算真係好,應該話係Charco仔唔係咁愛人,愛貓黐佢,所以兩個永遠唔會攬頭攬頸,係囉,黑貓多數係黃眼,可能基因係咁刪除
睇咗你嘅blog多年, 我諗我e+分到佢地兩個回覆刪除回覆
其實睇第一,二張相,都睇得出佢哋兩個樣係有分別的刪除
真係好難分喎 , 卡卡~!!回覆刪除
作者已經移除這則留言.回覆刪除
pat pat 黐 pat pat 好sweet!圓頭D係天師?回覆刪除回覆
個頭大啲嗰隻係天師囉刪除
佢兩個真係好似, 我有d分到, 有d分唔到! :p回覆刪除回覆
分唔到都唔緊要啦,嘻嘻刪除


text:
Thursday, January 10, 2008
為乜結婚要擺酒
上個禮拜,孫柏文同大家分享過做婚宴節目主持人嘅經驗.我話過做主持人,最好就係當婚宴為一個國家級晚宴,新人父母為兩國元首,而主持人嘅我就係個佢哋唔熟識嘅低級外交官.即係當晚嘅節目應該老少咸宜,小心駛得萬年船咁平平淡淡.
從經濟學角度,揀婚宴主持好易出錯嘅原因,係因為新郎冇乜經驗.有如一個冇仇報嘅股市初哥一樣.
冇人識就係成功
有如當年一位曾經做過世界盃決賽球證咁分析:「如果歷史書冇特別提起邊個係當日嘅球證,而淨係記得兩球隊嘅人,個球證就算成功.」我覺得做主持人一樣.
好多fan屎都同我一樣,覺得今時今日啲婚宴節目已經走火入魔.諗啲節目出嚟,純粹為咗娛樂(後生仔女)賓客,唔係去鞏固婚禮,婚宴嘅功能.婚禮,婚宴嘅功能係乜?從人類學角度嚟講,就係對新人以高姿態,話畀佢哋接觸開嘅社區知,佢哋已經畀人mark咗,想擇偶唔該過主.
唔擺酒係咪唔得?我諗最少都要喺啲互聯網社區網站,例如facebook,話自己結咗婚,等所有你識嘅人都知.
結婚擺酒有錢賺
當然,「擺酒」呢個儀式,仲有其他功能.就係「被通知」嘅社區,走埋一齊送禮畀對新人.
仲記得,我以前股票行老闆話過,佢喺大學時,應承咗未來老婆,話一儲到錢擺酒就結婚.點知做咗成年股票行職員都未儲夠.後來女方施壓,舊老闆惟有諗辦法,最後決定向公司借糧,諗住有排還.點知,擺完酒,數一數禮金,發覺有賺.唔怪之得佢老人家可以做到股票行老闆.
Subscribe to: Post Comments (Atom)


text:
明明食咗成碗粥,仲要食到衰衰咁要艾菲出盡法寶氹佢食先食得完,結果放低佢係playmat玩,艾菲去清埋多咗出來嘅剩粥,呢隻燒腩仔見到艾菲有嘢食,即刻九秒九轉身爬過來艾菲腳邊,用好殷切嘅眼神望住艾菲,搞到艾菲忍唔住畀咗啖佢食,而佢食完就即刻好冧咁笑,仔...明明係同一碗粟米豬肉粥,分別只係媽媽呢碗已經等你食完等到凍咗...
食完多出來嘅兩啖粥之後,艾菲繼續清埋多咗出來嘅粟米(係唔係個個媽媽都會做呢個垃圾桶嘅角色㗎呢?),呢隻仔見到又即刻衝埋來眼甘甘咁望住艾菲,艾菲唯有畀佢食口水尾(食完又唔見你聽晒我話)...明明無牙根本食唔到,但啜吓lam吓都好嘅,真係無呢個小朋友收.
畀佢食咗陣都仲係唔夠喉死要望住艾菲...碌粟米,艾菲唯有拿拿聲食完佢,結果係有人無得食就發皮四,一味靠惡來投訴媽媽蝦佢啦,不過艾菲清理現場之後佢知點嘈都無得食就自動收聲繼續玩,well...都話佢係實際型來㗎啦﹗
事後同米高講返呢件事,佢話反正燒腩仔咁鐘意食大人D嘢食,咁不如第時將佢D粥放係大人碗到餵佢,但艾菲又唔想咁樣呃佢食嘢,等佢唔知自己要食自己嘅嘢喎,所以阿仔你都係死咗條心,乖乖地坐返係highchair食自己碗粥仔吧啦﹗


text:
2015年7月31日 星期五
離家出走の懷舊滑梯
大家對呢種遊樂場仲有無印象?唔知由幾時開始,呢D明明係我哋由細玩到大,夏天辣住pat pat都要玩嘅遊樂場設施,拆吓一個拆吓又一個,換晒一式一樣嘅膠滑梯,然後艾菲前排突然發現,遠在天邊近在眼前,喺娘家附近嘅宏福苑仲有一個(娘家樓下本來都有一個,但半年前都畀房署拆埋啦),講咗好耐話要帶燒腩仔去玩,但次次返娘家都匆匆忙忙咁,終於今次有多D時間,去完火車博物館食埋下午茶,就單拖帶佢來玩.
有成層樓咁高,樓梯又45度傾斜嘅滑梯,燒腩仔起初都話驚唔太敢玩,不過艾菲陪佢上去,抱住佢玩咗一次之後,佢就好勇咁可以自己上上落落,反而係太耐無玩過嘅艾菲,上到一半時居然覺得怯,真係年紀大啦...
2015年7月30日 星期四
離家出走の火車博物館
星期六黃昏時份停雨後,個天似乎無再落雨嘅意慾,等艾菲仲諗住星期日一早起身同燒腩仔去公園sir滑梯,點知朝早一場大雨,打亂晒艾菲嘅計劃(一落雨就全日都無得sir啦...),唯有改變行程等下午停雨後去火車博物館睇火車.
一年後重遊火車博物館,燒腩仔唔再一舊飯,一來到已經即刻「嘩﹗火車呀」咁叫出來,不過叫佢影相就勁唔合作,要出動至愛燒腩仔婆婆先叫做好少少.>.<
叫佢停低影吓路軌相都唔肯,叫佢同艾菲手拖手影相更加係決絕地話「唔得」, 要艾菲面懵懵咁喺前面追住佢來影,假日已經人多仲要全程屎面,艾菲求其影到張對到焦又背景無人嘅就算﹗>.<
2015年7月29日 星期三
離家出走の大埔海濱公園
啱啱個星期六日,米高又走咗去日本風流快活(實情係出trip啦 :P),不過艾菲都唔輪蝕,星期五接埋燒腩仔放學,就執包袱返娘家度假,實行你有你玩,我有我hea﹗
只可惜天公不造美,成個星期都keep住落雨,基本上都無咩邊到去到,好彩等到黃昏時份終於停雨,就近近地約埋表妹一齊去大埔海濱公園玩.
大埔海濱公園有遊樂場,又有勁多影相位,不過我哋一行六人有老有嬾,而且啱啱停雨遊樂場實玩唔到,所以求其喺大草地玩吓草吹吓泡泡,睇吓D叔叔放風箏就算.
2015年7月28日 星期二
表妹出巡@西貢
上星期日,燒腩仔姨媽忽然約我哋出西貢,話燒腩仔姨丈升職請食飯喎,咁有得食又有得玩,燒腩仔一家當然gogogo,亦難得平日好深閨嘅表妹都一齊來,艾菲梗係要帶定相機同佢影相.
點知...平日勁少出街,亦好少去公園嘅表妹,全程喊驚兼皺眉,連佢最愛嘅米高都出動埋(表妹平日見到佢就會笑到冧冧豬咁樣),佢依然係唔肯笑,O...
表妹喊驚唔願玩,就由燒腩仔代表放電啦,我哋去咗近政府診所個公園玩,但有D小朋友喺到霸住晒D嘢,燒腩仔想玩個軚盤都要爭餐懵先輪到佢,玩到佢勁勞嘈咁款.
點知...平日勁少出街,亦好少去公園嘅表妹,全程喊驚兼皺眉,連佢最愛嘅米高都出動埋(表妹平日見到佢就會笑到冧冧豬咁樣),佢依然係唔肯笑,O...
表妹喊驚唔願玩,就由燒腩仔代表放電啦,我哋去咗近政府診所個公園玩,但有D小朋友喺到霸住晒D嘢,燒腩仔想玩個軚盤都要爭餐懵先輪到佢,玩到佢勁勞嘈咁款.
2015年7月27日 星期一
新玩具
拖咗足足四個幾月,艾菲終於都要面對現實,帶咗呢個新玩具返屋企啦﹗Nikon D5500﹗正式由3系升級到5系﹗其實只係高階少少嘅入門機,操作上都係咁用,只係個touch screen同wifi搖控比較新,咁當然D色同對焦速度都比舊機進步咗好多啦﹗
舊機突然喺三月頭某日爆mon(只爆入面顯示位,出面無表面傷痕),當時艾菲真係傷心到不得了,皆因用咗佢三年幾就來四年,係最近呢一年先叫做越來越夾,同佢建立咗感情實在唔捨得換,但問過玩開相機嘅表弟同攝影師朋友意見,都係話整返要接近一千蚊,部機賣返出去已經唔值錢,勸艾菲換過第二部留佢做後備機算.
艾菲當時考慮咗兩日,買新機又無咩idea邊部好,見個mon唔係完全死晒,其他function亦無受影響,就決定繼續用住先等遲吓再算,仲帶埋佢去台灣旅行添,不過艾菲最近迷上用定焦鏡,對焦一定要好準先影得靚,影完相要偷窺咁放大逐格望或者拖到load落電腦先知out focus衰咗,對於艾菲呢D新手來講無咗個mon真係幾唔方便,於是趁上兩星期得閒就的起心肝去Nikon維修部走轉,confirm整mon價錢有機會過千,米高又應承接手舊機(感覺真係有D似賣仔咁㗎,嗚...),艾菲就決心買新機啦﹗
訂閱: 文章 (Atom)


text:
呢2日日本最熱哄哄ge話題一定係星期日中午發生ge大屠殺. 因為我個人比較背ge關係(無睇news嘛), 都係尋日同阿咪講電話, 佢話我聽日本有人係條街到亂砍人, 不過佢話我聽o係千葉 (點知係錯左), 加上佢太清楚我呢個懶鬼星期日係唔出街ge, 所以都無話點擔心.
全世界都知呢單新聞啦掛, 我都無謂copy and paste啦, 簡單黎講, 就係有條癲佬無啦啦駕貨車闖入秋葉原的行人專用區,橫衝直撞輾過d人 ,再跳下車用把刀見人就桶, 搞到7死11傷. 比警察一攞支gun對住就棄械投降. 佢犯案ge理由居然係「我厭倦生活,來秋葉原是為了殺人,殺甚麼人都好.人人都很好,我是獨行俠.」
今日返學, 即刻有同學話佢地咁岩個個時候都係秋葉原, 又話甚麼早行出去3分鐘就見到個犯人, 佢地都見到d傷者, 真係好彩!
Anyway, 我剩係可以話條友真係癡X左, 呢d真係生舊叉燒好過生佢. 自己癲就好, 咁厭倦生活咪去自殺囉(反面教材),做乜要搞人地. 比人攞支gun對住就投降, 又唔癲得哂喔("正常"應該自刎之係) 我話佢父母就慘啦, 一定比d傳媒起底, 唔知洗唔洗道歉添架, 仲要比人指指點點. 唔知佢會唔會被判死刑呢 (我而家先知原來日本仲有死刑)?
其實黎左日本住之後, 都覺得其實日本d治安唔係話十分十分好, i mean 當然好過美國啊香港咁啦, 不過周不時都有呢d殺人事件(要知道我呢個人係幾咁背, 我知道ge都不過係小部分), 前陣子有幾單女子高生被殺, 又有一單有個人潛入同大廈一個女仔個單位殺人(inside story我就唔清楚), 總之大家就小心門戶啦!


text:
我屋企嘅後邊住咗一家六口,最誇張係屋前嗰家人,住咗一家十三口.戶主曾先生,佢生咗十個女,第二第三同埋第七第八個係孖女,佢哋好聽話同埋好乖,見到我都會叫聲:哥哥!我見到佢哋沱住兩淌鼻涕,雖然睇住佢哋大,但都分唔出邊個係大孖?邊個係細孖?曾生係潮洲人,佢鍾意仔多過女,最後如願以償生咗個仔.對於佢嗰種有前無後,打死罷就,勇往直前嘅精神,我都唔知佩服定戥佢辛苦.佢呢種想法完全突顯咗中國人既傳統思想,乜都係假,最緊要有仔繼後香燈.嗰陣時無宗緩,佢哋都係靠自已拼手低足咁努力做野,凑大啲仔女,唔似得依家一啲人,郁吓就揾政府攞錢,俾慢啲都話投訴.除咗曾先生一家外,村口嘅周先生都一家八口.我細個嗰陣時住既村叫南廰村,位於錦田吉慶圍側.雖然條村好細,但你計吓有幾細路仔同細路女? 就可以想像得到當年條村有幾熱鬧架啦!
我嘅屋企都有番咁上吓人數,七兄弟姐妹,連埋祖母,一家十口,加埋三隻狗
,尤其係喺食飯嘅時候,嗰幾隻狗成日為咗爭食而打交,唔夠打嗰隻就唯有走去搶啲貓飯食.結果造成貓狗大混戰.呢個兵荒馬亂嘅情況,幾乎無日無之,我已經見怪不怪.
我哋幾兄弟姐妹當然唔會為咗爭食而打交,之但係如果食得慢啲嘅話 ,餸就一定冇架啦,就算連汁都可能無得撈.久而久之,我食飯嘅速度愈嚟愈快,唔似得而家啲家庭得一個小朋友,又哄又氹先至肯食一兩啖.想當年,我既父母就啋你都儍,話知你唔食,皆因子女多,無咁衿貴.如果呢啲細路生係我哋嗰個年代,好快趣就學會搶食.所謂適者生存,完全唔駛老豆老母擔心.人性就係咁架啦,當你擁有嘅時候,你就唔曉得珍惜;相反,當你無既時候,你就會盡晒力量去爭取.
我讀緊小學三年班嘅時候,己經要同我大哥輪流買餸煮飯,除此以外,通常女仔做嘅担水工作都要做埋,
,如果唔小心跌咗落去肯定死硬.雖然諗番起上嚟都覺得有啲驚,但係就從來冇人跌過落井噃.試過有一次打水,撈咗隻死老鼠上嚟,真係麻煩,累到我又要打過另一桶.隨手掉咗隻老鼠.嘩!你有冇搞錯,啲水重飲得?你可能會咁問.不過,真係冇辨法,成條村既水都係靠呢口井供應,除非你唔飲啦!查實啲老鼠係識游水嘅,可能係唔舒服,食咗啲感冒葯,頭暈眼花之下跌落井浸死啫.所以有乜頭暈身熱,就 千祈唔好行近水井,因為好鬼危險.如果啲老鼠識睇我個BLOG,呢種情況就唔會發生啦!講番轉頭,成條村嘅村民喺無選擇之下,都被逼用番啲水嚟煲水煮飯,不過食咗一樣無事,一啲影响都無.所謂賤命鬥窮人,你愈怕死呢就愈易死!唔信嘅話請睇吓街邊啲乞兒,雖然通街挪飯食,汚漕辣撻,你睇吓佢哋個個都重係龍精虎猛,雖然一把年紀,重响條街度摷野食.
講番我大哥,佢真係好精打細算,雖然買餸錢唔多,但佢買完餸之後居然有錢剩,啲錢梗係落佢個袋啦,呢啲叫做「打斧頭」.我無揭穿我大哥,因為輪到我嘅時候,可以照板煮碗,呢啲叫共同利益.查實打斧頭要有心思既,餸菜一定要夠份量.我首先買三毫子貓魚,毫半子荳腐.再買啲豬肉,多啲梅菜,加多舊咸魚,重唔夠嘅話 ?再整多兩斤菜,夠未!四餸一湯.雖然肉少啲,但都算豐富.買餸要負責埋煮餸,餸菜既份量多少唔係大問題,最緊要手勢好.我首先將大條啲既貓魚揀出嚟,去腸洗乾淨哂,煎香嚟滾湯,滾咗之後,再落埋荳腐滾多幾分鐘,當啲湯變成奶白色既時候表示差唔多搞掂,跟住落啲胡椒粉僻吓啲腥味,再加啲鹽同埋莞茜,咁一個香噴噴嘅漁湯就 大功告成. 細條既魚就煎俾貓大哥做餸,最後人同貓都唔咋形.所以打斧頭都唔係咁易架,因為要加埋識煮先至得!每次買完餸我都有一個幾毫落袋,算係咁啦!
話說我嗰個年代,係無彩色電視嘅,所有節目都係黑白制作,雖然係咁,大家都睇到津津有味.而家嘅亞洲電視,以前叫麗的呼聲,要俾錢先至可以舖條線入屋.所以有錢人家先至可以擁有電視.如果要睇嘅話,我可以去附近嘅舖頭,但係要入場費:斗零一個鐘.斗零即係伍仙.喺嗰個時候,可以食一碗白粥或一條油炸鬼.我每日既零用錢都係得毫半子,試問點捨得駛呢?所以嗰陣時我唯一嘅娛樂就係聽收音機,睇漫畫同埋睇報紙,吓?你識睇報紙?可能講你都唔信,我讀小學3年班嘅時候已經差唔多可以睇哂全份報紙.我老豆嗰陣時睇開嗰份報叫「晶報」,依家已經執咗笠.嗰份報紙嘅副刋登咗好多寫得非常優美既散文,有好多係寫景既,佢哋形容啲景色形容得好細緻,可謂入木三分.我寫既文章,唔多唔少都受到佢哋勳陶.


text:
給時下青年人~創業5年個人經歷攪ebay不如攪facebook 攪自己網站
睇完新聞有感而寫
5年前2009
個人資料 2x歲 某物流公司sales 一日見4~5個客 一年聽成功之道x00次
某日上到個新客到約見 見面內容:個客想人幫佢走快件上大陸出dhl佢話計晒所有成本平個香港出
客人資料:3x歲蒲友 工廠區分間寫字樓(個陣時好少見)500呎一人公司一張工作枱成排貨架
佢本身2006年開始做ebay到3年後一日有50~80件貨出賣翻板佢講生意額一日有$3000(係淨袋)我心林計埋一個月末9皮野當20日都6皮(吹水呀你)跟住好奇心第一次上ebay睇下~嘩我記得個晚9点幾上第2日冇訓過就返工 (個時上網好慢)個心情好興奮好似有錢袋左落袋到;覺得個客有d吹水但真係有錢賺我當佢8成好末 我一返工幫個客做晒d資料 準備再約見又去到分間寫字樓見佢整晒佢想要出d貨;佢話問過好多間都幫佢唔到 如果你得就俾晒我走;跟住佢真係日日走貨,我幫佢上埋大陸dhl 佢都好滿意 (因為我有心打關係~~)
幫佢做左成2個月佢真係俾晒貨d我走,同佢熟晒~發覺一日都有成60幾件衫;埋單一個月運費都差唔多15萬到 佢話有d衫一件賺100~200跟住我計~嘩天文數字
有晚約佢去飲野話我有興趣攪ebay 佢話今晚埋單就幫下你啦 個x街飲左成千蚊 不過之後開始幫我係ebay到上手
佢話第一要貨;之前公司接觸過有個做雪靴買手,就打去吹下水又俾我攞到d老翻牌子貨價一對$50;就開始開ebay ;palpay a/c 一個月後就正式賣貨
開頭ebay只可以放大約50件到賣,2個月後只賣雪靴賣左30幾件,賣價300~500
埋單計晒成本賺3000到,個時即刻開多幾個ebay a/c
之後守左半年到全職去做頭2年都好賺錢之後e門生意發覺越做越有問題
頭一年起步叫最順最易賺錢, 老翻賣得好又賺,用左20個月到由5000賺到30000一個月
之後冇得賣老翻,賣正貨越做越多 越做越雜
2011 做ebay人都會記得係郵政爆倉所有件寄唔出;我自己死左3個a/c有3個月得$3000人工,又由頭做起到個陣時驚左郵局就俾代理走貨走專線,
2012年英國奧運所有進口入英國貨要扣關,又死左我2個大a/c,
到2013年ebay改制feedback,bbe越來越難做 有d心灰 一日做15個鐘年中無休,心理壓力又大,成日驚收negative 死a/c
有日上中環ebay聽廢話有個同行話而家做香港都有得做,跟住同三年前一樣找下資料啦,而家d年青人鐘意上d平台買野,谷鬼氣我大把ebay貨又開一間玩下啦 今次我找人幫我做啦,網上五花八門,係yahoo排頭板我都見晒聽晒,就找左間xxx幫我整,都幾快手1星期幫我整起facebook店,又有扼like個d 埋單都係3xxx,到啦,估唔到做左幾個月都有唔錯生意喎
個心又有d紅,打俾個sale問下有冇得發大來做,佢話而家佢間會幫人做聯通facebook GA 個人網站,又上佢公司聽,又幾攪笑,佢講D野完全同我做網上生意方式唔同,咩零存貨,定價格,点做生意呀,跟住又找下它教我做EBAY條蒲友吹下,佢返而有興趣,佢話會JOIN 我緊係死跟啦,都係一部IPHONE價錢輸左當唔見電話
E個個人網站開左之後同我FACEBOOK生意互通下又JOIN緊佢個D宣傳PLAN
3個月生意額终於過6位數字啦,同浦友講好左過完年係銅記開上樓鋪請個人睇鋪連交收
創業心路歷程每月收入
2009年$8000(EBAY)
2010年35000(EBAY)
2011年20000(EBAY)
2012年15000(EBAY)
2013年30000(EBAY)FACEBOOK(個人網站)
希望2014年80000 FACEBOOK(個人網站)上樓鋪
ebay真係冇得做啦來緊北望神洲(淘寶)
經歷左幾年都想幫下青年人
你地有咩網上買賣唔識可以問下
Ebay
Facebook
建網站
個人網站宣傳
我有時間會覆下~(請唔好買廣告)
希望d大學生,後生仔,d機會唔會自己走過來,努力d做自己識ga野啦上網你地一定俾其他人叻,唔係人工連洗碗都不如
創下業吸收下經驗,唔係香港冇啦 來緊係網上世界啦


text:
我識過D非信徒,佢地對貞操呢件事一樣有堅持,堅持程度不一定比信徒差.一直以黎香港基督教界從來無做過任何認真的調查,去睇下信徒之間婚前「出事」問題有幾嚴重,究竟同教外有咩分別.有時候我見到D信徒拍拖時展示出黎嘅親密程度,佢地私下唔搞野,我真係批個頭出黎比你當櫈坐.而從美國一D調查,就話比大家聽,其實教徒同非教徒呢個位無乜分別.耐唔耐呢,教會亦會爆一兩單因為婚前懷孕被逼結婚,佢兩個真係咁好彩一擊即中,第一次搞就有BB,你當我睇緊TVB咩.
問題我覺得,就算我作為一個信徒願意遵守教會規矩,係呢件事上,教會除左定出一條不可逾越嘅界線外,對信徒係無乜支援無乜實際可行嘅教導,甚至提出一D難以達成嘅要求,忽略左現代社會嘅變化.
例如,係古代,青少年第二性徵成熟時,父母就會安排佢地結婚,男仔早到十六七歲,女仔早到十二三歲就會結婚,難道以前D人三十歲結婚仲可以生成七八個咩,所以婚前性行為先顯得特別異常.女仔二十歲仲未結婚,係好大件事,涉及到父母失職.當時甚至係設有官媒(唔係環球時報果D)幫人拉埋天窗,條村有閨女未嫁,而地方官無盡力為佢搵對象,甚至會被罰.
想當年我返教會時,教會傳道人係鼓勵人遲婚,擔心人未夠成熟就結婚影響婚後關係.雖然話遲婚,不過斯托得當時建議嘅遲婚標準,係二十五歲!Any肥,總之教會係推遲信徒結婚年齡呢件事上好成功,加上社會種種原因,去到今時今日,女性三十,男性四十,都尚未算遲婚.現代人又發明左拍拖呢樣野,即係大家會有一段時間唔短嘅親密嘅關係,以教會個講法,拍拖時間太短未認識清楚又唔可以結婚,快極都要一兩年,正常可能要兩三年,而教會入面,又好興愛情長跑,拍七八年甚至十幾年拖大有人在,你話佢地當中無衝動過,我批埋另一個頭比你都得.
咁教會面對呢個情況時,有無提供過任何切實可行嘅方法,幫到大家去面對呢一大段時間?除左一味叫你唔好搞,唔好去旅行,唔好去對方屋企,飲杯凍水,祈個靚禱,講幾聲「我要對神有信心」,甚至叫你地拍拖時唔好成日單獨見,大家有無聽過D野,對你面對呢件事上,真係幫到忙呢,不妨同大家分享下.
近年教會仲癲到,鼓勵人早婚,以避免長時間拍拖,最終忍唔住搞野.真係要講一句:
教會離地,又點止單單係政治上呢.
後話
通常一寫呢D野,就有人回應:「你咁講,都係因為你想發生婚前性行為之嘛.」如果你思考能力只係去到呢種程度,我唔怪你,過去遇過好多呢D人,佢地程度只係去到可以談論人,而係唔能夠理解人提出嘅理念.係佢地心目中,反對死刑一定係死刑犯,出黎遊行一定係收左錢.我無自信可以說服你.
我惟有畫公仔畫出腸,我唔係去單單講支持或者反對,而係教會若然覺得呢件事係合符聖經兼對人有益,咁就要諗方法,點樣令到大家可以面對,即使係困難中都甘心願意堅守.今時今日,真係覺得從上而下逼係有用?定係阿崩叫狗,越叫越走.


text:
以前細個 都冇乜點理, 到而家大個就梗係越黎越貪靚(試問有邊個女仔唔係丫!),再者我自細就好怕著短裙短褲, 免得自暴其短嘛, 但夏天又會同成班friend去沙灘呀, 遊船河咁..唉, 都咪話唔尷尬!
其實自己都心郁郁想去做激光脫毛, 不過又怕會好痛又怕做得唔好會留疤喎! 我同我男朋友講佢話我無聊, 仲話自然咪幾好囉! 不過同佢一齊耐其實我發現佢好鐘意留意d又白又滑o既女仔, 唉, d男人永遠都係咁, 成日叫個女朋友唔洗整咁靚, 自己又走去望靚女, 激死!
早排約o左班舊同學出o黎gathering, 嘩! GiGi(想當年同我一樣成身毛!)成個唔同晒, 皮光肉滑! 我梗係第一時間去問佢搞咩黎啦, 原來個衰妹走o左去做激光脫毛喎.激光脫毛o係日本就興o左好多年, 又估唔到完來港女都咁buy!
佢話都係聽個同事介紹去o左銅鑼灣間華洋坊度做, 過程唔痛之餘又由美容師同執業醫生操刀(佢仲話個醫生幾靚仔..哈哈!).
前排奧斯卡頒獎禮, Mo’Nique對飛毛腿真係嚇死人!
呂慧儀就唔同喇, 真係又白又滑呀, 著bikini都冇有怕!
於是..上個禮拜我就鼓起勇 氣上o左去華洋坊度激光 脫毛喇!
等我同一眾有興趣做呢個療程但又心大心細o既姊妹們share下個過程啦!
首先醫生幫我進行皮膚分析, 話要因應返我皮膚特質去選擇唔同儀器同方法! 之後就由美容師用玫瑰油洗面奶(好香!)幫我做深層清潔.之 後美容師再幫我搽麻醉藥膏, 再等20-30分鐘等d藥滲透(開始有d驚..).終於到入正題(好驚呀!), 由許醫生(哈哈, 真係幾靚仔喎!)幫我進行激光脫毛, 原來個過程又真係唔多痛.最後就由美容師幫我搽返d舒緩液, 醫生仲提我做完treatment後一星期盡量避免陽光同埋一定要記得用防曬, 更加唔可以用含維他命A/果酸產品或做其他換膚療程.
姊妹們如果有興趣做激光脫毛可以考慮下華洋坊啦! 係喎, 提提你以下幾點:
1. 療程之前4個禮拜內唔好曝曬,拔毛同埋蜜臘 脫毛
2. 療程前一個禮拜唔好用維他命A或果酸o既護膚品
3. 療程前2日自己用剃刀剃下d毛先, 效果會好好多架
Angus's Beauty Concept 華洋坊: 銅鑼灣謝斐道482號信諾環球保險中心23 樓 2186 6111 http://bit.ly/angusbc_FB


text:
今天終於搵到呀有錢仔一齊學啦!
好一段時間未試過呢,
今朝搭車仲要出奇不意的有位坐(堅係正!!)
上午上053 唔知kamlo講乜呢,
牙波叔反泥話有得睇考試成績
咁我地就去左上網check啦
結果一半一半啦..
有一科仲 dis
thank you so much kamlo
有兩科我都仲有埋credit
咁好似剩底兩科五十幾,
哈哈哈哈哈.
我都可以做到好過舊年都得呢!
(舊年真係上堂嗰陣估到呀SIR講緊乜架)
真係可以話我就係果隻考之前一兩日先自己自學的呢!
不過咁樣既過程真係好辛苦呢,
可能如果我今次都想好成績既話
就應該要依家開始分散小小辛苦啦!
咁中午就約埋左好多人食lunch啦
君日,食物麻麻地,但就咁多人食無所謂啦!
下午我胃唔係好舒服(應該我同啲感冒葯唔match)
一路訓住咁做webct(真係訓著過幾次的!)
完左個webct quiz 都三點了,
即話我都爭取到一個幾鐘比我瞓咗一陣, <=我係話我一路做一路瞓咁瞓到一個鐘
醒左之後有錢仔又話佢胃痛
(好過份呀,話我跟你胃痛!
明明我呢個胃一向都唔好架啦,我成日都胃痛架啦)
之後呢我又問人差唔多捉住我隻手咁樣教我做左份功課
放學又過左sao,發現原來我又差d比人老點左!
有錢仔話佢好胃痛喎!我地就去左樂富搭車反屋企
(妖佢丫胃痛都訓得著既,你好野你係得既)
反到家,外賣晚餐!
八點幾完食飽飽吖!
我係床度賴賴下到九點幾訓著哈
原本希望可以一直瞓到天光架啦_
但係十一點幾又肚餓,胃痛終於沒了
都諗住由得佢繼續訓架啦點知十二點幾屋企開始回家了嘈....
一點鐘忍受不了肚餓,煮了出前孖丁
飽飽了,但係.....
三點幾了還訓唔反呢.....
夢遊(夜遊)繼續進行中.....


text:
其實要近屋企都冇咩選擇, 熊貓, 如心, 帝景, 遠東或者黃金, 不過黃金太貴, 熊貓都唔平, 同埋始終覺得呢間酒店個名唔得, 如心又冇套房, 得返帝景可以揀, 而佢地價錢都唔貴, 我地住青龍頭, 每日搭車都會經過呢度, 上星期放假同男友走左去睇, 老實講, 呢度位置真係麻麻, 我諗亦係呢度價錢平既原因, 荃灣搭車入黎都好d, 我地係屋企搭車黎, 落左車差d唔識行, 去到酒店我地話睇房, 個reception叫我地坐陣等, 結果等左10分鐘都冇人理, 男友再去催佢地, 先至有個reception女仔帶我地睇房!
先上頂層19樓, 走廊樓底好高, 我見過呢度有人影相架, 仲有個頂係玻璃, 太陽光透入黎所以好光猛, 第一間睇既2房套, 基本上同上網睇既一樣, 係睡房比較細, 最特別係廁所企缸天花都係玻璃, 咁沖涼咪好似係室外沖咁囉? 哈哈! 呢度個view比我想像中冇咁靚, 可能本身屋企都係向住個海, 所以已經唔覺得有咩特別, 以佢既座向, 朝早應該會係曬到正一正, 希望影相唔會有影響啦!
轉頭就去左9樓睇1房套, 個廳同2房套差唔多大, 其實都ok架, 個view係對正汀九橋, 好似好d, 不過1房套我唔會考慮喇, 驚到時唔夠位俾人塞, 睇完2間房佢話冇得再睇, 因為一日限睇2間喎, 車....我一早講左睇2房套, 佢夾硬俾個1房套我睇, 之後佢話其他2房套都有人住梗冇得睇喎, 咁我問佢其實呢度有幾多間2房套, 佢話基本上每層都有, 10樓都有3間, 不過11-17樓係租俾長住既人唔會for出門!
總括黎講, 真係一分錢一分貨, location係麻麻地, service都麻麻地, 竟然可以冇sales跟呢d出嫁房, 帶房個女仔都冇介紹過間房, 只係開門俾我地睇, 我地問乜佢先答乜, 再問佢呢度冇sales跟呢d架? 佢話你地睇房book房都係要搵返reception, 吹賬! 不過房既內籠都ok, 起碼有個海景, 呢個價錢亦係好抵, 所以都唔會考慮其他!
本來想等睇埋10樓d房先決定, 個女仔都話唔駛咁早book, 不過我地又懶懶地唔想再入黎, 男友話鍾意頂樓, 因為光猛d走廊靚d, 其他樓層走廊會好似一般酒店咁, 而佢話19樓得一間2房套, 所以我地就hold左了, 即時碌左卡先, 佢話到時要cancel都可以, 咁就搞掂了, 其實我地好鬼懶, 咁近都唔願再黎多次, 快快脆脆搞掂左就算, 唔知下次再黎會唔會係我出嫁前呢?
呢幾日係度諗, 橫掂呢度出門, 不如用返而家屋企做男家, 反正男友屋企幾十年冇裝修, 地方又細, 真係影相都冇咁好睇, 不過掙扎既原因係唔想結完婚第二日我要係度執屋, 到時幾十人著住對鞋入黎, 肯定好dirty, 第二日又要還衫又要做清潔工人, 好可憐架嘛, 好煩呀!!!!


text:
2011年2月3日 星期四
2010 北九州八日七夜紅葉食玩之旅 (3) - Day 1(2)
福岡 晚上 天晴 13c
食飽之後,瞌左陣.話咁快,客機就黎到福岡上空.從客機上望落去(應該係福岡既東區),地面甚少高樓大廈,如果唔話你知,仲以為返左鄉下.無幾耐,客機就降落於福岡國際空港了.呢個國際 terminal 係個小型既terminal,所以唔駛行好耐就黎到入國檢查場.
入國檢查場,很簡單,唔係日本國民,請靠左,會有人招呼你的.(其實係睇下張入境卡填好晒未,未既話就請過主,填好先排,咪阻住後面)不過排隊既外國人並不多,估計應該有七至八成搭客係日本人,其他都係台灣人,渣二等公民護照既,我稔得小弟一個.過關,其實係好鬼例牌.今次呢個移民局姐姐又係問都唔問(可能因為以往的良好紀錄)不過就無舊年關西果個姐姐咁rush,好似睇緊 URI 咁.睇見佢咁柔,心稔如果 GOPC 都咁正就好了.
搞掂,落一層,就係 baggage claim.叫得做鄉下機場,設備當然都會咁上下啦.得一條 claim lane,不過都夠用架啦.同其他機場一樣,都係地下有d標示,提各位心急囉行李既人,離開起碼一呎位,不過d人亦都係同其他機場,睬佢都傻,日本又點呀.就係呢個原因,雖然老遠就見到自己個篋出左黎,但總係埋唔到身,好彩有兩位台灣大叔幫手秤返個篋出黎,唔係既話就要等多一round了.
跟著,當然係過海關啦.無咩人行紅色通道,這在亞洲國家就係當然架啦,只有在歐美國家,為左怕搜篋,先至唔怕麻煩排紅色嘛.所以綠色 lane 較受歡迎呢.埋到去,有一男一女關員兩條 lane,就當然揀女關員啦.原因唔係因為女關員既樣子(老實講,好多都好豬樣…),而係怕左男關員問長問短,又要開篋睇,浪費時間.OK,埋到去,一句日文噠埋黎,一於扮唔識,等佢知小弟係外地人,迫佢講英文嘛.其實有點唔明既係,點解班關員成日問埋d本應該係由移民局問既問題,例如 purpose of visiting,length of stay,no. of accompanying ppl 等等.咁多野問既話不如叫移民局整將 duplicate form 畀佢啦.講返關員姐姐,佢d英文都ok wor,只係聽方面差少少(定係小弟懶音太勁呢~~~),問問下又唔知係無癮定係怕事,再望一望 passport,放行.
訂閱: 張貼留言 (Atom)


text:
之後就黎到第二個主題園區,阿拉伯海岸 Arabian Coast.相信呢個園區原本嘅構思,應該都係黎自電影 阿拉丁,因為園區內主要都係同呢個故事有關.當行緊去呢個園區嘅時候,離遠已經聞到好香嘅咖哩味,因為入口有一架賣咖哩嘅車仔.講起爆谷,園內真係有好多不同味道嘅爆谷,除咗焦糖原味,仲有奶茶,士多啤利味等等.
2012年7月30日
要塞探險 - 加入探險家的行列!
之前分享 東京迪士尼樂園 嘅時候,我係跳黎跳去咁講,廢時講黎講去都係單一個主題園區.但其實 東京迪士尼海洋 呢邊,相對 東京迪士尼樂園 嗰邊黎講,係冇咁多設施嘅.所以今次,反而逐個逐個園區咁講係好啲嘅,不過重點遊樂設施當然都會留到最後啦!
返返去呢篇文章嘅正題啦!響 地中海港灣 嘅呢一邊海岸,有一個要塞,仲泊咗啲船響到添!
迪士尼主題公園 推出全新 Duffy 服飾 - 小飛俠套裝!
響 Duffy迪士尼小熊 嘅Facebook專頁上面見到上面呢張相,係 Duffy 著住一套新衫啊!呢套新服飾更加係以 小飛俠 嘅造型黎設計,好靚啊!我一定要買返黎俾Duffy著!能夠將我愛嘅兩位 迪士尼朋友,Duffy 同埋 小飛俠,黎個Crossover混合,真係幾特別!其實我之前見過有非官方推出嘅小飛俠造型服飾,但我始終想買返官方商品,所以今次啱哂!
標籤: 迪士尼樂園商品, Duffy迪士尼小熊
2012年7月28日
地中海港灣 - 進入海洋中心的必經之路
欣賞完 東京迪士尼海洋 正門嘅佈置之後,就繼續向前進發啦!行前幾步,我地即時黎到咗一個建築物林立嘅小鎮,但其實呢啲建築物入面係一間酒店黎!佢地嘅 東京迪士尼海洋觀海景大酒店 Tokyo DisneySea Hotel Miracosta 係融入響樂園入面嘅.
提著行李箱, 加入 Duffy 的春日巡航!
隨著我正式開始分享 東京迪士尼海洋 嘅事物,我亦同步開始介紹響園內買返黎嘅戰利品!其實我響 東京迪士尼海洋 入面買嘅,全部都係 Duffy 相關嘅系列商品!特別係園方為 米奇和Duffy的春日巡航 特別活動推出咗好多節日限定商品!
其中,今次活動嘅其中一個象徵標誌就係行李箱,冇行李箱又點樣出發去旅行呢?屬於 米奇 的藍色行李箱上,有不同嘅布章,全部都係 東京迪士尼海洋 入面嘅景點黎架!真嘅行李箱就冇得買,不過就有一個跟返呢個行李箱設計嘅手袋賣.
2012年7月27日
踏進 東京迪士尼海洋 - 入口佈置
為我們在大海中導航的海洋情報!
時間到了, 懷著不捨的心情離開樂園...
基本上,東京迪士尼樂園 的所有遊樂設施我都已經玩過哂,一個日間巡遊,一個節日巡遊,一個夜間巡遊,以及係煙花表演,亦都欣賞過啦.轉眼間,就黎到晚上嘅十點鐘,雖然係好唔捨得,但係夠鐘閉園,點都要走啦...
全日都好熱鬧嘅 世界市集,黎到呢一刻,少咗好多人,靜咗好多.同香港唔同,佢地一閉園就會唔俾賓客再入商店,閉園就真係要你走架啦.不過,如果真係好想繼續買紀念品,園有外一間叫做 BonVoyage 嘅大型商店;店內全部都係兩個主題公園所賣嘅紀念品,開放時間亦去到晚上十一點,所以仲有機會!但有部份商品,就真係園內先會有得買 ( 例如 Duffy 系列只可以響 東京迪士尼海洋 內買到 ) .
2012年7月26日
這裡, 讓我的夢想成真...
響幾個月之前,我響呢個Blog寫咗一篇關於我嘅夢想嘅文章.其實我有好多夢想,但響呢一刻,我最想實現嘅,就係要成為一位演藝人員.香港迪士尼樂園,聽閒,呢個地方有一種魔力,能夠令不同人嘅夢想得以成真;然而,亦因為呢一個地方,我擁有了一個夢想;終於,我有機會將佢實踐出黎.
新奇, 好玩, 震撼 - Pooh 一次過為你達成三個願望!
去到最後一個重點遊樂設施,亦係最後一個分享嘅 東京迪士尼樂園 遊樂設施.Winnie the Pooh 真係好受人歡迎,我都係其中一個粉絲.一位咁多人喜歡嘅 迪士尼朋友,自然就會擁有一個屬於佢自己嘅遊樂設施;香港就有 小熊維尼歷險之旅,而東京呢邊就有 小熊維尼獵蜜記 Pooh's Hunny Hunt.
標籤: 東京迪士尼之旅2012 [樂園], Pooh小熊維尼
眾多的 Pooh Pooh, 令我眼花撩亂...!
之前已經介紹過 東京迪士尼樂園 內不同嘅遊樂設施,而家就只係剩下最後一個.但係呢篇文章並唔係講佢,而係講玩完佢之後會去到嘅一間商店.響香港,我地玩完 小熊維尼歷險之旅 之後,會去到一間叫 Pooh Corner 嘅商店,至於東京呢到,雖然就唔係叫 小熊維尼歷險之旅,入面亦有好大分別,但係玩完個遊戲設施之後,都係會去到 Pooh Corner 商店.
2012年7月25日
進入 怪獸公司 的電影世界!
第三個重點遊樂設施,就係 明日樂園 嘅 怪獸公司迷藏巡遊車 Monsters Inc. Ride & Go Seek!睇個名就知道,佢係 怪獸公司 做主題啦!而佢亦係我去樂園之前一直最想玩嘅遊樂設施!亦因為咁,當日樂園一開門,我就衝去玩佢!一黎最想玩,二黎遲少少的話就要排好耐隊!
實在係太心急啦,日頭都唔記得影個門口添,不過唔緊要,好彩夜晚有影返!入口大大個招牌,上面有 大眼仔,毛毛,Boo 三位主角,整個招牌亦呈現一個M字.
欣賞森林故事期間, 卻突然直衝而下!
第二個響我眼中嘅重點遊樂設施,就係 動物天地 嘅 飛濺山 Splash Mountain 啦!之前都講過呢個遊樂設施有電影 南方之歌 做背景故事,一路玩一路睇故事,好特別.呢個遊樂設施嘅外觀都整得非常有森林色彩,亦會有木船經過.
巨雷山 內裡的神秘礦車...
好啦好啦!終於都到咗最後嘅重點遊樂設施啦!一共有四個,會分兩輪黎寫文章.第一個其實係四個之中我覺得較遜色嘅一個,無其他三個咁正.呢個遊樂設施就係位於 西部樂園 嘅 巨雷山 Big Thunder Mountain.響主題園區內嘅各個位置都可以見到山上有礦車經過.
2012年7月23日
雨下依然夜幕彩輝, 彩色燈光仍舊閃耀...
雖然煙花就冇香港咁正,但 東京迪士尼樂園 嘅晚上都仲有另一樣非常吸引嘅表演... 就係香港暫時未有嘅夜光巡遊!佢地嘅夜光巡遊叫做 夢之光 Dreamlights,每晚都會上演.但因為到訪當日落雨,應該係唔想燈飾濕水嘅關係,所以就取消咗... 同復活節巡遊一樣,就算原先嘅夜光巡遊取消咗都會有野睇嘅;不過就唔係出部份嘅花車,而係出一個完全唔同嘅小型夜光巡遊 夜幕彩輝 Nightfall Glow.
世界市集 兩旁的商品櫥窗...
空中迪士尼魔法 - 璀璨奪目的煙花表演
出面打緊風,風大雨大,你同我都響屋企都冇咩好做.不過,我就可以寫Blog,你亦可以繼續睇下我分享 東京迪士尼樂園 嘅野,一齊解悶!哈哈!
迪士尼樂園 其中一樣比起其他遊樂場及主題樂園獨特嘅地方,就係有煙花表演.而 東京迪士尼樂園 嘅煙花表演就叫做 空中迪士尼魔法 Disney Magic In The Sky.但因為呢個煙花表演係兩個主題樂園一同共用嘅,所以爆發時並唔係以城堡做中心.事不延遲,一次過俾哂響煙花表演期間影嘅相俾大家睇!
2012年7月22日
加入歡騰的迪士尼巡遊表演!
每個迪士尼巡遊表演都有漂亮嘅花車,輕快嘅音樂,俾人好開心嘅感覺.而 東京迪士尼樂園 嘅日間巡遊正正就將以 歡騰 Jubilation 黎命名.雖然我去樂園玩嘅當日,全日都不斷落住毛毛雨,但好好彩,呢個巡遊並無取消.歡騰 嘅第一架花車,就有 米妮 做主角!花車上仲有 藍仙女 企到好高!
小小世界 - 坐上小船環遊世界
灰姑娘城堡的日與夜...
我地有 睡公主城堡,至於人地 東京迪士尼樂園 就有 灰姑娘城堡.因為我地嗰個係參照咗加洲 迪士尼樂園 嘅世上第一個迪士尼城堡,所以比其他城堡係細... 睇慣咗香港嗰個城堡,黎到東京,自然就會覺得人地呢個係特別宏偉壯觀.
卡通轉轉車, 轉入卡通城鎮!
2012年7月20日
幸福的男孩, 將有機會暢遊美國迪士尼!
今日係我人生中一個好重要嘅日子,因為今日係首屆香港中學文憑試嘅放榜日啊!面對呢個完全陌生,一啲以往參考資料都冇嘅公開試,之前都真係下過一番苦工.好彩,今日放榜,我嘅成績都算唔錯,只係中文有點兒失手... 不過都有好大機會入到大學嘅.但可能就未必入到我本身想讀嘅建築啦,唯有改變策略,改選工程啦!我真係好想成為一位 迪士尼幻想工程師,參與眾多樂園奇妙體驗嘅製作過程!
除咗入到大學呢個好消息之外,今日仲有一個連帶嘅好消息降臨!其實我真係一個好幸福嘅男仔,生活響一個愉快嘅家庭入面,爸爸媽媽都對我好好.考今次公開試之前,爸爸同我講,假如我成功取得本地資助學位的話,佢就會送一份禮物俾我.而呢份禮物,真係非一般咁奇妙!因為佢將會帶我去美國迪士尼玩啊!!真係好開心!!雖然暫時未知幾時去,但美國有兩個 迪士尼渡假區,都要諗定去邊個嘅...
標籤: 加洲迪士尼之旅2015, 隨想隨寫
放榜日前夕, 我選擇到了我最愛的地方...
聽日就放榜啦 ( 過咗12點,其實應該係今日 ),的確係有啲緊張同擔心,畢竟,都關乎到自己嘅未來,最終結果將會決定一切... 而響咁嚴肅嘅一日來臨之前,我選擇去咗我最愛嘅地方.唔洗講,大家都知道係邊到啦!XD
今日大約兩點入到去,樂園入面超多人!我都估唔估到會咁誇張.大部份遊樂設施都要排好耐隊,我只好行黎行去,等 米奇水花巡遊 開始.睇完巡遊之後,因為樂園入面又熱又多人,所以我都頂唔順,出返去比較靜嘅地方.響 迪士尼站 行去樂園門口,響噴水池要向右轉.但前面係仲有一條路通往兩間酒店.可能因為冇咩人行同埋唔太顯眼嘅關係,所以唔係太吸引到人注意.就算我一直都知道有呢條路嘅存在,咁耐以黎都未試過行... 而今日,我終於都試咗啦!
今日大約兩點入到去,樂園入面超多人!我都估唔估到會咁誇張.大部份遊樂設施都要排好耐隊,我只好行黎行去,等 米奇水花巡遊 開始.睇完巡遊之後,因為樂園入面又熱又多人,所以我都頂唔順,出返去比較靜嘅地方.響 迪士尼站 行去樂園門口,響噴水池要向右轉.但前面係仲有一條路通往兩間酒店.可能因為冇咩人行同埋唔太顯眼嘅關係,所以唔係太吸引到人注意.就算我一直都知道有呢條路嘅存在,咁耐以黎都未試過行... 而今日,我終於都試咗啦!
2012年7月18日
指揮家米奇呈獻: 米奇魔法交響樂
呢篇文章講嘅,又係一個香港都有嘅遊樂設施,今次我地跳返去 夢幻樂園.大家睇標題,見到寫住 指揮家米奇,應該唔難估到係邊一個遊樂設施架啦!就係 米奇魔法交響樂 Mickey's PhillarMagic,亦即係香港嘅 米奇幻想曲!
進入海盜世界, 親身經歷魔盜王的故事!
加勒比海盜 Pirates of the Caribbean 又係一個經典遊樂設施,佢係響1987年於加洲 迪士尼樂園 首次面世嘅,除咗香港之外,每個 迪士尼樂園 都會有.
響 東京迪士尼樂園 呢到,呢個遊樂設施嘅門口係位於 探險樂園 小巷嘅.但響出面睇,入口同周圍建築差唔多樣,並唔顯眼;我都係見到好多人行入去先知呢個係門口.一入到去,就見到一條水道,一架架船響上面浮動,我地就要響水道旁邊向前行,行去月台.
探險樂園 - 體驗不平凡的探險旅程
之前分享咗 東京迪士尼樂園 各個園區嘅一啲特點同佈置,而家就只係剩低 探險樂園.探險樂園 就即係香港嘅 探險世界 啦,大家都有同樣嘅主題,佈置就固然係差唔多啦.黎到 探險樂園 嘅入口,都係有一個 Adventureland 嘅招牌,不過我地嗰個好似大啲喎!
卡通城內的小型過山車!
之前都講到,卡通城 入面真正係玩嘅遊樂設施唔多,主要都係參觀下迪士尼朋友嘅居所.而呢篇文章就會講到城內其中一個遊樂設施,一座小型過山車.呢座小型過山車就叫做 艾芝迷你雲霄飛車 Gadget's Go Coaster.
Pooh X Dumbo 毛公仔鎖匙扣!
標籤: 東京迪士尼之旅2012 [商品], Pooh小熊維尼
2012年7月17日
細看樂園中心位置的佈置...
世界上每一個 迪士尼樂園 嘅正中心,都係一個圓形,而不同嘅園區就會包圍住佢.呢篇文章就將會同大家分享一下 東京迪士尼樂園 嘅呢個圓圈位有啲咩擺設!
由樂園正門開始,直行穿過 世界市集,就會見到一個銅像,一個 華特迪士尼先生 同埋 米奇 手拖住手嘅銅像,而背景就係城堡啦.響銅像嘅後面,有幾排座位,不過係唔俾入嘅,我估可能係俾貴賓欣賞表演嘅座位.
雨下的 迪士尼復活節奇幻世界 巡遊...
響特備活動 迪士尼復活節奇幻世界 進行期間,東京迪士尼樂園 內每日都會有兩場主題巡遊.但好可惜,我去當日因為全日都不斷落住毛毛雨,令兩場復活節主題巡遊都要取消.不過,佢地就算取消巡遊,都仍然會出幾架花車,而唔會咩都冇得睇,可以話係不幸中之大幸.
標籤: 東京迪士尼之旅2012 [樂園], 迪士尼朋友, Oswald幸運兔子
伊歐船長 - 結集大家的力量, 我們便可以改變世界!
2012年7月16日
參觀米奇家族所居住的小鎮!
2012年7月15日
叢林巡航 - 沿著河流展開探險之旅!
東京迪士尼樂園 園內覓食記
去得 香港迪士尼樂園 玩,就知道去樂園一定要帶一樣野,就係水啦!今次去 東京迪士尼樂園,我亦特別拎定一枝水入去,因為驚入面嗰啲會好貴.普遍黎講,主題公園啲消費係特別高,為咗慳返啲錢,我響入面都只係食午餐同晚餐.好彩我近期細食咗咋!雖然只係食咗少少野,但都唔覺太肚餓.
當日真係太興奮啦!玩到唔知時間,轉眼間就去到下午3:00,之後先去食飯.午餐我黎到響 西部樂園 入面嘅 頑熊餐廳 Hungry Bear Restaurant.呢到主要係食咖哩飯嘅,我叫咗個細嘅牛肉咖哩飯.
三樣可愛的 Pooh Pooh 商品!
標籤: 東京迪士尼之旅2012 [商品], Pooh小熊維尼
2012年7月14日
10隻啦! 10隻啦! Duffy家族再次擴大!
其實有一樣 Duffy 產品我想買好耐,就係 Duffy 掛袋啦!但因為發現 Duffy 肚仔入面個袋原來係好細,我諗唔到買黎有咩用,所以一直都冇買.難得今日咁開心,呢排又咁啱有額外10%拆扣,我都唔理咁多啦,買咗先算啦!
標籤: 迪士尼樂園商品, Duffy迪士尼小熊
2012年7月14日 又一個奇妙的日子!
2012年7月13日
在東京迪士尼樂園尋找復活蛋!
今年四月至六月,東京迪士尼樂園 舉行咗特別活動 迪士尼奇幻復活節.響活動期間,園內各處都放咗一啲 迪士尼朋友 造型復活蛋!雖然我就冇影哂咁多隻,不過都俾大家睇下啦!其實響其他文章內嘅部份相片都可以搵到呢啲復活蛋,所以大家都可以留意一下架.
卡通城 ─ 米奇,米妮
夢幻樂園的童話故事世界...
坐上賽車, 成為賽道上的皇者!
晚上嘅時候,因為開始夜,加上持續落雨,所以樂園入面少咗好多人.再次去到 明日樂園,見到朝早要排好耐嘅 大賽車場 Grand Circuit Raceway,竟然冇人排隊,所以我就去咗玩下... 而我呢個選擇,係錯誤架...
2012年7月12日
警告! 此處正遭受不明物體入侵!
西部樂園 - 巨雷下的西部小鎮
講完 動物天地,就講下隔離嘅 西部樂園 Westernland 啦!吓!又係西部?!冇錯,同 灰熊山谷 係同一個主題嘅.事實上,我覺得我地嘅 灰熊山谷 係同時結合咗 動物天地 同埋 西部樂園 嘅元素.因為 西部樂園 呢到主要唔係以動物為題,而 灰熊山谷 就加咗灰熊嘅故事響西部小鎮入面.
以下呢張相係 西部樂園 嘅其中一個入口,響呢個位仲可以見到 灰姑娘城堡.同時,亦可以見到 西部樂園 啲建築物同 灰熊山谷 嗰啲都好相似.大家亦可能會留意到個地面係濕哂,冇錯,嗰日啲雨係由朝早落到夜晚... =_=
訂閱: 文章 (Atom)


text:
2013年11月10日星期日
坐綠皮火車到廣州
平時去廣州坐直通巴士比較多,貪佢夠平,單程90來回170;但今次要先到深圳處理銀行戶口問題,冇得搭巴士lu,就趁機過下火車癮坐火車上廣州
1/8/2013
2013年11月3日星期日
Hello Kitty Cafe & Canton @ 2013 夏
八月既時候有事要去廣州一轉,諗落坐幾個鐘車去又坐幾個鐘車返,如果咩都唔做咪好蝕底?要好好諗下廣州有咩好玩先得!廣州其實真係冇咩特別野好玩, 特別既地方唔多,加上之前都去過廣州n次,想去既都已經去晒啦,拎起本廣州旅遊書諗有咩玩真係諗到頭都暈,既然廣州冇地方想去就不如諗諗廣州附近有咩正野啦;最後用左唔洗一秒時間即刻有答案:Hello Kitty Cafe!!之前如果要去Hello Kitty餐廳,最近應該係台北Hello Kitty Sweet,再唔係就要去首爾,估唔到今年竟然係佛山出現一間Hello Kitty Cafe(係正版唔係山寨),喜歡Hello Kitty既我當然要去朝拜一下!!
原本去Hello Kitty Cafe呢D咁可愛既地方都唔打算話比人知,自己靜靜雞去完就算,但出發前幾日比朋友知道左之後竟然有多3位朋友加入,真係估唔到大家咁有興趣,不過大家都唔敢同人講自己去Hello Kitty Cafe,所以呢3位朋友身份要絕對保密,怕比人知道會笑死人bor;不過我唔怕既,比人知道咪比人知道囉,邊個叫Hello Kitty咁得意咩,哈哈
由廣州去Hello Kitty Cafe好方便,只要坐地鐵到祖廟站,出站後行大約10分鐘就到;Hello Kitty Cafe就係祖廟站旁邊嶺南天地入面
原本去Hello Kitty Cafe呢D咁可愛既地方都唔打算話比人知,自己靜靜雞去完就算,但出發前幾日比朋友知道左之後竟然有多3位朋友加入,真係估唔到大家咁有興趣,不過大家都唔敢同人講自己去Hello Kitty Cafe,所以呢3位朋友身份要絕對保密,怕比人知道會笑死人bor;不過我唔怕既,比人知道咪比人知道囉,邊個叫Hello Kitty咁得意咩,哈哈
由廣州去Hello Kitty Cafe好方便,只要坐地鐵到祖廟站,出站後行大約10分鐘就到;Hello Kitty Cafe就係祖廟站旁邊嶺南天地入面
2013年10月12日星期六
興坪古鎮 與 陽朔

第三天(續)
離開龍脊梯田回到桂林,事不宜遲繼續前往下一個目的地--陽朔
2013年10月5日星期六
龍脊梯田 後篇

第三天
夜晚訓得好舒服,好唔捨得呢個溫暖被窩;相比起前一晚火車上,完全係天堂與地獄,下次坐硬坐之前都係要諗清楚,唔係必要都真係唔好坐座位,始終有張床係舒服好多好多~
一早五點幾起身睇下有冇日出睇先,但見到咁既情況...都係訓多陣算啦
2013年10月1日星期二
龍脊梯田﹑陽朔 4天遊 @ 2013 夏
平時見到既田大多數都位於平地,易於耕種;但中國西南地方好似廣西﹑貴州等等,好多地方都係高山,平地少,農民 就要係山上開闢梯田耕種,所以呢d地方四周圍都可以發現梯田,上年同一大班朋友去過貴州加榜梯田,而今次就唔去貴州,去左比較近香港既廣西龍脊梯田,龍脊因為梯田規模大,梯田又多又高,係廣西比較罕見,所以就有「世界梯田之冠」稱號;龍脊梯田最靚既時候係春天放水同中秋金黃色時間,但好可惜今次去早左十日,所以見唔到最靚既灌水梯田,最靚時間應該農歷四月十五之後,梯田會放滿水,今次有小小美中不足......
短短4日半行程:
Day 1:香港 - 廣州 - 桂林 (宿:火車上)
Day 2:桂林 - 龍脊梯田 (宿:龍脊美景樓)
Day 3:龍脊梯田 - 桂林 - 陽朔 (宿:陽朔花滿樓青年旅舍)
Day 4:陽朔 - 興坪古鎮 - 陽朔 - 深圳 (宿:巴士上)
第五天上午順利返到香港
訂閱: 文章 (Atom)


text:
3 April 2013
Star War Miniland
Star War主角逐個影
另一邊有好多star war模型
我地睇完star war... 嗲地仲喺度逐隻影
於是我地行遠d 原來miniland仲有一d更mini架
全部都係代表美國嘅建築物
靚靚又精細
嗲地係咁買磁石
屋企d磁石已多到冇位貼喇
咩都買 總之香港冇又靚就買
行完minland 另一邊係好多人都會miss左嘅人像
呢d人像係用3D效果嚟砌架
現場睇好靚 相出到嚟已經唔同效果喇
睇完人像行返出嚟會見到佢
哇哈~~~~ chinese功夫
睇左一陣真人show 好美國校園feel
會問問題會同我地跳舞
另外一邊都係啱我地玩嘅地方
見到個門口咁cute就知for kids啦
呢度大把lego比小朋友玩
玩到我唔肯走
淨係呢部機都玩左十幾分鐘
呢邊睇d大人先明我唔明嘅野
所以我地skip左
玩埋呢個FING到暈又比人射到暈嘅GAME
又睇左佢地樂園成日催谷嘅一個4D SHOW
OK尺過不失
但同UNIVERSAL STUDIO個STUDIO TOUR爭好遠
行過一個好高嘅過山車
我好想玩呀 又夠高玩 (美國真係你肯玩就 得高度限制低到離譜)
玩完 真係幾驚 唔係sir落嚟嗰下
而係上面fing嚟fing去好驚
鏡頭一轉 就見到另一focus
埃及區 玩呢度其中一個必玩嘅game
同樣地 小朋友排隊排到悶悶地
可以入lego區砌lego
大人就繼續排
到喇
上車 我地做盜墓者喇
gogogo
裡面一d都唔驚
仲有好多得意lego仔tim
出嚟睇精品 好貴...
哈哈 媽咪搞搞震唔幫襯
我地做左盜相者...
張相嘅我地盜墓盜得幾認真
埃及區仲有大型嘅playground
見到呢個吹dee打阿叔就開心喇
因為我見到一好長嘅slide
拎麻布袋sir落嚟喇
玩左n咁多次
每次落嚟問媽咪可唔可以玩多次
佢都例牌 : 唔攰就玩law
行到差唔多尾站喇
好快會到返正門lu
好開心可以玩得晒
玩埋castle hill yeah!
成個童話國嘅感覺出左嚟
哇 哇 哇
城堡呀!!!!! 好靚呀!!!!!
玩legoland廣告必post嘅飛龍
條龍一出 我地又哇哇聲
好靚呀
mami又盜相....
shopping time
我係王子....
我又係公主啊
個背錦囊買左 好靚嘅粉紅色色啊
呢盒寶石靚到呢 好想成盒搬返屋企
本來想買嘅水晶心心鎖匙扣
但...太貴喇 媽咪唔批准
劍呢? 都唔比買
算數 出去再睇過


text:
2013年11月17日 星期日
16 nov 2013 相愛 5 年
嘻, 今日係我同老公相愛 5 年既日子
有時會覺得時間好快, 咁就 5 年喇?
有時又會覺得時間好慢, 乜宜家先 5 年咋
本身想同老公二人世界睇返個早場先接 juju 一齊慶祝
最後婆婆話唔得閒
所以早一晚接左 juju 返黎
第二朝早 - 7:xx am
俾 juju morning call
haha... 呢頂帽係前兩個月係 h & m 買架
果時買大左一個 size, 覺得佢會唔啱
今日拎返出黎
有 d 細囉
=.=""
仔, 原來你同我一樣係大頭一族!
100 days 時戴過既帽
wahaha
感覺大不同呀
8:xxam
同朋友仔一齊欣賞 barney's
食埋早餐
準備好午餐
出發 lu
今日我地去遠足
目的地係: 愉景灣
要搭車去只有幾條線
就係要去東涌/欣澳/機場
再唔係就要出中環轉船
我地屋企樓下有車到東涌, 所以揀左搭 DB01R
轉車又轉車之後, 個幾鐘終於到達
拍拖時話入愉景灣, 結左婚又話得閒入下愉景灣
大肚時又話得閒入愉景灣影下相
最終, 亞仔 1 歲 3 個月終於入到啦
不過我地完全無做功課
勁迷惘咁揀左間野食
原因係呢度既露天地方有梳化位
呢度有海風吹埋黎
確實係幾舒服
食物都唔錯
如果可以兩個人拍下拖, 傾下計都幾寫意

呢位小朋友見環境咁優美
飯都唔食, 要嘆奶
食完野, 再係大空地度暴走左一輪
入夜, 要返屋企喇
出到黎, 返屋企又太早
所以都係去左新城市行下
見到有 x'mas 既裝飾
又影下全家福先
最後係唔肚餓既情況下食左個輕盈沙律
返到屋企仲好精神
睇廣告睇到雙眼發光
16 nov 2013
我們相愛 5 週年
幸福的一天
訂閱: 張貼留言 (Atom)


text:
2013年6月21日 星期五
我又轉工啦﹗何苦呢?
命運同緣份呢樣野真係好奇妙,人總係覺得隔離飯香﹗
之前因為覺得機構的文化同發展方向好harsh同埋同我的理念有好大差異,帶黎左好多壓力同埋不開心,所以早一排好努力咁搵新工.
兜兜轉轉見左2份工,竟然第一份in的工隔左幾個月之後再contact 我,話有一個好近我屋企的offer 比我.
考慮到呢個機構可以每年加人工,工作時間又穩定,諗左個幾星期,終於都決定接受個offer.
不過去到原來係又一個新的世界,又同我之前做過的工作完全不同,心裡面真好難受.
畢左業幾年,去到又好似freshgrad一定,乜都唔識,經驗又用唔著,啲人又唔係咁好,機構規矩又多,真係想問一句,點做啊﹗
打從佢規定左唔比著牛仔褲,不比用手機,唔可以私用電腦同埋要食中心啲難食飯,我心裡就好想逃出呢個鬼地方.
不過今次我真係好認真咁反省自己,到底我係唔想接受,唔想學新野,定係我真係無法再喺呢一行工作.結論係,三者都有,一切只因能力和自尊問題.
我資質平庸就人所皆知,我自問我真係覺得自己學到呢到已經盡晒力,再落去會好痛苦,因為就算比我繼續喺度,我都只係習慣左,而唔係做得開心.至於自尊問題,我都幾驚人地覺得我無能,因為我自己都真係無能,做一兩年唔覺眼,但做多幾年就知道,我跟本進步唔到,與其比人話,我寧願摺埋.
而家反工真係好辛苦,不過我已經唔想諗以前有幾開心.因為以前的開心都係因為每日返工有我想見的朋友,有幫我解決難題的同事,有啲能力比我更低的同事黎墊底.呢啲野全部都係外在的,不是我的,而我有的,只係一個不思進取,想休閒過日子的自己.
我睇唔到自己條路要點行,我不斷問自己,人地話天生有才必有用,但係我的才能在哪呢?
我真係搵唔到啊,又點繼續向前行?要點先可以找到自己的路呢?
訂閱: 張貼留言 (Atom)


text:
今朝一早就開始係咁落雨,本來諗住去 Cataract Gorge 到行下,但係咁嘅天氣真係無可能做到D戶外活動喇,不過今日基本上其實都係得呢個行程啫,所以今日都可以好遲出發都無咩問題嘅~~
今日差不多9:30先去整早餐,不過咁啱就遇到尋日見到個Pair香港人啦,原來佢哋來咗 Tasmania 都係幾日咋,由 Cradle Mountain 個邊開始玩,然後就環島玩一轉,今日就係 Launceston 開始玩落去南面.係廚房到等爐用無嘢做就望下街,見到街到有架7人車停咗係 Inn 門口.我諗應該係包車去玩 Tasmania,D人又有D似台灣人喎~~
要去到差不多10點先有得用個爐,今朝諗住煮腸仔亞福同埋雞翼,攪到咁遲就唔整雞翼啦,淨係食腸仔加亞福就算啦~~食完嘢都重係到落緊雨喎,於是我哋就係房到Hae下先,見個咗一陣有無咩雨,就去 Launceston Casino喇.
呢間 Casino 又係同 Hobart 個間一樣有好多老虎機,不過就靚過Hobart個間好多,之後我哋就搵到有得玩21點嘅地方,不過要14:00先開始~~於是我哋就走人遲D先來過,臨走時見到呢到都有Buffet食喎,重要係 $29.9 ,重平過係 Hobart 個間,今日又係紀念日,所以我哋就決定今晚來呢到食Buffet慶祝啦...
之後我哋去咗附近嘅一個 Historic House 叫 Entally Estate ,呢個景點又係要收入場費,加上睇個外表又唔係咁吸引喎,所以我哋都係係外面睇咗一睇就走人啦~~然後我哋去咗 Seaport 到睇下,呢到係坐 Tamar River Cruise 嘅出發地方,同埋重有D食店係到,如果天氣好,其實呢個位都幾靚個喎...跟住我哋就去咗 Cataract Gorge 到睇睇,睇完都成點鐘啦,又係住宿到 Hae 下先出去.
Lunch 我哋又係去咗尋日食日本嘢個間到食,又係食 Lunch Bento ,今次就加埋個三文魚,今日去到有好多人,但係佢哋全部都係食手卷個喎 !! D三文魚魚生有點兒令人失望,唔係話唔好食,但係又唔係好大件,價錢重要唔平喎,$5得個5件咋~~唔抵~~
之後就係市中心入面行下睇下嘢,順便睇下有無D好嘅食店,行到返去Inn就開始落雨啦,又係住宿到Hae下先,諗住如果天氣好轉的話就出去行下D National Park,不過之後一直到無停過雨~~
我哋一直 Hae 到成 16:30 就出去個 Country Club 到,去到個 Country Club 入咗個 Casino 到玩同埋一陣食 Buffet~~個 Casino 唔係開咗好多地方,可能唔係好多人係到玩呱,得一張枱玩21點,而德國撲克就無開到,之後睇咗一陣就去搵下間食Buffet嘅餐廳.原先我哋以為係係地下入口個間到食添,原來係同 Casino 同一層嘅,間餐廳叫 Links,我哋入去訂咗位今晚食Buffet.之後就返去 Casino到繼續睇人玩 Black Jack啦,又研究下D骰仔係點玩~~差不多6點我哋就去食Buffet啦,呢次呢間D嘢食好食過係 Hobart 個間好多,重要係有海鮮沙律食添~~我哋係咁勁食個海鮮沙律,有蝦,青口,蟹肉,帶子同埋蝦仔,都幾好食.熱盤方面就無咁多款式同埋唔係咁好食,不過甜品都有好多款食,我哋不停咁食個
海鮮沙律連甜品都唔係食咗好多咋~~
食完之後就去返 Casino到,之後就去玩 American Roulette ,有個人係到扎骰仔,但係可以用電腦買幾多點嘅~~開頭我哋玩$20,開頭都係輸嘅,但最後贏咗$5,之後我哋就走人啦~~返到去個Inn到 Check Email 個時個館住個老婆話其實係佢老公攪錯咗,以為我哋俾咗租房錢,但係其實係未俾嘅~~於是乎我就落去俾錢啦~~
然後就Hae咗一陣就沖涼,今晚係最後一晚係 Tasmania 喇,聽日下午就要返香港啦.話咁快就玩咗十幾日,真係快~~好在間航空公司嘅罷工事件解決咗啫~~同埋希望聽日好天啦~~因為聽日我哋會去 Cataract Gorge 去行下啦...


text:
隊長增值服務
Sunday, July 27, 2014
白日夢想家(上)
呢幾日先后有兩位朋友和我討教樓市, 一位就係完全零概念希望了解上車係咩一回事,而另一位側有晒買樓經驗希望財務自由,不過係午夜夢迴之際,卻奇怪地覺得兩個人都有一絲的相同.
先講零概念的朋友,最近看到遠晴放賣,由於家人都係住港島東一帶,而亦三十出頭的佢亦勾起了開始要在人生展步,所以就問我意見.由於當時遠晴未出價單,所以我第一時間問佢的筆直同首期有幾多先,以及了解佢的上車步署.一講筆直之后,佢就話大約350-400萬左右,而首期大約係一成,即40萬左右啦.
一聽到呢個位,我個心已經覺得有D唔係咁計到條數,因為以我認識的呢位朋友,收入應該不高,但屋企應該算係小康家庭,我本來是以為佢屋企會比一百幾廿萬佢做首期,所以先諗350-400萬的樓,但如果只係40萬,我開始已經諗緊負擔問題,所以我就問佢你的人工介唔介意講一講比我聽?其實朋友間收入都係一個比較敏感的話題,不過佢都唔介意講比我知佢的收入係萬零蚊.去到呢個位,我已經忍唔住要問佢,我話其實你知唔知買350-400萬供9成要幾錢一個月的呢?佢話唔知,無計過啊,零概念咁,我完全覺得真係啤.
作為一個成日計數的Blogger,我同佢講先唔好講過壓力測試,即銀行借唔借錢比你的問題,就只係話呢家你搵呢條數,但係供350萬的樓咁講,係咁易都要供12000-13000蚊一個月左右,咁你點供啊?佢就話其實佢諗住同佢女朋友一齊供?呢下我就又要問佢我話你同你女朋友其實係咪已經認定先,咁一間你地有咩事,你一個人點頂啊啊?當然你出事你屋企人都唔會話睇住你死的(據我所知佢係大家族,咁一人一月出二三千都幫到佢),但係你未來30年真係唔停得做野喎?
去到呢個位,我感到呢位朋友比我打沉左並有小小唔係太奈煩,始終佢會覺得買樓可能係一件太煩的事,而仲要比我搞到佢諗的計劃全盤打消,心裡就始終有點不是味兒.不過我作為朋友,煩都要問埋個尾,我話其實你的人工唔好講呢家點供先,仲有兩個問題係關鍵的,就係第一,你諗住用邊個名買?因為你呢個人工就算你堅持話想供,銀行都唔會借比你.而另一個問題係,遠晴係咪真係350-400萬有貨,無人知喎?
供款方面,佢呢家原來又有新諗頭,就係用佢妹妹同埋佢女朋友聯名買?我其實開始越黎越摸不著頭腦佢諗乜,不過係呢個時候佢就識問番我要幾錢收入先借得到?咁我話總之個收入大約就要22000起就應該供得到12000-13000蚊的野啦,咁佢話因為佢妹妹收入較高,所以OK,而其實呢一刻我開始感到佢的耐性已經差唔多用完,所以我都廢事再深入探討單名上,同埋佢呢家又搞到阿妹影響佢阿妹自己將來買樓的問題,所以又係時候轉一轉話題.
我同佢講其實遠晴呢個單位,係港島東地鉄附近,我唔係好記得實呎幾多但萬四五蚊起步都唔係一件過份的事,即係你好大機會見到都應該係四球頭入場,除非佢有個別單位對住垃圾房之類又一樓,先可能會係賣到特別地平如350-400萬比你,不過比呢D單位你都係死路一條.再者,我諗個實用面積咁細,但你就買到咁高樓價,我就當你屋企人揼水比你買,你買左第時好大機會又係落后大市,而且你住個細單位真係要搬大D果時,你層樓又唔升得多,你個財富效應又無埋,仲要供到隻狗咁冒咁大風險,老老實實我真係唔建議.
相反,我話其實係早幾個月(大約2014年2-3月),即佢話買樓的第一次,我已經叫佢去睇下得寶或者沙田大圍呢堆,果時2.5m - 3m都仲有貨揀,你起碼供平二三千一個月,我感覺上其實都叫夾硬黎,但夾硬得黎起碼都叫夾硬到,相比而家我都唔知佢點計都點搞,而且只計及佢人工我真係覺得3.5M+的野唔駛諗,所以我還是建議佢去上述區份再搵搵.
可惜就算到呢一刻我已經說明左佢未必供得起(客氣地),但佢還是回贈一句佢想住番港島東,因為屋企人係呢邊,而佢又想住新樓,因為舊樓太殘又要裝修又隨時大維修咁,我已經知道呢個又係一個死局.當然我無可能一句劈埋去就話你無咁大個頭就唔好帶咁大頂帽,不過正正我就覺得呢件事發生緊.
我作最后衝刺講就算我人工比佢高,樓市上賺錢都比佢多,屋企人住港島的我,一样搬入去元朗住兩年,而我相信你好大機會叫你住元朗你會一口拒絕,但兩年后情況好了,我一样搬番出九龍,都叫做搬近番市區,其實有時有D野都係要捱一捱,我比你相對有能力都走唔甩,你都可能要諗一諗係咪要搬去平小小的地方住下先.可惜去到呢個位,耐性已經用盡,我亦唔好意思再講.
幾日后,一個whatsapp傳黎,一張遠晴的價單,一個喊的emoticon,相信呢個option是行不通的了,而究竟佢諗唔諗得通,就要靠佢自己了.
2 comments:


text:
我阿婆以前唔肯戴助聽器.老媽同佢配最新嘅,因為加拿大唔使錢.但係阿婆聾太耐,啲聲太靚,聽到佢好唔舒服.於是唔用.老媽話個助聽器好貴㗎,迫佢用.阿 婆就話你退咗佢,然後以後都唔敢再要.但係佢就成日「吓吓吓 ⋯ 都唔知你哋講乜」攪到個個都好紋!我番加拿大時探討過呢個問題.我問佢你淨戴著睇電視吖!佢話唔舒服.我問佢點唔舒服.佢話好嘈.我話較細聲啲.佢做比我 睇:
鈎响耳仔嘅助聽器,開關大細聲都放晒响果到.新型號 digital 教聲量可以教得好細緻.但係聾咗好一段日子嘅人,負責聽嘢嘅工能慢慢失去咗 selectively pick up important data 嘅能力.所以,一開始戴時乜 Q 聲都 pick up 晒,鬼殺咁嘈!醫生一定會教佢哋每日戴一陣,戴吓長啲時間,戴吓又長啲時間去 train up 番隻耳.不過個新型助聽器教聲量個制係好 fine 嘅動作先得.老人家已經做唔到 fine tuning 嘅動作.於是一係教到聽唔到,一係扭到去吱吱叫.非常唔舒服!我自已試過.於是我上網搵.Siemens 出嘅一隻超級舊款機:心口一個接收器,插著耳筒.老人家可以睇著嚟教聲量,甚至用接收器隊埋去電視到收好啲.好自主.用AAA電.戴著似 iPod.成功令我貪靚嘅阿婆戴!我有時對著佢部接收器細細聲講嘢,行街好多人見到都走埋嚟問邊到買.


text:
2015年2月27日 星期五
27 FEB 2015 24-30 個月成長誌
嘻~~ 懶到出汗既 JU 媽又出動啦
成長誌已由 1 個月 >> 3 個月
今次已經事隔半年
哈哈哈哈
入正題!
2 歲開始
基本上 JUJU 都跟我地食大人野 lu
無錯,,,我都認我懶既
不過 2 歲都 OK 啦
鍾意飲茶食燒賣
開頭我地會夾起 D 蝦唔俾佢食
到宜家佢會成粒食
最鍾意食水果
士多啤梨 / 車厘子 / 蘋果 / 橙
都係至愛
鍾意食零食多過正餐
無計,,,,屋企人多
每個返到屋企都會搵下餅食
所以佢都會痴埋一齊食
正餐
鍾意食粉/面
多數都係 6 點零 7 點俾佢食左先
晚餐又會再同我地坐埋檯食
近兩個月鍾意將 D 餸夾來夾去
講左好多次都唔聽
我都無眼睇
唯有屢敗屢勸
有時佢真係好唔聽話, 會罰佢無得埋檯食飯
比媽媽大膽
鍾意小動物
每次係街見到狗仔都會話想摸
不過我地好少俾佢係街摸人地既狗仔
一黎怕人地唔鍾意
二黎都怕有菌
呢隻係 JU 姑媽領養既 NICK NICK
JUJU 好鍾意佢
不過 JUMA 就好驚死
唔敢接近佢
JUJU 叻過我好多
可以摸佢
扮有型!
有期成日插袋
好攪笑
唔知佢係邊度學返黎
HAHAAHAHA
姣!
每次讚佢好靚呀
佢都會好自滿咁笑
有時仲會衝去照鏡
好鍾意好鍾意跳舞
有時我地都會開 YOU TUBE 俾佢
睇迪士尼既 "DREAM ALONG"
佢會跟住跳舞
有 D 舞步都跟得幾足架
嘻~~ 唔記得呢個玩具係點黎既
但係一開出黎佢已經知道係熨衫
我地拎左佢自己條褲出黎俾佢玩
佢又扮得幾似架喎
睇書
暫時都仲 OK
JUMA JUBA 本身唔係愛書之人
所以都無望過佢會鍾意睇書 / 讀書
有時佢會自己拎本書出黎叫我地講故事
遲下應該會安排個 READING TIME 俾我地一家三口齊齊睇書
希望......可以啦
鍾意畫畫
雖然係鬼畫符
不過每次佢都主動話要畫架
仲會指示我地畫邊個邊個
問佢似唔似, 佢會答"好似呀"
冧到我地暈左咁滯
返左第一個全英文 PG
佢係班內又係最大既
算係最有反應
開頭會比較抗拒
試過爸爸要走佢又扭計喊話要走
不過上左幾堂,,,,適應左又 OK 喎
雖然未至於完全明白晒老師講咩
但都叫做唔抗拒
本身上完 8 堂想佢自己一個人上下堂
不過時間又好似長左 D (自己上 2.5HRS)
JUJU 無返 N 班
我唔想見到佢喊到拆天個樣呀
同左佢講會做哥哥啦
唔知佢明唔明白
有時會話分玩具俾細細玩 (係咁塞落我個肚度)
有時又會錫下我個肚
有時又會對住我個肚話: "我好鍾意你呀"
哈哈...聽落好冧呀呵
有時我地會問佢可唔可以 SHARE xxx 俾細細
佢會話唔得!!
希望細細出黎之後
佢可以有大哥哥本色啦
貪玩 JU
大人做乜佢又要做一次先心息
所以唔可以係佢面前做衰野
真係一次都唔可以!!
講野都要好小心
佢成日都會出奇不意地講 D 我地平常既口頭嬋
完成左兩次 K 班 INTERVIEW
我覺得佢表現好 OK 呀
其實叻唔叻唔緊要
最緊要係對人有禮貌
帶佢出街真係要好有精力先得
JUMA 個肚籮咁大
真係追佢唔到
係安全環境下都會俾佢自由活動
會同佢講係街有車車, 就要拖實
呢句說話都 8 成 WORK 既
有 2 成時間佢會係咁想 FING 開我地既手
咁我地就要出絕招: "抱起佢"
平日係屋企, 婆婆唔係屋企佢就會好快訓到
但如果當日婆婆留係度
佢就會痴住婆婆唔肯訓晏覺
小朋友黎講, 佢都算夜訓
十點幾十一點先訓架佢
第二朝就 8-9 點起身
嘻~ 我地 UPGRADE 左迪迪尼既銀咭
入左幾次啦
佢好鍾意去迪士尼
有時見到路牌有個 MICKEY 頭
就會問我地: "我地去迪士尼好唔好呀?"
獻出左第一次做花仔啦
表現都 OK
因為有糖糖食
哈~
MARCH IN 完個個都話佢叻仔
其實果段路 100 米都無
不過對於 2 歲既佢黎講
熄晒燈無怯場都真係幾叻架喇
TROUBLE 2 既佢
會對影相好抗拒
有時叫佢企定影真係好有難度
有時仲會話唔影添
所以好多時 D 相佢係無望鏡的
祐祐 B 係 JUMA 好姊妹既 BB
係細細出世前做定個實習先
見左兩次祐祐 B
JUJU 都唔算係好粗魯, 可以接受
希望你對細細都係咁啦
最愛既玩具仍然係車
返我地度一定要砌火車軌
由要求我地砌,,,,到宜家可以自己騻埋一條又一條既路軌
(當然佢只可以砌到直線,,,,條路軌係無盡頭既)
JUMA 真係覺得好神奇
見住佢大得咁快,,,,又好唔捨得
好大既膽
企左上公公既膞頭度都面不改容
有可能係佢太細未識驚
亦有可能係由細訓練到大
HAHAHAHA
今年賀誕你去表演啦
好
JUJU 半年成長誌
~~ 完 ~~
訂閱: 文章 (Atom)


text:
7 JUN 2012
Vero Chocolates
電話 : 2559 5882
Vero chocolate既位置都真係算難搵,一黎位置已算唔太方便,係演藝學院對面,二黎係搵到個位都唔知係邊,原來要行上一條小小既樓梯先到,係頭去,如果係灣仔中心地帶行到黎呢度都已經身水身汗
入到去環境同外面都幾唔同,入面環境幾優雅,仲有幾個好特別既朱古力擺設,有一個半開放式既餅房,坐既係一張張既圓枱.好適合靜靜既享受一個下午,出面既風景亦很優美
點左最出名既熱朱古力,同一條朱古力榛子條
兩樣野既外表都真係無批評,靚到好似藝術品
特別係杯熱朱古力(Signature Dark Chocolate 70%),面有一層微溶既朱古力,上面有vero字樣既花紋,呢杯熱朱古力真係熱+朱古力,真係好似飲緊一杯用溶左朱古力整既,係我飲過濃度最高既朱古力熱飲,但最唔鐘意既係呢杯熱飲帶微酸,飲落差少少
朱古力榛子條(Chuao Caramel):好食係算幾ok,但索價太高,唔係好值,講緊係六十蚊,就算五星酒店賣既都係講緊四十幾蚊咋喎
店員服務都幾殷勤,成日都湛水
總括黎講,呢度環境很寫意,熱朱古力很特別,但食物甜品就一般,索價略高,但可以一試
P.S 店員係講英文架,逢星期一休息


text:
08 January 2012
越南,柬埔寨 2011-12-25to2012-01-04 - Part.01(25Dec)
就著請4日假放11日既原因,就自己一條友去越南加柬埔寨,planning時間唔算多,12月去9月底先開始攪,因係聖誕假,機票除左貴少少外就極難book,搵左幾間agnet都爆晒(由越南過暹粒既位幾日都爆晒,要搵人幫手先攪到,仲要比原定既日子遲左幾日,真係爭d攪唔成)
25號搭早機到胡志明已經係10點幾,因事前做左功課(除左機票,GH同tuktuk driver外,其實其他野都係出發前2個星期左右先開始睇),知道越南既的士唔可以立亂搭,好多都係呃人的,落機羅好行李係咁易唱左30蚊(1USD=20566VN inc svc)用黎旁身後就無視晒所有係門口拉客既人一路行去遠少少既domestic果邊搵車,搵岩的士公司後問價,8蚊!比本身預既10蚊仲平,所以就上左車,去到范老五附近既GH已經11點幾,住既係Duc Vuong Hotel,18蚊晚包早餐晚餐,環境比想像中好,仲因冇房upgrade由Mini Single去standard,但本身話包晚飯就cancel,同笑得好甜既靚女reception講左輪,佢offer左一日比我,所以就ok啦,基本上除左慳錢之外就係聽講依間野offer既dinner唔錯,所以要爭取食番餐
上到房原來係頂樓,心諗大獲了,外面就係花園同bar,雖然眼睇好靚,夜晚攪party我就會嘈死了,第日仲諗住join local tour去湄公河睇野,7點要到門口!!!
anyway,settle好野後就快快手去左一間比較出名既旅行社the sinh tourist報名,15蚊Cai Be Vinh Long 1day tour包車包lunch由7點玩到6點番范老五,算ok了
攪掂報名就去左第1站豪仕坊,依度係一個fd既推介,某情度我比多幾舊去埋越南都係因想去睇睇d舊野,就搭車去,依度係完全冇遊客既地方,我第1次親身體驗到車來車往完全過唔到馬路既情況,雖則我係香港已經成日亂過馬路,但依度既電單車實在太多,無從入手,所以就只好野野跟人過,方法原來係無視d車佢地會自行finetune行人既步速同方去,真係大開眼界
去左豪仕坊,係一般人家住既地方,雖然格局幾舊下但已油過晒所以比想像中公整,唔算太特別
之後行左去話遠唔遠話近唔近既Pho Le(錦麗牛肉河粉)食越南生牛河,去到都唔係好識講不過好彩一早影低左想食咩,show比伙記睇就有得食,嗌左個牛圓生牛河,台面有一大盤配菜同辣椒青檸等等,整體黎講辣辣地又夠味道,加埋飲野68000VN幾好食但其實唔算平
食飽後去左平西市場(Cho Binh Tay),去到有番少少遊客,入到去個頂幾特別,個market幾舊下而且好大好多貨本地人又多條路又窄,雖然好多鋪都已經關左但市場外就非常熱鬧,我最中意睇當地人既街市,充滿活力而且夠地道
見時間尚早,係market附近求其搵左間路邊茶檔飲下出名既越南咖啡(約2-3千vn),雖然知道d水可能個肚會頂唔順,但一時唔記得叫佢唔要冰唔要糖,算了照飲,有藥應該唔死得的,不過佢地真係中意偏甜,雖然我一直都唔食甜野但人去左外地就要適應當地人既習慣,所以照飲但其實都幾ok,d咖啡好好飲
坐多陣就番GH沖過涼食dinner,因之前睇過夜晚都幾雜所以冇諗住出夜街,但番到去沖過涼後落到canteen先知道要5點落order先有得食,算了,出去食,橫掂眼見條街又唔係咁靜而且好多人行黎行去仲有好多小食檔,出左去睇左陣又係食當地人既野(因飲左街邊ice coffee冇事所以就開始亂食野,如果有得揀,我最中意當地人食咩我就食咩,其實唔太中意遊客感太多既餐廳),係路邊指手畫腳食左個蛋加唔知咩肉同埋雞比既飯,因加左雞比所以就貴左少少,5萬vn,但幾好食,怪不知多當地人食,又飲左鮮榨庶汁(5千),但都係落糖,好飲但偏甜
係范老五同公園附近行左陣,可能冇咁發達既國家,市民好多時會去行下公園,所以都見d市民行黎行去又或者坐下涼下又見到有人玩踢毽,好利害咁,坐左陣睇左陣就番酒店了,因第日要6點9前到旅行社要早訓,番到去果然不出我所料,好嘈,出面係咁聖誕歌同有人行黎行去講野,攪到要戴住mp3個耳塞訓,嗯

Photo Link <<<<<<<<<<<<<<<<<
No comments:
Subscribe to: Post Comments (Atom)


text:
由於上次艾菲無答實到底會喺QE生還是仁安生,所以醫生就安排艾菲喺34W嘅時候去覆一次診,然後早一星期又收到QE電話,通知姑娘想喺艾菲見醫生前,安排一次單獨傾談講返有關餵人奶嘅事,要艾菲早少少去登記.
試過上次等到頸都長嘅經歷,艾菲今次無叫米高陪診,照例去到就自己埋位驗小便,量血壓同磅重, 然後乖乖坐喺長凳到呆坐呆等,然後個幾鐘後終於聽到叫名有份入健康教育室,今次姑娘主講嘅topic就係一早預告嘅餵人奶.
艾菲真心好鐘意QE對餵人奶嘅支持同熱心,短短十幾分鐘嘅講解入面,姑娘大概教咗餵人奶姿勢,點樣引BB打開口點樣擠出來都有教,又教媽媽點樣分BB食得夠唔夠,雖則艾菲上一胎都餵過,聽完之後絕對有溫故知新嘅感覺.
之後姑娘就逐一叫名出去傾返對餵人奶嘅疑問,在艾菲來講最重要當然係問點預防乳腺炎,姑娘好好心機咁問返艾菲上一胎嘅失敗經驗,再分析返點樣可以解決當中嘅問題,姑娘聽完艾菲個case都笑艾菲太勤力,亦指佢哋嘅宣傳同教育多數係針對窮媽媽,所以艾菲呢個富媽媽當年新手咩都唔識照做就中晒招(例如不停熱敷同不停泵).
綜合返姑娘嘅意見係艾菲本身已經多奶,所以今次生完之後切忌勤力泵,餵完即凍敷谷都唔好特別泵出來,等大腦自行調節返個奶量,足夠就好唔使貪心,亦提醒艾菲到時要勤力換乳墊同胸圍,因為細菌最鐘意有營養嘅人奶,萬一唔小心畀BB咬損少少,咁啱D乳墊或胸圍又唔乾淨,就會畀D細菌有機可剩﹗
而姑娘亦好好咁介紹咗佢哋嘅母乳育嬰診所畀艾菲,佢話呢到有全港最好嘅母乳專家「咩胸都搞得掂」,到時有咩搞唔掂打電話過去約就OK,就算唔係QE生都可以照去(係for全港媽媽),完全解決咗艾菲當年搵醫生只係識開抗生素畀你打細菌,去到健康院姑娘又未必得閒幫你通,或者教D方法試完都唔work,搞到你唔知點算嘅無助.
咁當然啦,姑娘都話艾菲有過咁慘痛嘅經驗,今次一定會好小心好小心,有咩風吹草動就即時醒水知要點做,宜家只求BB豆豬出世後,能夠好好同艾菲配合成為最佳拍檔,佢肯乖乖埋身飲奶艾菲以後出街就可以一條餵奶巾走天涯啦﹗ 嘻...
見完姑娘出來已經十二點半,好神奇地大堂D人轉眼就走得七七八八(差不多到食飯時間效率特別高),然後等咗唔使五分鐘已經叫名到艾菲入房見醫生,今次係個年紀大少少嘅女醫生,但相對上次個後生女醫生,態度真係nice好多,至少笑容滿面又會主動講早晨先啦,然後佢摸吓艾菲個肚就話胎位適中,再聽心跳話BB豆豬一切正常.
做完基本檢查艾菲就落返床埋位同醫生傾,佢最關注當然係艾菲決定去邊到生,今次艾菲都好firm咁同佢講會去仁安開刀,然後佢就話宜家BB一切正常,下次可以去健康院檢查順便做埋B鏈,但艾菲個file唔係即close嘅,如果期間真係有咩緊急事,艾菲都可以拎住之前張入院卡直接去QE婦產科入院.
見完醫生,醫生就畀晒成個排板艾菲,再拎過隔離護士房揀健康院同約期,咁既然要返健康院,艾菲當然揀返自己區嘅健康院啦,至少唔使再舟車勞動先嘛,然後約好37W過去,根據經驗B鏈結果有問題的話應該幾日就知,而且艾菲遲一星期都入院開刀,反正BB豆豬都唔會經產道出世,個結果其實都唔多重要啦﹗


text:
2015年5月31日 星期日
幫諵b剪髮
諵b頭髮一向唔多又薄
由細到大都由佢自由生長
最多見髮尾同耳仔位置長左幫佢修一修
前面執蔭更加唔敢郁佢
之前都諗過帶佢去髮型屋剪
一黎唔知邊度有專幫小朋友剪的salon
二黎剪一剪百幾蚊好似唔抵
所以都係自己動手
早排係fb見到呢部剪髮機好似好受歡迎
又話可以剪到自然髮型
心思思買左部返黎
尋晚試用真係幾易操作
可以剪到齊腳或碎腳效果
雖然係碎腳效果,但都係偏向齊齊地
見用得幾順手膽粗粗剪埋諵b前面啲陰
點知重手左
變左薯嘜頭
屋企人安慰我話係每個小朋友必經階段
下次都係小心啲慢慢剪 haha
2015年5月4日 星期一
諵b 19-20個月
18個半月時返左健康院
姑娘話發展好OK
4歲先要再返去喇!
高: 自己度86cm
重: 10.46kg
keep住做中碼b, 最緊要健康
大小肌肉發展
已經可以跑
平日去公園最鍾意追雀仔
行樓梯如果唔太高的梯級可以唔使扶
sir滑梯,爬高爬低都無問題
說話發展
基本上大人講咩佢都跟到口水尾
有時真係好搞笑架~
當然大人衝口而出講左d唔太好的說話佢都有跟啦
例如果日老公講: 作死你喇
諵b即刻跟佢口水尾
真係要小心說話呀!
平日睇書睇得多生果,動物
好多佢都認得
我地多數中英都講一次
佢會揀容易d果個發音黎跟
大部分都係講番中文
食方面好鍾意有咬感的食物
鍾意食肉
菜要食爽口例如生菜,菜芯莖部
咩都食, 食飯好左
前排食幾啖就唔肯食
而家可以食番一碗
我地都俾佢食大人野
出去食野會過水
唔太重味或咸都會俾佢試
破例咬漢堡包
識得叫poo poo
未識講wee wee
我都唔急, 等佢再ready多d先
想買個廁板等佢學係廁所poo poo
愛上巧虎
每日都要睇一次DVD
一話睇巧虎咩都得
亦係媽媽我難得的free time
我遲左訂, 好多巧虎教既野佢已經識
不過可以靠巧虎加深佢印象或者改善佢的認知
我都贊成訂架~
近來成日扭計要玩
夠鐘瞓覺都不停話要落床
「要玩呀,要睇書呀...」
越黎越心野
又識發忟憎扭計
一發脾氣仲學識講打媽媽
我地覺得佢某程度係貪得意
而家一講就俾我地罰企同要say sorry
慢慢都有d改善
近來鍾意玩樂器
睇peppa pig後學識彈琴
丈公又俾佢睇彈琴video
對手成日扮彈琴咁
自從流感高峰期停左返pg
Mama順理成章試下報音樂pg
音樂pg選擇唔多
搵左柏斯或通利二選一
近屋企係重要考慮之一
最後等到同區通利開班就報左名
5月尾夠人先開班
預左都未必有用
志在上下堂玩下
之前去公園會因為其他小朋友玩同一樣野推人或者唔俾人玩
而家學識左排隊等候
見其他小朋友玩緊會企係後面排隊
如果自己玩緊時其他小朋友埋黎
佢都有d防衛意識但起碼無推人
咁樣都係好事, 起碼唔會俾人蝦但又唔好蝦人XD
之前好怕佢變左果D打人爭野玩的小朋友
而家見佢學識排隊真係好感恩 haha
訂閱: 文章 (Atom)


text:
前幾肥仔已話今晚去肥阿哥果邊食飯,老公嚟到就話:「唔知係咪訓〝禮〞頸?」,仲話比我知頸後對下脊骨2邊痛,但我都未試過,所以唔知.我話幫佢按幾下又話唔駛,仲好慳返.
今晚叫〝元綠〞壽司外賣,本來又係煮烏冬,但肥阿哥唔想食,咁又係我地差不多次次唔係炒烏冬就湯烏冬吃得多都厭喇!我地未睇完〝古靈精探〞就閃,因為阿B眼訓.
回到去老公又話左邊條頸和肩頸個凹位好痛又擰唔到去右邊,咁我就知佢咩事喇!你應該唔係訓〝禮〞頸我日日都係咁,幫佢按又話唔駛,我話不知有幾多人恨都恨唔到丫!
以前係屋企住日日都有幫肥仔按,不過佢D肉又實又厚,而家按一陣我2隻手指公就會有好似想甩既感覺,基於這原因和有時自己本身都好痛,所以推左,但我都知佢返工要搬野辛苦有時都會幫佢按.
仲有以前間中都有幫朋友,同事按下,佢地舒服到差D訓著個個都讚我架!你都唔識貨,我都不知幾想成日有人可以幫我按.
老公聽完後去洗白白,唔知係咪經過我狂〝Sale自己〞後,洗白白後叫我等佢洗埋個厠所就幫佢按.
我只不過出左3,4成力老公已話我大力,基本上我好似係佢表面掠過咁咋!按到背脊位置又話痕閃嚟閃去,有時又話痛叫我細力D.我按佢條頸非常崩緊,於是我就彈佢條筋,佢話痛係我意料中事,但彈左會舒服D.老公話睡前都要貼返一張細膏布訓.
今日我執左屋,但唔知放假回去會唔會又亂晒呢?


text:
Joey Tang:Make Up Artist
服務詳情
評語 提交評語
化妝我搵咗Joey Tang,係喺Facebook搵到佢.當初都係睇吓佢post嘅嘢同埋問吓我先生意見,之後email佢問佢價錢,見唔算好貴就去咗試妝喇.
當時就冇諗住搵佢嘅,係打算搵埋影婚紗相嗰位化妝師化埋big day,點知turn out麻麻哋,最後就搵咗Joey Tang條team入面嘅Christine.
本身佢淨係化我奶奶,另外我叫咗個相熟嘅朋友幫我媽媽同埋啲姊妹化,佢都係比較初學,但係到晏晝我媽媽個妝就開始dup,個頭又塌咗,Christine就唔收錢offer幫佢再整過,又主動幫我哥哥gel頭,真係非常之好,啲妝又化得好靚,連朋友都大讚,所以相對都係好超值.
7000
我搵化妝搵咗好耐,上網睇咗好多都唔啱,因為我唔鐘意好浮誇嘅妝,所以好難搵到啱心水嘅化妝師.咁啱去朋友婚宴見到新娘嘅妝幾靚,係清清哋嘅淡妝,所以就決定搵佢嘅化妝師Joey.
之後去咗搵Joey幫我試妝,試咗三個妝,包括早妝晚妝同埋證婚嘅妝,又有髮型師Shermine幫我set埋頭,試完之後好滿意,所以都決定咗用佢哋,亦免埋試妝費.之後睇返當日試妝啲相,覺得上鏡嘅話個妝好似太濃,於是就同佢講返呢個問題.佢同我解釋返化濃少少係台上面會好睇啲,而且影相望落係會比實際濃,雖然佢係咁講,但bigday嗰日都有聽我意見化返淡啲.而且結婚之前仲可以試多一次妝,唔洗錢,十分貼心!呢個價錢係包括全日,再加埋雙方母親嘅妝容,姊妹方面係另一個化妝師負責,大概300蚊一個人.
佢份人好要求完美,人又細心,亦好專業,將我唔太好嘅皮膚修飾得好好.而且,佢會因應我皮膚嘅狀況去決定補妝定重新化妝,臨完場嗰陣佢見我皮膚有啲乾,所以就幫我落妝再化,呢點睇得出佢好力求完美,想所有嘢都做到最好.不過佢就一定要我戴假眼睫毛,但我其實唔鐘意,同埋覺得比較浮誇,但佢就好堅持,話如果唔戴嘅話影相對眼會唔夠神,最後都有聽佢講戴咗.
11000


text:
今日依然都係世博遊,不過主要都係行啲國家館. 因為琴日唔係點駛排隊,心諗今日都應該好似琴日咁順利.
好可惜,我實在太天真嘞!
如果琴日所遇到的叫兇狠,咁今日嗰啲就簡直係野獸.
食咗個以為好OK o既早餐之後就出發,結果我未到行程O既3分1就有少少餓嘞.
相比琴日,今日要去Zone C o既長清北路站就已經多咗好多人,連地鐵都逼到死咁滯.
真係幾經幸苦終到Zone C o既入口,等咗一個鐘度就入去嘞!
首先我哋去咗完全無人入去o既白俄羅斯館
同俄羅斯館一樣都係好色彩繽紛,不過入面介紹白俄羅斯o既短片,真係覺得呢個國家好似無乜生產力.
途經破產o既冰島館都係Close咗!
咁我哋就去另一個有經濟問題o既國家館:希臘館
入面其實同埃及館一樣,都係有啲展品講述吓一啲古文明,但唔同o既係希臘館都有介紹現代科技o既一面.
另外,佢仲免費派發傳統小食:一杯有濃厚奶油味o既飯.味道我覺得可以接受,朋友話唔太識欣賞,我哋都有食哂.
但我哋眼見好多同胞爭先恐後咁去搶小食,然後食唔夠兩口就當住人家面前丟咗去.
真係覺得有無搞錯呀!
人家嗰個係傳統食物,你哋唔去了解下就去搶都算,仲要唔識尊重人咁丟咗去,真係離譜.
眼見垃圾筒入面有咁多食物,真係好浪費同好核突囉!
接住我哋去咗丹麥館
入得丹麥館就梗係望下美人魚像啦!人哋山長水又遠咁送過嚟.
經過過咁多個館,我都明白佢哋點解一定要將佢哋o既國寶用膠板圍住,俾人遠距離咁欣賞,如果唔係一定俾啲同胞們煎皮拆骨都似!
事實上,丹麥館入面都算係一個比較好行o既館,雖然條路係一直上斜,但都行得舒服之餘,又可以睇到其他展品,亦可以望到個美人魚像.
而天台就更加好風景好涼爽添啦
丹麥館之後係土耳其館
聽人講話土耳其館好受歡迎,咁我哋都去睇一睇啦!
其實佢入面都係講下巴爾幹半島o既歷史同文化,就同希臘館,埃及館o既形式差唔多.
不過如果有讀過History都知巴爾幹半島呢個受災受難o既地區到而家呢一刻都未消失,就深深感到造物主o既偉大同慈愛.
跟住o既係瑞典館,一個所有人都話係IKEA o既展館.
無錯入面真係好IKEA,但人家係國寶嚟o架,唔放呢個點得呀!
不過最令我有印象o既係其實瑞典本身係一個比香港仲要污染嚴重幾千倍o既國家.
但佢哋政府決定要實施環保,減少污染,再加上人民o既支持,響應及積極參與,願意改變原有o既生活模式,重新去接受同保護自己國家呢種態度同心情,我諗唔止香港,應該係全世界人都應該學習o既!
館入面可以深深感受到國家經過佢哋啲人民共同努力下,建設咗一個好o既習慣同環境俾佢哋o既下一代.
你真係會受感動o架!
然後我哋就去咗奧地利館
奧地利館都係一啲相加展板,佢哋o既弦樂表演又未到時間,紀念品部都係啲莫札特o既物品,又貴又唔抵,所以我哋都係入去睇咗兩眼就走.
再跟住就係俄羅斯館嘞
一嚟到就已經要排好長o既隊,好彩都係排大約40分鐘.
但因為真係不停有人打尖插隊,佢哋細路仔策略真係驚嚇到無朋友呀!
結果我差唔多排咗一個鐘先入到去,真係好彩只係遲咗20分鐘咋!
俄羅斯館入面童話色彩好濃厚,佢哋想表達未來在下一代之手,所以到處表現到小朋友無限o既創意同意念.
離開Zone C之前,我哋都入咗愛爾蘭館
呢個館本來無諗住入o架,但見無人未入去睇下囉!
成個館都好似一個玻璃屋設計,喺唔同o既音樂同自然光帶動下,你會有平和但又有活力既感覺!
其中佢o既一個展品仲展出愛爾蘭o既傑出人物,大部份都係同藝術有關o既,好似Enya,Boyzone,The Corrs,Westlife,Colin Farrell.
離開Zone C之前,途經一啲國家館,同埋見到香港o既代表:美心快餐!
進入Zone A 之前,我哋要食Lunch叉叉電先.
Zone A係亞洲國家區,亦都係最多人o既地方!
淨係中國館已經夠話題性啦!
但因為我哋一早已經知道中國館同香港館係註定入唔到,所以我哋就去咗排朋友o既選擇:日本館!
而呢個館亦我哋喺咁多個館入面排隊排得最耐又最多人打尖插隊o既一個館!
喺排隊期間佢哋不停咁推我哋,又用手嚟頂住前面啦!結果我條腰俾佢哋又推又頂咁整到鬼死咁痛,仲有少少伸唔成直添呀!
結果我喺條腰好唔舒服o既情況下,未睇哂成個館就決定走人!
唉,排咗幾個鐘,睇唔夠20分鐘就頂唔順,真係浪費哂啲腳力呀!
其實喺排隊嗰時,都發生咗小插曲o架!
話說我見啲人又推又頂咁,我都試過讓排喺我後面嗰班阿嬋阿叔行先,反正我又唔係無得睇!
但佢哋好似好驚奇咁同我講話唔係想打尖,咁我咪話你推到我又整到我,不如我讓你先啦,反正我又唔係無得入!
結果嗰個人好奇怪咁問我係咪唔想睇,唔想睇就唔好排隊!
我朋友見到咁都忍唔住話,係因為佢哋不停咁頂到我搞到我唔舒服,咁既然我哋兩個又唔係入唔到去,而佢哋又咁心急,咁我哋讓佢哋行先,費事整到我條腰愈來愈痛啦!
點知班阿嬋阿叔仲聲大大咁話排隊梗係咁o架啦.
呢個時候,前面不遠處有個疑似香港人話,香港唔係咁o架!個個都好守秩序排隊,唔似得呢到!佢仲話佢見到好多人打咗我尖,插咗我隊我都無出聲,係因為佢哋整到我先出聲.
原來呢位疑似香港人一直都排喺我前面,但行行吓就見到我同佢之間已經多咗10幾20人!不過佢見唔關佢事就無出聲,但見到班阿嬋阿叔出聲話我就忍唔住,仲叫我哋企返佢後面咁話.
嗰時我同朋友都呆咗咁企喺度,都唔知好無行過去,又突然間後排又有幾個疑似香港人叫我哋都係行返上前啦!
我同朋友你眼望我眼咁就決定行返上前,但竟然無人出聲!連嗰班阿嬋阿叔,甚至之前打咗尖o既人都無出聲,俾我哋行返上前面!
所以話呢,同胞們真係好奇怪o架!
所以我哋決定盡快去我哋仲未踏足過o既Zone B!
喺去Zone B o既途中,我哋見到台灣館個大天燈,真係好靚呀!
我諗出面會靚過入面囉!
去到Zone B,我哋見澳洲館好似無乜人,又好似話仲有1個鐘頭就Close嘞,所以我哋就嗱嗱臨咁走入去!
除咗Qantas,樹熊袋鼠之外,澳洲館仲有個短劇話俾大家知由土著,到歐洲人移民嚟澳洲,再然後發展演變成為今日大家所熟識o既澳洲.
個短劇真係幾好睇,可以睇到澳洲歷史o既簡單介紹,啲公仔及特效燈光都好靚.
澳洲館後就到咗地球生命館參觀.
呢個館又係無人o架,但入面啲嘢又係好睇喎!
參觀o既尾段係去到一個好似太空館天象廳o既地方睇短片,你可以瞓喺地下睇,或者坐喺度,適隨尊便!
我同朋友行咗咁多路,見到有個咁大o既地方可以坐吓抖吓又睇吓,當然唔放過啦!
然後我都影咗有啲館o既相後就返去Zone C嘞!
點解要返去Zone C?因為我哋想睇吓有咩館係無乜人o既咪入去行吓囉,特別係我想入o既瑞士館.
結果當我哋去到Zone C嗰時,瑞士館已經Close咗嘞!唉,算啦,註定我哋無綠嘞!
咁我哋又見到荷蘭館無乜人,咁我哋就決定入去睇睇嘞!
荷蘭o既設計係露天o既,好似個遊樂場咁!唔睇都唔記得梵高同Miffy係荷蘭o既添!
參觀完荷蘭館之後,我哋都決定走嘞!嗰時已經10點,離閉館仲有半個鐘度.
我同朋友都唔想同人逼,所以決定早少少走!
嘩!今日仲勁過琴日,由9點行到10點,對腳真係唔係自己嘞!
經過呢兩日o既世博遊,我除咗攰之後,真係見識到同胞們o既文化,真係勁度你接受唔到!
有時我都唔係特登歧視佢哋,但文化差距始終都差好多好遠.
老爹話佢哋啲人民質素俾多廿年佢都未必改到.連一個咁愛國o既人都可以咁講,你都咪話呀!
而世博真係一個好好o既機會俾人認識呢個世界,雖然只係連皮毛都唔及,但都好過井底過井底蛙!
對一個讀Event Management o既學生嚟講,呢次經驗都真係獲益良多呀!


text:
首先,如果想睇完整介紹,記得睇埋上面條片啊!
今日要同大家介紹嘅地方就係連地道東京上班族都會推薦,有美食得嚟仲係搭訕成功率最高嘅地方:惠比壽橫丁
!
▼喺呢個惠比壽橫丁入面有大概20幾間餐廳,全部都係好似日式屋台同居酒屋嘅設計.
位於涉谷區惠比壽,好多上班族放工都會同同事呀上司下屬飲酒吹水食飯,遊客反而好少嚟呢!
而今日我哋要介紹嘅就係入面一間好出名嘅「肉壽司」!
▼當日我哋6點幾鐘去到已經非常墟冚,所以建議大家唔想排隊記得早啲去食呀!有啲日本人5點半就放工架喇.
一般遊客去日本一定會食魚生或者海鮮壽司,而呢度就係食肉獸嘅天堂喇!因為佢嘅主打都係唔同肉類嘅壽司,包括牛,鴨,豬,甚至馬肉,有生有熟,款式繁多!除咗壽司仲有伴酒小菜,炸雞等等.
▼每檯都會有一碟免費前菜:味增茄子
▼熟馬肉壽司:270Yen
▼煙薰鴨壽司:230Yen
▼韓式牛肉壽司:~200Yen
▼生馬肉壽司:180Yen
啲嘢唔單止好食,仲要非常值得「呃like」.賣相非常唔錯!
▼呢塊炙燒牛肉壽司真係不得了,店員會拎到你面前即場用火燒,超級正.
▼[名物!!さしとろ] 肉寿司
用日本國產牛製成 肉壽司名物:盛惠880Yen
當中飲料menu入面竟然畀我見到有杯叫「色色桃味汽酒」嘅cocktail,特別在佢係專門俾男士點俾同枱或隔離枱覺得佢靚女嘅食客!根本就係光明正大畀人溝女用.
惠比壽橫丁入面其實位置空間唔大,但就因為迫夾反而營造咗一陣親近嘅感覺.飲多兩杯之後無論男女都會開始大膽,所以好容易可以同隔離枱嘅人傾埋一份乾杯埋.我仲親眼目睹有個model咁靚嘅女仔一出廁所就俾男仔搭訕添!當然,如果你係唔鍾意俾人搭訕,無視佢哋,或者講廣東話都得㗎!反而因為上班族多,有啲人英文都流利添!
結果我哋當日都有俾人叫停一齊飲酒.但女仔們就要記得小心知道自己嘅酒量係幾多(因為佢哋真係會一路請你哋飲).不過同我哋飲嘅有男有女,其實傾得幾開心,有時識下新朋友聽下佢哋嘅人生經歷都幾有趣架!男士們如果想搭訕就記得袋定多啲錢請人飲酒用喇~
惠比壽橫丁
地址:澀谷區惠比壽1-7-4
交通:JR惠比壽站西口往六本木方向走三分鐘


text:
2014年10月8日星期三
Gyeranmalyee계란 말이
53 則留言:
王子一人隊哂4隻蛋??回覆刪除
蛋卷係有張蛋皮就可以,捲蛋煎pan都係多餘既.回覆刪除
加埋泡菜仲惹味 ^^
雞蛋千變萬化可以整倒一百味菜色喎!我好鍾食呀!有營養又經濟,無得彈.回覆刪除回覆
你老人家唔好食咁多蛋刪除
飽和脂肪酸同反式脂肪酸先至係元兇,雞蛋內膽固醇係帮兇.刪除
如果日日食雞蛋最好唔多過二隻,咁日日食又好悶吓啫,間唔中一日食三,四隻都接受嘅!
不過,人哋標題都講到明係side dish ,啲韓國大媽同屋企人整嘅愛心飯盒都係放二件蛋捲,即係一隻蛋嘅份量,符合世界衛生組織上限,人哋仲有其他正野食架.
你唔係一日食晒佢嘛,想食物慢性自殺咁睇唔開呀!
一爺講得啱架!!! 適當食用蛋都幾有益~~刪除
至於一次隊四隻蛋又好似多咗啲…
非常有道理!!刪除
搞一爺第一次咁有見地,咁多人認同.刪除
多謝大家賞面!刪除
不過,睇名都估到啦!唔正經搞吓笑先至係我想行嘅路線喎!
我呢啲盲塞老餅嘅生存意義唔係想得倒人嘅認同,而係想開開心心過每一天喎!
盲塞老餅=盲毛.刪除
王子都煎得幾靚喎回覆刪除
Looks good !回覆刪除
今曰我只有麵包&萍果食咋!回覆刪除回覆
這兩個主持人, 食左好多雞蛋回覆刪除回覆
係咪一日煮咁多呢?刪除
睇到我好肚餓添,點算?:p回覆刪除
我鐘意你整個賣相多D喎,大件夾抵食回覆刪除
好多饀賣相唔錯喎 , 大大件食兩件就好滿足了 .回覆刪除
最後都係變返日式kakaka回覆刪除
搵人share唔駛食幾餐囉^^回覆
搵你share,你黎唔黎吖?刪除
賣相唔錯喎!回覆刪除
整得好靚呀!!用來做便當OK呀!回覆刪除回覆
我估人哋都係做便當刪除
你果D好大件頭, 唔洗食飯喇.回覆刪除回覆
我真係齋食呢個咋.刪除
放雪柜可以凍食, 肚餓時, 即刻有得食, 方便!回覆刪除
王子搞韓風.......幾靚!回覆刪除回覆
我個version好似大堆頭咗.刪除


text:
2014年5月6日 星期二
小包包的幻想世界(完成篇)
等咗三個禮拜,小包包張床終於起貨喇!由落單,出圖,改圖,造貨到送貨都唔使一個月,都幾高效率!
先唔講SERVICE睇咗成品先!!我地用嘅THEME係天空彩虹,但顏色唔會好SHARP,想柔和D舒服D,用咗粉紅做底色(白色怕好易變黃,PALE ORANGE老公唔中意),再襯粉藍,粉紫同黃,出嚟效果好似粉咗少少,但都OK嘅!
張書枱我地預細咗,因為成日想個衣柜造大啲放多啲嘢,好彩都啱啱夠放部電腦!迫迫地都夠用嘅!
下隔床用咗雲做局部圍欄,第時小包包瞓覺就唔怕佢碌落地啦!
床尾嘅吊柜,瞓覺望住都幾靚幾舒服吖!
本來成個DESIGN嘅亮點係兩條彩虹,點知佢地造到條彩虹咁幼咁肉酸,真係激死我!!改圖時我已經千叮萬囑要改粗啲,但最後都係冇改到!!嬲爆!!而家變成咗成個DESIGN嘅敗筆同遺憾囉!!個窿咁鬼大,如果反瞓啲連個枕頭都飛埋出街啦!!!
除咗兩條彩虹之外其實仲有好多問題,手工認真麻麻!睇吓下床頂甩咗一大忽黑忟忟,遠睇唔知以為有隻小強喺度呀!!嚇屎人!
最離譜係成組床造少咗兩寸,嗰條“喇”成兩寸留嚟封塵咩!!張床係跟圖紙嘅尺寸造,問題係師父度尺時已經預鬆咗,即係佢地嘅功夫未到家囉!做得啲位都唔FIT!唔怪得嚟度尺時係咁讚我地個地枱同啲傢俬做得FIT啦!佢地根本做唔到!!
送貨安裝嗰兩個師父,一入嚟就撞崩咗我個牆角!OMG...之前嗰間送大柜,地枱嚟,一點都冇HI花過囉!呢啲就係PRO同唔PRO嘅分別...
廳個光面局漆矮柜,簡單嘢冇咩問題,不過又係自己貪心死要大,造咗出嚟真係深得滯有啲阻地方添!
總括嚟講呢間嘢真係好有問題,我唔敢講佢地係黑店,起碼佢都真係比預期早咗造起張床同柜比我,大致都跟到圖紙造,係手工同用料差D啫!不過佢地比錢前SERVICE就好好,好SELL得!落訂後已經唔認數要拗價!最後我地費事煩就照做啦,點知效率高但品質劣!除咗上面啲問題外,仲有好多唔算太嚴重嘅都費事講,最慘係同聯絡人投訴佢一句SORRY就算囉,完全冇FOLLOW UP,冇CORRECTIVE ACTION囉!!啲師父嚟裝嘢都唔帶定料做修補執漏,唔通佢地真係有信心自己嘅裝工同品質一定冇問題!?咁諗咪錯晒囉!!啲傢俬又花又甩(唔FIT SIZE冇得救就唔講啦),又撞崩人地幅牆都冇料補!!唉...之前自己攪晒成間屋嘅裝修都未試過咁灰囉...仲有佢地啲木勁大陣味,係刺眼攻鼻嗰隻,攪到我要返娘家避幾日,等陣味散咁啲先敢返去!=,=
家設計 Home Furniture & Design
九龍紅磡馬頭圍道338號地下
訂閱: 張貼留言 (Atom)


text:
2014年1月26日 星期日
Pizza Hut-小食熱
Pizza Hut係我同屋企人經常Gathering既好去處
去太多次好難次次分開寫
而家分開每次寫少少大概輕鬆點:^)
意式茄汁肉腸
茄汁重酸微甜,有顆粒,似係茄膏
腸仔焗得外皮焦脆,入面既肉好夠味,點汁食唔會膩
白汁西蘭花薯蓉
白汁濃郁,稠度足夠貼附於西蘭花上,滋味非常
薯蓉幼滑,焗後有金黃紋理,焦香濃而不膩
芝麻雞翼
雞翼十分入味
焗完外皮金黃焦脆,冇咩油,雞肉不乾不柴仲有肉汁
芝麻為雞翼添上淡淡香氣
Caesar Salad
雞肉係雞皇飯既味道
芝士碎帶鹹香
菜葉青翠碧綠,新鮮爽脆
煙肉粒脆身,不油膩
麵包條帶焦香,脆得有如餅乾
加上凱撒沙律醬,酸甜開胃
蕃茄肉丸肉腸
腸不重提
肉丸調味適中,冇肉腥味,有肉汁但不油
加上芝士焗完牽絲,茄膏幫忙解解膩……真係人間極品
2014年1月22日 星期三
Pancake Colours-誇張左[已結業]
同吃貨好友慶祝生日
搵間冇試過又幾有名氣既餐廳食下啦:^)
餐湯
夠濃夠味,但真係好油
海鮮焗飯
芝士味香濃,焗得焦香更會牽絲
海鮮份量夠,冇咩雪藏味
飯偏細偏乾,有點難嚥
份量偏細
肉醬炸雞焗飯
芝士會牽絲
炸雞脆香,肉質有點老,脂肪唔算太多
肉醬有蕃茄既酸甜味,只怕有點油膩,起唔到解膩既作用
飯底都係硬得難過
份量偏細
蘋果金寶
撻底十分硬,難以用餐具切開
味道不錯,酸甜適中,蘋果果肉有嚼勁
海鹽朱古力撻
海鹽量不多,唔會過鹹
朱古力頗甜,因此中和到鹹味
而且中間既焦糖夾心,黏牙,但唔算太甜,反之有點鹹香
飲品
凍飲好大杯:^|
食完今餐
我覺得網上既食評真係誇張左
份量同味道……
試就係試,唔啱我地咪食第間囉,反正呢D野又係好主觀既
不過覺得好似hea應左朋友姐……
Simplylife-蘋果香
當日又係食完午餐周圍搜索甜品
行到太古城中心諗起,咦SIMPLYLIFE不就在附近嗎?
以前食過佢既甜品的確係不錯,但要排隊等
去到果然見到龍,冇所謂啦Take away又如何?
Apple Tart $28
一打開……/___>\散哂跌哂亂哂
不過又係既,佢d外賣盒一早痴好,冇得拆開放完食物再砌番,只可以高空擲物
冇所謂啦,賣相冇咁靚姐,好食就得啦:^)
蘋果片還帶點爽脆,薄身得黎唔會過乾,另外仲有點焦香味(Y)
果仁部分冇欺場,雖然唔係主角,但佔量多,又有幾款唔同果仁
餡既部份唔係好smooth,係夠creamy,但有d結粒咁
甜度不高,整體感覺甚至可算清新
撻底甜而不膩,但感覺有點濕綿,亦唔係太厚
2014年1月21日 星期二
小王牛肉麵-重口味
某日放學後同朋友去左試呢間台灣過江牛肉麵
聽講係台灣都四十年歷史,就算非本地分店,大概味道也有咁上下保證
干香牛肉餅 $2x
講真睇到個外表同平時食既餡餅唔同
佢係偏向麵包既質感
底部有煎白既焦黃痕跡
可惜食落都冇咩熱度,外表油膩硬實
入面既餡好少,牛肉不高脂,但加埋香菜等,味道混集埋竟有點印度Feel
半筋半肉麵 $5x
份量都幾大,我點左粗麵加酸菜
湯底味道十分濃郁,帶有淡淡藥材香及苦味
雖然好重口,但食完又唔算特別口渴或者喉嚨痛
牛肉係厚厚既長條狀,帶有少少筋,半實卻入味
筋稍為硬左d,不過都有嚼勁,算爽口
酸菜酸味係溫和既,唔會太乸口
麵有少少彈性有d韌度可以咬下,食落好重麵粉香,越嚼越有麵粉香甜味
建議點粗麵,因為幼麵太吸汁,會過於濃味
順帶一提,食麵果陣見到牛筋有眼睫毛……(消音
滷水牛腱 $3x
牛腱其實只有三數片,底下既係豆同豆乾
入味但比較清,冇咩油膩感
筋部唔會韌,係易咬易嚼既
豆乾好重豆香,佢既滷水汁又唔係好油,沾滿食都算清新
2014年1月19日 星期日
北口-逼都抵
同摰友飽餐一頓,食完晏預祝佢生日之後……
另一個朋友加入埋然後又拉大隊去食下午茶XDD
大家都係韓飯,6條腿自動行去金巴利街搵食
假日下午茶時段難得搵到間韓食開門
入到去曾經要換枱,詳細不提
而環境狹窄,幾乎背貼背咁好逼
順帶一提:入座後只落單一次,冇加單
辣炒年糕
本人對呢味冇咩興趣,只係好多朋友都中意食
年糕彈牙不過黏,辣醬緊緊依附甜辣滿分
加上白芝麻稍稍提味,好香口
整體份量亦算合理
涼拌粉絲
上桌一大碗,份量都夠
雜菜絲多,清新爽脆
粉絲係韓國果種,較粗身並有嚼勁
配上酸甜微辣既醬汁,開胃到想一食再食
炸雞球
餐廳外有Menu,先前經過時一下子吸引到我
呢個係炸雞球,同李家等等既炸雞係唔同既
雞球本身上枱係好新鮮熱辣,入面偏肥多脂肪,但完全不膩,且無雪味
入口嫩滑,油香充滿牙齒隙縫
外面炸得金黃香脆,冇油溢味
醬汁酸甜解膩,另外落左花生碎同芝麻,增添香氣及質感層次
其實北口仲有好多小食選擇,性價比也合理
只係太逼,我個人會選擇試其他了
2014年1月10日 星期五
Lion Rock-主菜選
之前去過Lion Rock Semi-buffet
感覺還不錯,價錢亦相宜
今次想試埋佢既主菜:^)
Menu全用IPad
有好多款選擇
中,西同日式都有:^)切合客人口味:^)
沙律及冷盤
都仲係好似上次咁好新鮮
今次仲有蕃茄食,開胃夠清新,點都要食番d先:^dd
款式其實都冇咩大變化
芝士焗鮮茄龍脷柳飯
賣相好吸引呀……
睇到不少芝士同埋新鮮蕃茄係面頭,仲有烤焗後既金黃微焦顏色
芝士幾牽絲,奶味好重,唔會話太鹹
鮮茄好多水份,酸甜清新,配上芝士topping都冇膩感
龍脷柳熟透都有少少嫩度,不過分唔到佢係咪真係龍脷柳
肉質有點稔身,但好基本既係冇雪藏味冇腥味
飯底唔會太濕爛,撈汁食越嚼越香
甜品
士多啤梨奶酪唔會好甜膩
縱使佢係奶香濃郁,佢都有果醬酸酸甜甜伴住食,降低甜膩感
Brownie外乾內濕軟
朱古力甜中帶苦,香氣甚是香濃
甜度稍高請注意
薑汁燉蛋薑味幾香
但佢只係有香氣唔會話辣既
燉蛋好creamy,甜度不高,配上莓果更為清新
紅豆布甸唔會太硬實
甜得黎幾清,唔係單靠糖黎調味
紅豆香味淡淡的,但入口即滲出清甜味:^)
紅豆沙係有d稀既
我覺得就唔係太甜
重點係佢冇咩陳皮味(Y)
飲品
原來係附送飲品,我上次都唔記得點……
柚子蜜感覺味道不濃,也許水多蜜少
不過算啦反正我都唔係好飲甜野既:^|
2014年1月4日 星期六
京笹-咩白飯
又是假日的下午……
本身想去食泰國菜,去到先知已經關門大吉
在尖沙咀徘徊一會之後決定試呢間日本野:^)
雜錦魚生飯
其實一上桌見到零落既魚生已經覺得伏,真係連紫菜都唔多條
不過諗住如果好食就算啦,同埋唔算勁貴,過得去啦
先試海膽,只係挖出一小口試就見到佢入面係好似半溶咁
質感就不提了,但味道似乎有點腥氣
三文魚既外表好乾,就咁睇似煙燻多過刺身
外表就算啦,食落都正常既
三文魚籽……
一開始睇到好似好黏同埋扁扁地皺皮有D失望
結果同我想像中一樣,雖然係橙紅色且晶瑩剔透,但黏口之餘帶腥
炸雞飯
炸雞夠熱,肉質偏老但唔算好乾,感覺不太油膩
另外有D蔬菜同蘿蔔蓉令整體更清新
套餐會包埋味噌汁,偏鹹
白飯好淋身同埋痴牙,食完覺得好劑
日式燒餅
上到黎見到好細咁,算啦我中意食,所以都係一試姐
一切開不出所料,真係好薄同埋冇咩料咁
味道都正常既,但真係失望左d
另外要提下服務
Servers俾人感覺有少少散漫
俾Menu係掉低而拎走之前冇知會過(其實係叫住先,仲睇緊)
佢地亦會不斷提醒你last order時間以及落場時間……
2014年1月1日 星期三
甜牙牙-食緊咩
2013最後一日,除左食,還是食
食完火鍋之後繼續下一場,食甜品
當時已經十點十一點,好多甜品店似乎要打烊,都唔知去邊間食好
經過美麗華……咦!不如去試下甜牙牙啦,聽講幾出名咁
營業時間去到凌晨,又冇限時,唔使太趕
拎左飛,店內如常人頭湧湧,但turnover rate幾高,轉個頭已經可以入座
綠茶木槺布甸
點選食物後過左一段時間先上,所以都唔係好記得嗌左咩,淨係知係綠茶
可能因為係冬天,唔係好想食冰凍既甜品,唔食綿花冰刨冰果D
一羹直落到底,散……碎
入口冰凍,有如咀嚼薄冰
我究竟嗌左咩,我究竟食緊咩?
紅豆甜而不膩,加上少許薄脆既contrast texture好吸引
雪糕冇咩好講,咪少少綠茶味+好甜果d家庭裝咁
香蕉芝麻薄脆
死心不息……再叫一個試下
香蕉表面呈金黃色,焦香味重,不過仍然係軟身既
雪糕都冇咩好講
主要試下薄脆姐
芝麻夠多夠密夠香,薄片不甜膩,亦保持到乾脆
不過食食下覺得好似食緊新年野咁=___>=
訂閱: 文章 (Atom)


text:
第2日晨咁早媽媽就自己一個人去浸露天風呂,
話晒尋晚都未浸露天呢個,
成個 trip 我地共book左兩晚溫泉旅館,
睇相同comment 都係話黑川呢邊係溫泉同景色做賣點,
今次一試的確係風味一絕呀, 我覺得呢間溫泉旅館最值錢就係個露天風呂,
朝早有o的飄雪, 周圍又雪景, 浸o係溫泉又熱氣氤氳咁, 真係好enjoy!!
浸完返房小齊剛剛起身, 大家一齊去食早飯
o係日本溫泉旅館食早餐真係好豐富, 好多時都有飯同魚
呢度仲有d 漬物, 沙律
湯豆腐, 清清地, 唔錯
由於個風呂太正喇, 我一定要同小齊o黎浸一浸,
所以食完早飯我地又去浸
小齊開頭唔肯去話驚凍
咁室外係有o的凍o既, 我估呢度應該得1, 2度或者更低
以下呢個係室內風呂, 係旅館提供o既相,
浸風呂時係唔可以影相咖
下面就係露天風呂, 今次係我影o既, 不過我係見冇人我先快快手影兩張咋,
有人我就梗係唔會影啦
小齊浸完呢個露天風呂都愛上呀, 話真係好~疏~乎~
浸完溫泉之後我地就要離開黑川啦, 第一晚o既溫泉旅館我比80分啦,
其中大部份係比個露天風呂o既!
其實我地真係時間唔夠, 如果可以行埋其他o既溫泉旅館同溫泉街會更好~
離開黑川時先可以見到周圍風景, 之前果晚太黑乜都睇唔到
浸完溫泉小齊上車即瞓~
由山上落返o黎阿蘇時見到好大霧氣
離黑川一個鐘車左右,
就咁聽個名可能唔知係咩, 但話阿笨興阿占應該有D 印象啩!
呢度就係同佢地有關o既一個主題公園
有阿笨阿占o既主人 -- 宮澤先生tim咖!
入場時睇清楚表演同活動o既時間先
我地主要想睇動物show, 宮澤先生show 同埋抱動物
呢度其實都算係一個動物園, 有好多動物睇
我都係第一次咁近距離見到黑熊, 我都驚驚地~
我地買左o的餅餵熊, 見佢地o係個籠度張牙舞爪咁我覺得幾得人驚,
不過小齊又唔係好驚咋喎,
可能係唔識驚~
上面都可以拋o的餅比d 黑熊
餵完黑熊我地去左睇動物show, 不過唔可以影相,
但個show係幾得意咖, 小朋友一定會鍾意
睇埋show 就食lunch, o係呢度冇乜選擇,
見餐廳有暖氣就o係度食啦, 唔想露天食包~ 凍死, 今日仲有d 雨, 陰陰凍~
下一個環節我地去抱狗仔, 除左狗仔都好似仲有貓同馬仔,
我地考慮返時間同距離就揀左去抱狗仔
小齊平時係驚狗咖, 唔知點解今之突然間開竅又唔驚喎
仲敢自己抱tim!
抱完一隻又抱第二隻
今次真係大膽左好多噃
抱完狗仔我地去左睇宮澤先生個show,
只係見到阿占, 唔見左阿笨,
小齊問阿笨係咪死左 ? errr...我都唔知喎~
返o黎香港之後上網睇返原因, 原來阿笨 ~
"2012年9月6日驚傳進入繁殖期獸性大發,咬傷一名女性實習生.園方預定在2012年7月到2013年4月為牠風光舉辦退休公演,沒想到發生咬人意外,演出緊急暫停,等於也是宣告提早退休."
所以就見唔到阿笨了~ 不過我地都有同宮澤先生同阿占影相
睇完show 再行下就見到其他動物
200 yen就可以買d 紅蘿蔔餵動物
小齊又話要試下, 一開始搵d 溫馴小動物先
然後媽媽陪住再餵o的大件o既
不過其實媽媽自己都好驚, 佢地擘大個口果下我真係唔係好夠膽餵
戒備~
小齊話想買阿笨阿占公仔...
媽媽話已經買左kumamon hello kitty 喇喎...
小齊先好依依不捨咁話影埋相就放低啦
呢個女真係幾乖, 唔會扭計買玩具
離開cuddly dominion 都成3點幾4點, 我地又hurhur 聲揸車去我地今晚o既旅館
今次book左由布院(湯布院) o既旅館
果度係一個溫泉小鎮, 係極受日本OL 歡迎o既溫泉鄉
呢晚係我地成個trip之中最貴o既一晚住宿, 真係有o的期待,
我地5點左右已經到達喇
lobby 冇乜人, check in 時原來每位女士會有d 個人護理產品送,
好似mask呀, hand cream咁...
唔怪得話受到OL 歡迎啦
以下係我o係jalan 見到o既介紹圖片,
由布院有好多旅館都好靚, 真係幾難揀~
我見到呢間o的房好大好靚, 又係和洋室,
即係有tatami 又有木床, 而且客室付風呂, 就佢啦!!
下面呢d 係我o既實拍照片, 基本上同網上睇冇分別
間房真係幾大, 88.7 m2, 我o黎日本旅行咁多次都冇住過咁大間房咖~
連bathroom都有孖sink盤, 太好了, 大家可一齊梳洗
toilet 仲係用呢款全自動一件頭o既 TOTO
之前我屋企都想裝呢款, 不過度過唔多夠位, 佢後尾比較長,
同我地o的渠位唔夾, 最後我地改左要剩係電廁板,
hehe, 不過都好夠喇, esp 冬天廁板暖笠笠好正~
今次旅行體驗返一日呢款TOTO啦
有飯廳有客廳成間APARTMENT咁
(多相, 下篇續)


text:
餐具都幾靚既
可惜洗杯用既盛水兜都幾污糟,我見到個底有乾咗既餸汁跡.之後我朗完D碗筷,見到有隻筷子仲有野粘住既,都幾恐怖喎.
雖然點心款式都幾多,價錢唔算平.
名點推介,我地要咗三樣,可以講係超級失望.
佢雞乸咁大隻字寫住係即叫即蒸嘛,我梗係預咗要熱辣辣架啦.
叉燒唧,搞乜鬼黑毛豬唧,搞到咁貴都唔知想點.
午市小菜亦都唔算街坊價
炒粉麵就合理價錢.
估唔到記度都有范曾既畫,我離遠都認得佢D字.
呢度裝修算唔錯
光猛企理
冇幾耐就上咗芋角同春卷,兩者既溫暖度近乎凍.
我D手指都算幼架啦,好似煙仔餅咁粗既春卷真係過份得離譜,你地估都估到個餡都應該冇乜料到架啦.
芋角咩? 唉,我係警犬黎架嘛,食得出D炸芋角既油好唔掂咯,有少少萬年油味.而且一D都唔鬆化,又唔熱先係死罪呀! 唔好忘記我地係早上茶市第一批客呀,冇理由D點心係唔熱既.
豬膶腸粉,好明顯就係一條開三,比起平日係普通酒樓食果D,砌埋應該係正常版既兩條,變相少咗一條.未放豉油,又係微微暖既,D豬膶好薄,有少少鞋同豬膶既腥味,唔見得好好食.所謂即拉腸粉,我都好懷疑,粉皮亦唔見得比大排檔優勝.
娥姐粉果就比較得,係熱辣辣既,點心一定要熱先好食架麻.
南乳豬手,都夠熱,得四件,碟底連墊高少少既花生都慳返.
魚湯鮮竹卷反而有D驚喜,比外面食到既清新爽口,亦係熱辣辣既,值得推介.
原本想叫大糯米雞既,剔錯咗呢個蟲草花蒸雞,五舊斬開咗既雞中翼,即係兩隻半,急凍貨色,除咗夠熱,一無可取.


text:
第一日去到台灣就落雨,仲要帶唔夠衫勁凍!可憐嘅我要用件長袖衫當頸巾,咁都比我諗到,勁!一落機就去揀衫,其實我哋join嘅係非常台北嘅精品館 - 漂亮結婚女人世紀婚禮(B.M.W) ,去到附近搵咗好耐都搵唔到,要入去非常台北問啲STAFF,原來係對面街同埋細間好多!
非台總店係一棟,BMW只係一個鋪位,不過入面都係三層!
新娘秘書嘉嘉已經等緊我哋,傾咗幾句就叫華姐幫我揀衫,網上好多人都有提過華姐,佢好好人幾攪笑,不過比我激死!因為我話想要young啲﹑活潑啲嘅款,但係我上網見人著過嘅款都唔想揀,試咗好多都唔啱,其實佢哋啲衫真係好唔掂,加上影完FB之後有比較!之後我比我save喺電話嘅相佢睇,多數都係有lace嘅款同埋一啲輕巧款,華姐話有lace即係高貴成熟喎,都唔知我想點!!之後佢話攝影師董主任特別為我準備咗兩件婚紗同兩件紫色晚裝,係新款冇人著過,因為董主任話我係VIP,同埋我join package時話過要活潑feel同埋紫色晚裝,不過都係失望!!可能台灣同香港嘅taste同style真係好唔同!最後試咗廿幾件,好辛苦先揀到5件!本身package包一件和服or中式衫,不過我唔like,所以比我轉埋晚裝!
之後同mua傾造型,出發前收到新娘秘書嘉嘉email,佢話mua會轉咗係Candy,我問點解唔係小雯(因為小雯係出名嘅),但係佢冇再覆我,咁我就以為mua會係Candy,點知原來小雯唔放假都返嚟幫我化妝,原來我影相嗰日係佢生日!佢仲特別為我造咗個小禮帽頭飾,上面釘咗珠珠同加咗羽毛,因為我join package時有問過有冇小禮帽同羽毛頭飾,佢真係好好呀!我又問佢個紅玫瑰花球(係送嘅)可唔可以轉海芋花,因為香港無!佢話可以比我揀其他顏色玫瑰,咁我就梗係要紫色啦!Good !佢話傾完晒所有安排之後就過去總店揀男禮,佢叫我哋揀最普通款就可以,因為外景唔須要好華麗,唔好嘥錢upgrade,真係知我心意!其實我開頭真係諗住唔帶佢出去,點知佢咁細心咁好人,我又驚到時落雨攪到披頭散髮唔知點算,所以最後都係帶佢出去,不過真係好貴!!我再比埋啲相佢睇,大概講埋其他造型就開始傾行程喇!
大家應該記得我之前已經諗定晒路線,點知董主任話一定會落雨,如果細雨都免強可以去陽明山,但大雨就要改去淡水,即係影唔到瀑布 / 野柳!我都唔想去淡水影農場花海,太陽花﹑小黃花嗰啲唔係我杯茶,漁人碼頭又冇咩特別!我想去奧萬大影紅色楓葉,董主任又話而家嘅楓樹係綠色,唔好去奧萬大!想影薰衣草同櫻花又話櫻花已經謝晒,oh...勁失望!咁我就淨係要求影浪漫活潑feel,唔要扮cool囉!其他嘅你哋話事啦!全部攪掂晒用咗三個鐘.
想知最後影咗咩景?想知揀咗咩衫?留意下下下篇啦...